SunOnline: Funadhoo godu dhoshuge Fenmathee keumaai, Hiyfasheyha kan\nފުނަދޫ ގޮނޑުދޮށުގެ ފެންމަތީ ކެއުމާއި ހިތްފަސޭހަކަން\nމިޙްނާ ނާސިހު 19 Jun 2020, 11:16\nށ.ފުނަދޫ ސަން ރައިޒް ބީޗް --- ފޮޓޯ: މުހައްމަދު އަފްރާހު/ސަން\nހުދު ދޮންވެލި ގަނޑާއި، ބިއްލޫރުކޮޅެއްހާ ސާފު ވިލުނޫކުލައިގެ މޫދުގައި ފެންނާން އެހުރީ މެންދުރުގެ ކެއުމަކަށް ފެންމަތީގައި އަތުރާލާފައި ނިކަން ރީތިކޮށް ތަރުތީބުކޮށްލާފައިވާ ދިވެހި ގަހުގެ ލަކުޑިން ހަދާފައިވާ ޓްރޭއެކެވެ.\nވަރަށް ގިނަ މީހުންނަށް ހީވާނީ އެއީ ރާއްޖޭގެ މަތީ ފަންތީގެ ރިސޯޓެއްގެ މޫދު ކަމަށެވެ. ނޫނީ ބައެއް މީހުން އެއީ ރިސޯޓެއްގެ ޕޫލް ކަމަށްވެސް ބުނެދާނެ އެވެ. ވާނީވެސް އެހެން ތާއެވެ! ދުނިޔޭގެ އެކި ކޮޅުތަކުން އަރާމުކޮށްލަން ރާއްޖެ އަންނަ އެތައް ފަތުރުވެރިންނަކަށް، "ފެންމަތީ ނާސްތާ" ވަރަށް މަގުބޫލެވެ. އެއީ އެ މީހުންގެ އަލްބަމްގައި ކޮންމެހެން ވެސް ފޮރުވާ ފޮޓޯއެކެވެ.\nއެކަމަކު މިފަހަރު މިއީ، ރާއްޖޭގެ މަތީ ފަންތީގެ ރިސޯޓެއްގެ މޫދެއް އަދި ޕޫލްއެއް ވެސް ނޫނެވެ. ފޮޓޯއިން އެ ފެންނަނީ، އާބާދީގައި ދެހާހެއްހާ މީހުން އުޅޭ ށ. ފުނަދޫގެ މޫދެވެ. "ސަން ރައިޒް ބީޗް"ގެ ނަމުން މަޝްހޫރުވެފައިވާ އެ ރަށުފެ ގޮނޑުދޮށަށް މޫދަށް އެރިލަން އަންނަ މީހުންނަށް ރަށު ޒުވާނުން ދޭ ހަދިޔައަކީ މިއީ އެވެ. ފެން މަތީގެ ކެއުމެކެވެ.\nށ.ފުނަދޫގައި އެރަށު ޒުވާނުން ތައްޔާރުކުރަމުން އަންނަ ސަން ރައިޒް ބީޗް-- ފޮޓޯ: މުހައްމަދު އަފްރާހު/ސަން\nފުނަދޫގައި އެރަށު ޒުވާނުން ތައްޔާރުކުރަމުން އަންނަ ސަން ރައިޒް ބީޗް-- ފޮޓޯ: މުހައްމަދު އަފްރާހު/ސަން\nސަން ރައިޒް ގޮނޑުދޮށުން ހިތް ފަސޭހަކަމެއް\nށ.ފުނަދޫ ތުނޑީކޮޅުގައި މިހާރު ތަރައްގީކުރަމުން މިދާ "ސަން ރައިޒް ބީޗަކީ" އެރަށުގެ ހީވާގި ޒުވާނުންތަކެއްގެ އިސްނެގުމެކެވެ. މުރާލި މަސައްކަތެކެވެ. ރަށަށް އޮޔާ ލައްވެފައި ހުރި ތަކެތިންނާއި ރަށުތެރެއިން ހޯދާފައިވާ ގަހާއި ލަކުނޑި އަދި އޮނު ފަދަ ތަކެތިން ތައްޔާރުކުރެވިފައިވާ އުނދޯއްޔާއި، ހިކި ފަނުން ވިޔެފައިވާ ހަޓްތަކާއި، އެ ހަޓުތަކުގައި ހިޔަލުގައި ރޯނުން ވަށައިގެން ހަދާފައިވާ ޖޯލިތަކަކީ މޫދަށް އެރިލާނެ ބީޗެއް ތަރައްގީވެފައި ނެތް ފުނަދޫގެ ކުދިބޮޑު އެންމެންނަށް މި ހައްސާސް ވަގުތުގައި އެރަށުގެ ޒުވާނުން ދިން އެންމެ އަގުބޮޑު ހަދިޔާއެވެ.\nށ.ފުނަދޫގައި ސަން ރައިޒް ބީޗް ހެދުމުގެ މަސައްކަތުގައި އުޅޭ ބައެއް ޒުވާނުން -- ފޮޓޯ: މުހައްމަދު އަފްރާހު/ސަން\nމިއީ މި ޒުވާނުންނަށް އާ ތަޖުރިބާއެއް ނޫނެވެ. އެކުއުޅުނު މި ރަހުމަތްތެރިން އެއްވެގެން މީގެ ފަސްވަރަކަށް އަަހަރުކުރިން ހިންގި އެއް ޕްރޮޖެކްޓަކީ އެ ރަށުގެ ގަސްކޮޅު ތެރޭ ހެދި ރަނޑޫ ބީޗެވެ. އެ ބީޗަކީ ގޭދޮށުގައި ފޫހިވެފައިތިބި ކުޑަކުދިންނަށް، ކަނޑުފަޅުތަކުގައި ދިރިއުޅުނު އެކި މަސްމަހާމެހި ދައްކާލަދީ، އެ ތަކެއްޗަށް ކާންދިނުމާއި އެކު އުފާވެރި ވަގުތުކޮޅެއް ހޭދަކޮށްލުމަށް ތައްޔާރުކުރި ހިތްގައިމު މާހައުލެކެވެ. އެހެންނަމަވެސް ރަށުން ބޭރުން އެކިއެކި ރިޒޯޓްތަކުގެ ވަޒީފާތަކަށް މީގެ ތެރެއިން ގިނަ ބަޔަކު ދާން ޖެހުމުން ތަން މަރާމާތުނުކުރެވި ގިނަދުވަސްވެ އެތަން ވީރާނާވެގެން ދިޔައީ އެވެ.\nށ.ފުނަދޫގައި ސަން ރައިޒް ބީޗް ހެދުމުގެ މަސައްކަތުގައި ޒުވާނެއް -- ފޮޓޯ: މުހައްމަދު އަފްރާހު/ސަން\nރިސޯޓްތަކުގެ ތަޖުރިބާ ރަށު ގޮނޑުދޮށަށް\nއެ ހަނދާންތަކަށް އަހަރުތަކެއް ފަހުން މިހުރިހާ ރަހުމަތްތެރިން އަނެއްކާވެސް ބައްދަލުވީ ކޮވިޑް19ގެ ނުރައްކާތެރިކަން ބޮޑުވެ ރިޒޯޓްތައް ބަންދުކޮށް އެނބުރި ރަށަށް އާދެވުމުންނެވެ. އެއާއެކު، ހިޔާލު ތަނަވަސް، މި ޒުވާނުން އަތުކުރި އޮޅާލީ ރިޒޯޓުތަކުން ހިތްގައިމު ތަޖުރިބާ އަމިއްލަ ރަށުގެ ގޮނޑުދޮށާއި ހިސާބަށް ގެނެވޭތޯ އެވެ.\nމިފަހަރު ހިތް ފަސޭހަ ގޮނޑުދޮށެއް ހެދުމުގެ އިތުރަށް އެހެން މޮޅި ހިޔާލެއް ވެސް މި ޒުވާނުން އުފަންކުރުވީ އެވެ.\n"ރިޒޯޓުތަކުގައި މި ގެންގުޅޭހެން އަޅުގަނޑުމެންވެސް ފްލޯޓިން ޓްރޭއެއް އެބަ ގެންގުޅެން، ވާހަކައަކީ ރަށްރަށުގައި މިހެން ތިބޭއިރު ރިޒޯޓުތަކުގައި އެ ފެންނަ ފޮޓޯތައް ވަރަށް ސަޅިވޭ، އެކަމަކު އެ ފުރުސަތެއް އަޅުގަނޑުމެން މިހެން ރަށްރަށުގައި ތިބޭއިރަކު ނުލިބޭ، އެހެންވީމަ އަޅުަގަނޑުމެން ފުނަދޫގެ ރައްޔިތުންވެސް އަދި މި ރަށަށް އަަންނަ އެހެން މީހުންނަށްވެސް އެހެން ފޮޓޯއެއް ނަގާލެވޭނެ ފުރުސަތު މިދިނީ." ބީޗު ހެދުމުގެ މަސައްކަތުގައި އުޅޭ ޒުވާނުންގެ ތެރެއިން ހުސެއިން އަރީފް ބުންޏެވެ.\nރަށު މީހުން ހާސްކަމުން ނިކުމެ ހިތްފަސޭހަކަމަށް\nސަން ރައިޒް ބީޗުގެ މަސައްކަތަށް އަދި މިވީ އެންމެ ހަފްތާއެކެވެ. އެހެންނަމަވެސް 15 ވަރަކަށް ޒުވާނުންގެ ހިތްވަރުން މުޅި ބީޗަށާއި އަދި ފުނަދުއަށްވެސް ދިރުމެއް ގެނެސްދީފި އެވެ. ރަށަށް އެތައް ބައެއްގެ ސަމާލުކަން ހުއްޓިއްޖެ އެވެ. ބީޗުގެ މަސައްކަތް ފެށުނީ ކުޑަ ސަރަހައްދެއްގައި ނަމަވެސް، ތަނަށް ލިބެމުން އަންނަ ތަރުހީބާއިއެކު، މިހާރު ފެންނަން އެހެރަ ޖޯލިތަކާއި ބެންޗްތަކުން ނުފުދޭނެކަން މިހާރުވެސް ޔަގީންވެއްޖެ އެވެ.\nށ.ފުނަދޫ ސަން ރައިޒް ބީޗް--- ފޮޓޯ:މުހައްމަދު އަފްރާހު/ސަން\nކުރީންނަމަ ރަށުގައި މޫދަށް އެރިލާ ޕިކްނިކަކަށްދާން ބަޔަކު ވިސްނާނީވެސް މެންދުރުގެ ގަދަ އަވީގަ އެވެ. އެހެންނަމަވެސް މި ބީޗާއި އެކު އެ އާދަތައްވެސް ބަދަލުވާން ފަށައިފި އެވެ. އިރުއަރާއިރު ވެސް މިއަދު ފުނަދޫގެ ރައްޔިތުން ތުނޑީކޮޅަށްދަނީ މޫދަށް އެރިލާ ކުދިވެރިންނާއި އެކީ މަޖާ ވަގުތުކޮޅެއް ހޭދަކޮށްލުމަށެވެ. ޒުވާނުންގެ ހިތް އުފާކޮށްލަނީ ގުދުރަތުގެ އަޖައިބުން ފުރިގެންވީ މި މާހައުލުގެ ތާޒާ ވައިގެ ތެރޭގަ އެވެ.\nއަރީފް ބުނާގޮތުން ފެށިއިރު މި ސަރަހައްދަކީ ގާތްގަނޑަކާްް ދެތިން އާއިލާއަކަށް ތިބެވޭނެ ވަރުގެ ސަރަހައްދެއްކަމުގައި ވިޔަސް، ކައުންސިލާއި އެކު މަޝްވަރާކުރުމަށްފަހު މިހާރު މަސައްކަތްކުރަނީ ބީޗު ސަރަހައްދު ބޮޑުކޮށް ގިނަބަޔަކަށް އެއްފަހަރާ ހަމަޖެހިލައިން ތިބެވޭނެ ގޮތަކަށް ތަން ތަރުތީބު ކުރުމަށެވެ.\nއެއްގަމާއި މޫދުގައި އަތުރާލާފައިވާ އެކި ގޮނޑިތަކާއި އެލުވާފައިވާ އުނދޯލިތަކުން ފެނިގެންދަނީ ރަށުގެ ތަރައްގީއާއި ކުރިއެރުމަށް ލޯބިކުރާ ޒުވާނުންތަކެއްގެ ހުނަރުވެރިކަމާއި ފަންނުވެރިކަމެވެ. ތިމާވެއްޓާއި ރަށްޓެހި ގޮތަކަށް، ތައްޔާރުކުރާ މި ބީޗުގައި އިށީދެލައިފި މީހަކަށް އިހުސާސްކުރެވޭނެ އެއްކަމަކީ އަރާމު ކަމެވެ. ފައިދޮށުގައި ބީހިލާ މަޑު ރާޅުތަކުން ގެނެސްދެނީ ހިތްގައިމު ހަނދާންތަކެވެ.\nބީޗުގެ މަސައްކަތުގައި އަވަދިނެތި އުޅޭ މި ޒުވާން ގްރޫޕުން ދޭން ބޭނުންވާ އެއް މެސެޖަކީ، ތިމާވެށި ރައްކާތެރިކޮށް، ތަނަށް ގެއްލުމެއް ނުދީ އެގޮތުގައި ބޭއްވުމަށް އެންމެންވެސް ސަމާލުކަންދިނުމެވެ.\nބީޗުގައި ބާބަކިއު ހެދޭނެހެން ގްރިލްއެއްވެސް ބަހައްޓާފައިވާއިރު، ކައުންސިލުގެ އެހީތެރިކަމާއެކު ކުނިއެޅުމަށް ހާއްސަ ޑަސްބިންތަކެއްވެސް ވަނީ ބެހެއްޓިފަ އެވެ.\nތަނުގެ މަސައްކަތް އަދިވެސް ދަނީ ފޯރިއާ އެކީ ކުރިއަށެވެ. ފުނަދޫ ޒުވާނުންގެ މި މަސައްކަތަށް ލިބޭ އެންމެ ބޮޑު ހިތްވަރަކީ ކޮންމެ ދުވަހަކުވެސް ރަށުގެ ކޮންމެވެސް ގެއަކުން ގެނެސްދޭ މީރު އެކި ކެއުންތަކާއި، މިކަމަށް ތަރުހީބުދީ އެކިގޮތްގޮތުން ވެދޭ އެހީތެރިކަމެވެ.\nމަސައްކަތް މިހިސާބަށް އައިއިރު ވަކި ހާއްސަ ބަޖެޓެއް އެކުލަވާލާފައެއް ނެތެވެ. މަސައްކަތަށް އެއްޗެއް ގަންނަންޖެހޭ ނަމަ އެކަންވެސް ގިނަފަހަރު ހަމަޖައްސާލަނީ އެ ޒުވާނުންގެ މެދުގަ އެވެ. އެއްވެސް ޝަކުވާ އެއް ހިތްބުރަކަމެއް ނެތެވެ. ކޮންމެ މީހެއްވެސް ބަލަނީ އެމީހަކަށް ވެދެވެން އޮތް އެންމެ ބޮޑު އެހީތެރިކަމެއް ފޯރުކޮށްދެވެން އޮތް އެންމެ ފުރިހަމައަށް ކޮށްދެވޭތޯ އެވެ.\nސަން ރައިޒް ބީޗްގައި މިފަދައިން އިނދެ އިރުއަރާލާ މަންޒަރު ބަލާލުމަށް މިއަދު އެތަށް ބަޔަކު މިތިބީ ކެތްމަދުވެފަ އެވެ. ސޯޝަލް މީޑިއާގައިވެސް ބީޗުގެ ފޮޓޯތައް ދަނީ މަގުބޫލްވަމުންނެވެ. ކައިރީގައި އެއާޕޯޓެއް އޮތް ނަމަވެސް، ގެސްޓް ހައުސް ވިޔަފާރިވެސް މާބޮޑަށް އަދި ތަރައްގީވެފައި ނެތް މި ރަށަށް މި ޒުވާނުން މިދޭ ހަދިޔާއަކީ ހަމަގައިމުވެސް ފުނަދޫގެ ކުރިމަގު އުޖާލާކޮށްދޭނެ ފަދަ މަސައްކަތެކެވެ.\nކޮވިޑް19ގެ އުދާހުގައި ދިރިއުޅުން މިވަގުތު ހުއްޓި، ހާސްކަމުގެ ތެރޭގައި ތިބި އެތަށް ބަޔަކު އެބަތިއްބެވެ. ވަޒީފާ ގެއްލި އަމިއްލަ ފަސްގަނޑަށް ދާންޖެހުނު އެތަށް ޒުވާނުންނެއް އެބައުޅެ އެވެ. މި ހުރިހާ ފަރާތްތަކަށް ށ.ފުނަދޫ ޒުވާނުން މި ދައްކައިދިނީ ނަމޫނާއެކެވެ. ފުނަދޫގެ މި ގޮނޑުދޮށުން ހަމަ ޔަގީނުން ވެސް ހާސްކަން ފިލާ މީހާ ހަމަޖެހޭނެ އެވެ. އުފާވެރިކަމާއި އުންމީދު ގެނެސްދޭނެ އެވެ.


Turkey Inthikhaabu: Bodethi city thakun Erdogan ge party ah naakaamiyaabu | Mihaaru\nއިދިކޮޅު ސީއެޗްޕީގެ ސަޕޯޓަރުން އިސްތަންބޫލްގައި އުފާފާޅު ކުރަނީ. --ފޮޓޯ:އޭއެފްޕީ\nތުރުކީ އިނތިޚާބު: ބޮޑެތި ސިޓީތަކުން އުރުދުޣާން އަށް ނާކާމިޔާބު\n01 އެޕްރީލް 2019 - 19:269comments\nއަންކަރާ (އެޕްރީލް 1) - ތުރުކީގައި ބޭއްވި ލޯކަލް ކައުންސިލް އިންތިޚާބުގައި ރައީސް ރަޖަބް ތައްޔިބު އުރުދުޣާންގެ ޕާޓީ އަށް ބޮޑެތި ސިޓީތަކުން ނާކާމިޔާބީއާ ކުރިމަތިލާން ޖެހިއްޖެ އެވެ.\nވެރިކަމުގައި 16 އަަހަރު ހޭދަކުރެއްވި އުރުދުޣާން އަށް ވަނީ ވެރިރަށް އަންކަރާގެ ކޮންޓްރޯލް ވެސް ގެއްލިފަ އެވެ. އެންމެ ބޮޑު ސިޓީ އިސްތަންބޫލްގެ ވެސް އަޣުލަބިއްޔަތު ހޯދާފައި ވަނީ އިދިކޮޅު ޕާޓީންނެވެ. ނަމަވެސް މުނިސިޕަލް އިންތިޚާބުގެ މުޅި ނަތީޖާ އަށް ބަލާއިރު އުރުދުޣާންގެ އޭކޭޕީ އިއްތިހާދުން ވަނީ 51 ޕަސެންޓް ވޯޓު ހޯދައިފަ އެވެ. އިދިކޮޅު ރިޕަބްލިކަން ޕީޕަލްސް ޕާޓީ (ސީއެޗްޕީ) އިން ބުނެފައި ވަނީ ތިން ވަނަ އަށް އެންމެ ބޮޑު ސިޓީ އިޒްމީޒް ވެސް ކާމިޔާބުކޮށްފައި ވަނީ އެ ޕާޓީން ކަމަށެވެ.\n"ރައްޔިތުން ވޯޓު ދިނީ ޑިމޮކްރެސީ އަށް ތާއީދުކޮށް. އެ މީހުން ވަނީ ޚުދުމުޚްތާރުކަމުގެ ބަދަލުގައި ޑިމޮކްރެސީ އިސްކޮށްފައި،" ސީއެޗްޕީގެ ލީޑަރު ކަމާލް ކިލިކްޑަރޮގްލޫ ވިދާޅުވި އެވެ.\nބައެއް ފަރާތްތަކުން ބުނާ ގޮތުގައި ލޯކަލް ކައުންސިލް އިންތިޚާބުގައި ބޮޑެތި ސިޓީތައް ގެއްލުމަކީ އުރުދުޣާން ވެރިކަން ކުރައްވާ ގޮތާ މެދު ރައްޔިތުން އިއްވި ހުކުމެވެ. މިއީ އުރުދުޣާން އަށް ރިޔާސީ ބޮޑެތި ބާރުތަކެއް މިދިޔަ އަހަރު ދިން ފަހުން ބޭއްވި ފުރަތަމަ އިންތިޚާބެވެ. އޭކޭޕީން 2002 ވަނަ އަހަރު ވެރިކަމަށް އައި ފަހުން ކޮންމެ އިންތިޚާބެއް ވެސް އެ ޕާޓީން ދަނީ ކާމިޔާބު ކުރަމުންނެވެ.\nއޭކޭޕީން ބުނި ގޮތުގައި ވެރިރަށް އަންކަރާގެ ވޯޓުގައި ވަނީ މަކަރު ހަދައިފަ އެވެ. އަދި އެ މައްސަލަތައް ކޯޓަށް ހުށަހަޅާނެ ކަމަށް އެ ޕާޓީގެ ސެކްރެޓަރީ ޖެނެރަލް ވަނީ ވިދާޅުވެފަ އެވެ.\nކައުންސިލަރުންނާއި މޭޔަރުން ހޮވުމަށް ބޭއްވި އިންތިޚާބުގައި ވޯޓުލާން 57 މިލިއަން މީހުން ވަނީ ރަޖިސްޓްރީކޮށްފަ އެވެ. ގާތްގަނޑަކަށް 85 ޕަސެންޓް މީހުން ވަނީ ވޯޓުދީފަ އެވެ.\nމި ފަހަރުގެ އިންތިޚާބުގައި ހުރިހާ މީޑިއާއެއް ކޮންޓްރޯލް ކޮށްފައި ވަނީ ސަރުކާރުން ނުވަތަ އުރުދުޣާންގެ ސަޕޯޓަރުންނެވެ. އިދިކޮޅު ފަރާތްތަކަށް ކެމްޕޭން ކުރަން ލިބިފައި ވަނީ ހަނި ފުރުސަތެކެވެ. އުރުދުޣާންގެ އެއްވުންތަކަށް ޓީވީ ބޮޑު ކަވަރޭޖެއް ދީފައިވެ އެވެ.\nއިތުރު ލިޔުންތައް ތުރުކީ


Mi Aharuge Emme Agu Bodu5Film - Vaguthu\nމި އަހަރުގެ އެންމެ އަގު ބޮޑު ފަސް ފިލުމު\nކޮންމެ އަހަރެއްގައި ވެސް ގާތް ގަނޑަކަށް 150 ވަރަކަށް ފިލުމު ރިލީޒް ކުރެއެވެ. އަދި އޭގެ ތެރެއިން ބައެއް ފިލުމުތަކަކީ މަޝްހޫރު ތަރިން ފެނިގެންދާ ފިލުމުތަކެކެވެ. ބައެއް ފިލުމުތަކަކީ މޮޅެތި ޑައިރެކްޓަރުންގެ ފިލުމުތަކެވެ. ބައެއް ފިލްމުތައް ވަރަށް ބޮޑެތި ހަރަދުކޮށްގެން ހަދައެވެ.\nކޮރޯނާ ވައިރަސްގެ ސަބަބުން މިދިޔަ އަހަރުގެ ގިނަ ފިލުމުތައް އަަޅުވާފައި ވަނީ އޯޓީޓީ ޕްލެޓްފޯމުގައެވެ. ނަމަވެސް މި އަހަރު އިންޑަސްޓްރީން ދަނީ ސިނަމާތަކުގައި ފިލުމުތައް އެޅުވުމުގެ މަސައްކަތް ކުރަމުންނެވެ. މިގޮތުން މި އަހަރު ބައެއް ފިލުމުތައް ވެސް މިހާރު ވަނި ސިނަމާތަކުގައި އަޅުވައިފައެވެ.\nމި އަހަރަށް ތާވަލު ކުރެވިފައިވާ ފިލުމުތަކުގެ ތެރެއިން އެންމެ ބޮޑު ޚަރަދެއް ކޮށްގެން ތައްޔާރު ކޮށްފައިވާ ފިލުމު ތަކަކީ:\nމިނިވަންކަމަށް މަސައްކަތް ކޮށްފައިވާ ދެ ބަތަލެއްގެ ވާހަކަ ކިޔައިދޭ މި ފިލުމު ޑައިރެކްޓް ކޮށްފައިވަނީ އެސްއެސް ރޯޖްމޯލްއެވެ. މި ފިލުމުން ފެނިގެންދާނީ ރާމް ޗަރަން، އަޖޭ ދޭވްގަން، އާލިއާ ބަޓް އަދި އޮލިވިއާ މޮރިސްއެވެ. މި ފިލުމުގެ ބަޖެޓަކީ 450 – 500 ކްރޯރް ރުޕީސްއެވެ.\nއަޔާން މުކަރުޖީ ޑައިރެކްޓް ކޮށްފައިވާ ސްޕްރހީރޯ ކަންތައްތަކެއް ދއްކުވައިދޭ މި ފިލުމުން ފެނިގެންދާނީ އަމީތާބު ބައްޗަންއާއި ރަންބީރު ކަޕޫރު އަދި އާލިއާ ބަޓްއެވެ. މި ފިލުމުގެ ބަޖެޓަކީ 300-320 ކްރޯރް ރުޕީސްއެވެ.\nޝާހުރުކް ޚާނާއި ދީޕިކާ ޕާޑުކޯންއާއި ޖޯން އަބްރަހަމް އަދި ޑިމްޕަލް ކަޕާޑިއާ ފެނިގެންދާ މި ފިލުމުގައި ސަލްމާން ޚާންގެ ހާއްސަ ފެނިލުމެއް އޮންނާނެ ކަމަށް ފިލުމުގެ ފަރާތުން ވަނީ ބުނެފައެވެ. މި ފިލުމުގެ ބަޖެޓަކީ 250-280 ކްރޯރް ރުޕީސްއެވެ.\nޑައިރެކްޓަރ ޗަންދުރަޕްރަކާޝް ޑައިރެކްޓް ކޮށްފައިވާ މި ފިލުމުން ފެނިގެންދާނީ އަކްޝޭ ކުމާރާއި ރީތީގެ ރާނީއެއް ކަމުގައިވާ މަނޫޝީ ޗިއްލަރުއެވެ. މި ފިލުމުގެ ބަޖެޓަކީ 220-230 ކްރޯރް ރުޕީސްއެވެ.\nކޭޖީއެފް ޗެޕްޓަރ 2\nކުށުގެ ގިނަ ކަންތައްތަކެއް ދައްކުވައިދޭ މި ފިލުމުން ކަންނާޑާ ބަތަލެއް ކަމުގައިވާ ޔޭޝް އަދި ސަންޖޭ ދަތު ވެސް މި ފިލުމުން ފެނިގެންދާނެއެވެ. މި ފިލުމުގެ ބަޖެޓަކީ 180-200 ކްރޯރް ރުޕީސްއެވެ.


Kuru Vaahaka: Loabeege bana vilaagandhege dhashugai... | ThePress\nކުރު ވާހަކަ: ލޯބީގެ ބަނަ ވިލާގަނޑެށްގެ ދަށުގައި...\n04 May 2020, 13:58\nއިރުއަރަމުން އައި ވަގުތެވެ. އަހަރެން ހުރީ ރަށުގެ އިރުމަތީ ފަރާތު ގޮނޑު ދޮށަށް ގޮސް އިރުއަރާ މަންޒަރު ބަލާލުމަށެވެ. ނަމަވެސް އަރަމުން އައި އިރައް ވުރެ ހަލުވި ކަމާއެކު އަރަމުން ދިޔައީ ބޯވިލާގަނޑެކެވެ. ހިދުކޮޅެއްގެ ތެރޭގައި މުޅި އުނޑުމަތި އެކީ ކަޅު ކޮއްލީ ބަލަބަލައި ހުއްޓަޔެވެ. އަހަރެނަށް މި މަންޒަރު ވެގެން ދިޔައީ ވަރަށް އަސަރުގަދަ ފުން މާނައެއް އެކުލެވިގެން ވި މަންޒަރަކަށެވެ. ހަޔާތަކީ ވެސް ބަނަކަމާއި އަދިރިކަންވާ އެއްޗެކެވެ. އަހަރެން ހުރީ މިމަންޒަރައް ފުންކޮށް ވިސްނާށެވެ. ކުއްލިއަކައް އަހަރެންގެ އަތުގައި ހިފައި ގެން މީހަކު ދުއްވައިގަތެވެ. އަހަރެން އޭނައާ ދިމާއަށް ބަލައިލި އިރު އަހަރެންގެ އެންމެ ގާތް އެކުވެރިޔާ އާއިދް އެވެ. އެނާ އަހަރެން ގޮވައިގެން ގޮސް ވަނީ ގޮނޑުދޮށާ ކައިރީގައި ހުރި ހޮޅުވައްޓަކަށެވެ. އަދި ބުންޏެވެ. "ކޭ މޮޔަތަ ވާރޭ ތިއޮށް އޮއްސާލަނީ". މިހެން ބުނިތަނާ ހެން ވާރޭ ވެހެން ފެށިއެވެ. އަހަރެންގެ ކައިރީ ގައި އެހިއެވެ. އަފްޒަލް އަދިވެސް އަންހެނުން ކަންތަކާ ވިސްނަނީތަ؟. އަހަރެން ބޯޖަހައި ލީމެވެ. އަދި އަހަރެން އަހަރެންގެ ހަޔާތުގެ ކަންކަން ދިޔަގޮތް އަހަރެންގެ އެކުވެރިޔާއަށް ކިޔައި ދޭން ފެނީމެވެ. ދެލޮލުން ކަރުނަ ފައިބަމުން ދިޔައީ އަހަރެނަށް އިހުސާސެއް ނެތިއެވެ.\nއެއީ މީގެ2އަހަރެށް ކުރިއެވެ. އަހަރެން މާލެ ފުރަތަމަ ފަހަރަށް ދިރިއުޅެން ބަދަލުވީމެވެ. އެކޮޅުގައި ވަޒީފާ އަދާކުރާކަށް ނޫނެވެ. އަހަރެން މާލެ ދިޔައީ އަހަރެންގެ ހަޔާތް ބާއްޖަވެރި ކުރުމައްޓަކައި ކިޔަވާށެވެ. އަދި އަހަރެންގެ މަންމަ އާއި ބައްޕަގެ ފަޤީރުކަން ދުރުކުރުމަށާއި އަހަރެންގެ އަގު ވަޒަން ކުރާނެ ވަރު މީހަކަށް ވުމަށެވެ. ނަމަވެސް އަހަރެން މާލެ އައި މަޤްސަދު ގެލިގެން ދިޔައީ އަހަރެންނާ ދިމާވި އަހަރެންގެ ހިތް އަތުލި ރާނީ ފެނުނު ހިސާބުންނެވެ. އެ ލޯބި ފަރި ކަމަނާ ދިމާވުމަށް ފަހުގައި އަހަރެންގެ މުޅި ދިރިއުޅުމުގެ މަޤްސަދު ބަދަލުވެގެން ދިޔައީ އެރާނީގެ އުފާތަށް ހާސިލު ކޮށްދިނުމަނެވެ. އަހަރެން ހުރިހާ ވަގުތެށް ހުސްކޮށްލީ އެނައާއެކު ހޭދަކުރުމަށެވެ. އެންމެ ފަހުން ކައިވެންޏަކާ ހަމަޔަށް ދެވުނެވެ. ކައިވެނި ކަންކަން ވެސް އަވަހަށް ކޮށްލުމަށް ފަހު އަހަރެންގެ ޒަވާޖީ ހަޔާތް ފެށީ އަތުގައި ލޯ ލާރިއެއްވެސް ނެތިއެވެ. އަދި ކިޔެއްހެއްޔެވެ. އެ ކުލި ބޮޑު މާލެއިން 1 ކޮޓަރީގެ ތަނެއްވެސް ހިފީ ކުރިއަށް ވިސްނާލުމެއް ނެތިއެވެ. އެއްމެ ފަހުން އަހަރެންގެ އެ ލޯބި ރާނީ ފޮރުވައިގެން އުޅެފައި އެ ރާނީ ވަޒިފާއަށް ފޮނުވަން ޖެހިއްޖެއެވެ. އެއީ އަހަރެންނަށް ލިބޭ އެއްޗަކުން ދެކޮޅު ނުޖެހޭތީއެވެ. އަދި މިވަރަކުން ވެސް ސަލާމަށް ވާގޮތެއް ނުވިއެވެ. އެފަގީރު މައިންބަފައިން އަތުންވެސް ލާރިގެންނަން ފެށީ އެދެމީހުނަށް ވެސް ކެތްވާ ވަރަކަށް ނޫނެވެ. މިވަރުން ނިމުނީއެއް ނޫނެވެ. އަހަރެން މައިބފައިންނާއި ރީތިކޮން އަގައިންވެސް ބުނެނުލަމެވެ. ދުވަސްތައް މިގޮތަށް ވޭތުކުރަމުން އަހަރެން ދިޔައީމެވެ. އަހަރެން އެ ރާނީ ކައިރީގައި މިގޮތަށް އުޅެވެން ނެތްކަމަށް ބުނީ މެވެ. އަދި އަހަރެންގެ އާއިލާ ކަރިޔަށް ރަށަށް ދިޔުމަށް އެދުނީމެވެ. ނަމަވެސް އެކަމަށް އިންކާރު ކުރިއެވެ.\nއޭގެ ދުވަސް ކޮޅެއް ފަހެވެ. އަހަރެން ވަޒިފާއިން ކުރިން ނިމުނު ދުވަހެއް ކަމުން އަވަހަށް ގެއަށް އައިސް ނިދާލެވޭ ތޯ އުޅެނިކޮން ރާނީ ގުޅިއެވެ. އަދި ވަޒީފައިގައި އުޅޭ ތަނުން ބަޔަކު އޭނާއާއި ބެހުނު ކަމަށް ބުންޏެވެ. އަހަރެން އައި ރުޅިން ސައިކަލަށް އަރައިގެން އެ ފިރިހެން މީހާ ހޯދުމަށް ނިކުތީމެވެ. ނަމަވެސް އަތުޖެހޭގޮތެށް ނުވިއެވެ. އަހަރެންގެ ރާނީގެ އެދުމުގެ މަތިން އަހަރެން އޭނައަށް ކަމެއް ނުކުރާން ނިންމީމެވެ. ޕޮލިހުގައިވެސް މައްސަލަ ޖެއްސީމެވެ. އެކަމަކުވެސް އެއްވެސް ކަމެއް ވާގޮތް ނުވީ ހެކި ނެތުމުންނެވެ. ރާނީ ވަޒީފާ އަދާކުރާ ތަނުން އޭނާ ވަޒީފައިން ވަކިކުރިއެވެ.\nއެއް ދުވަހެއްގެ ހަވީރެވެ. އަހަރެން ރާނީ ބަލައި އެނާގެ އޮފީހަށް ދިޔައީ އޭނާ އުފާކޮށްލުމަށެވެ. ވަގުތު ނުވާތީވެ އަހަރެންނަށް ބަލައި ވަރަށް ނާދެވެއެވެ. މިކަންކަން މިހެން ހުރުމުން އަހަރެންވެސް ވަގުތު ދިނުމުގެ ގޮތުން ބަލައި ދިޔަ އީމެވެ. ނަމަވެސް އަހަރެންގެ މުލި ހިނިތުން ވުމަށް ހުއްޓުން ގެނުވީ ރާނީގެ އޮފީސްގައި ރާނީ ފިރިހެނުންނާއެކު އުޅޭގޮށް ފެނުމުންނެވެ. ފިރިހެނުންނާ އެކުވެސް މަޖާކޮށް ހެދޭނެ ގޮތް ވެސް ހުރެއެވެ. ނަމަވެސް ރާނީއަށް ގަޔަށް އަތް ލެވޭ ކަމަށް ވަނީނަމަ ނުބައި ނަތީޖާއެށް ނިކުމެދާނެކަން އަހަރެންނަށް ވިސްނުނެވެ. އަދި ކުރިން ވަނީ އެފަދަ ކަމެއް ދިމާވެފައެވެ. ފިރިމީހާއަށް ވުމާއެކު ފުރަތަމަ ފަހަރަށް ރާނީ އާ ދިމާލަން ހިތްހަމަ ނުޖެހިގެން އެއްޗެއް ބުނަން ނިއްމީމެވެ. ހިތަށް ކުރި އަސަރުން އަހަރެން ގެޔަށް ދިޔައީމެވެ. ރާނީ ވަޒިފާއިން ގެއަށް އައުމާއެކު އަހަރެން ބުނީމެވެ. އޮފީހުގައި ފިރިހެނުންނާ ގައިގޯޅި ކަމާ އެކު އުޅުން ހުޓާލުމަށެވެ. ވާހަކަދައްކައި މަޖާކުރަން ވެސް ވަކި މިންގަނޑެށް އޮންނަން ވާނެއެވެ. ނަމަވެސް ރާނީ އަހަރެންގެ ނަސޭހަތް ނެގީ މުޅިން އެހެން ގޮތަކަށެވެ. އަހަރެން އޭނައަށް އިތުބާރު ނުކުރާ ކަމަށް ބުނެ އަހަރެން ކައިރިން ވަރިއަށް އެދެން ފެށިއެވެ. އަދި އޭނާގެ މިނިވަންކަން ވަނީ އަހަރެން ނަގާލައިފައި ކަމަށް ބުނެ އޭނަ އަހަރެންނާ ދިމާލަށް ހަޅޭފަޅޭލަވަން ފެށިއެވެ.\nދުވަސްތަށް ވޭތުވަން ދިޔައީ ވަރަށް ވެސް ހިތްދަތިކޮށެވެ. އެދުވަހުގެ ފަހުން އަހަރެންނާ ރާނީ އަނގަޔަކުންވެސް ނުބުނެއެވެ. އަހަރެން މުޅިން އެކަނި ވެއްޖެއެވެ. އަހަރެން ވެސް މިކަން ކަމާ ހުރެ ގެއަށް ވަންނަހިތް މުޅިން ކެނޑި ނުބައި އެކުވެރިން ތަކާ އަޅުވާލީމެވެ. އަހަރެންނަށް އެމީހުންގެ ފާރާތުން ދިޔައީ އެތައް ފަސޭހައެއް، އެތަކެށް އުފަލެއް ލިބެމުން ދިޔައެވެ. ނަމަވެސް އަހަރެންގެ ހަށިގަނޑު ގެ އެތެރޭގައި ވާ ހިތަށް ކުޑަވެސް އަރާމެށް ނުލިބެއެވެ. އަހަރެން ޑުރަގުގެ އަވައިގައި ދެވިހިފީ ބަލަން ބަލާކަށެށް ނޫނެވެ. އަހަރެންގެ ކޮއްތަކަށް ބާރުގަދަ ވިހަތަށް ވެގެން ދިޔައީ ވަރަށް ފަސޭހަ ކަމާއެކުއެވެ. އަހަރެންނަށް އެއިން އަހަރެންގެ ހިތްދަތި ދިރުއުޅުމާ ދުރަށް ދެވެވޭތީއެވެ. އަހަރެން ގެއަށް ނަޔަސް އަޔަސް އެ ރާނީއަށް ހެވެ. އަހަރެންގެ މަންމަ އަހަރެންނަށް ގުޅާ ހަދައެވެ. ނަމަވެސް އަހަރެން ފޯނެއް ނުގަމެވެ. އަހަރެންނަށް ހަމަ ވާހަކަ ދަށްކާނެ ހިތްވަރެށް ނުހުނަންނަނީއެވެ. މި ގޮތަށް އަހަރެން އެމީހުނާއި އެކު އުޅެމުން ދާތާ މަހެއް ވާން ކާރިވެފައި ވަނިކޮށް އަހަރެން ބަލިވާން ފަށައިފިއެވެ. ހެނދުނާއި ހަވީރު ނޭފަތުންނާއި އަނގައިން ލޭ އަންނަން ފެށިއެވެ. އަހަރެން މިކަމާ ވެސް ވީ އުފަލެވެ. އަހަރެން މި ހިތްދަތި ދުނިޔެއާ އަލްވަދާއު ކިޔަން ކައިރިވާތީއެވެ.\nހުކުރު ދުވަހެއްގެ ރޭގަނޑު ގެ ވަގުތެވެ. އަހަރެންގެ އެކުވެރިންނާ އެކުގައި މަޖާކުރަމުން ދިޔާމެވެ. އަހަރެން މިހެން މަސްތުވަމުން ދަނިކޮން އަހަރެންގެ ކުރި މައްޗަށް ހުއްޓުނީ އަހަރެން ލިބުމުން އެތަށް ހުވަފެން ތަކެއް ދެކި އެތަކެށް ޤުރުބާނީއެއް ވި އަހަރެންގެ ބައްޕައެވެ. ބައްޕަގެ ލޮލުން އޮހޮރެމުން ދިޔަ ކަރުނަ ތަކުން ވަނީ ލައިގެން ހުރި ގަމީސް އެއްކޮން ކަހަލަ ގޮތަކަށް ތެންމާލައިފައެވެ. އަހަރެން ކޮޅަށް ތެދުވަން ވަރަށް މަސައްކަތް ކުރީމެވެ. ނަމަވެސް މަސްތުވެފައި ހުރިލެށް ބޮޑުކަމުން އެކަން ކުރވޭގޮތެށް ނުވިއެވެ. އަހަރެންގެ ބައްޕަ އައީ އެކަންޏެއް ނޫނެވެ. ފުލުހުންވެސް ގޮވައިގެންނެވެ. އަހަރެންގެ އަތުގައި ބިޑި އަޅުވައިގެން އެމީހުންގެ ބޮޑު ކާރެއްގެ ތެރެއަށް ލިއެވެ. އަހަރެން އެކާރުގެ ތެރޭގައި އިންދައި އަހަރެންގެ އަނގައިން ލޭ އައިސްފައި އަހަރެން ހޭނެތުނެވެ.\nއަހަރެންނަށް ހޭވެރިކަން ވި އިރު އަހަރެން އޮތީ އިންޑިޔާގެ ބޮޑު ހޮސްޕިޓަލެއްގެ އަ.އި.ސީ.ޔޫ ގައެވެ. އަހަރެންގެ އެތަން މިތަނަށް ވަނީ އެކި ކަހަލަ މެޝިންތަކުގެ ކަށިތަށް ހަރާ ފުރާލައިފައެވެ. އަހަރެން ލޯ ހުޅުވާލުމުން އެތާހުރި ނަރުސް ކުއްޖާ ދުވެފައި ގޮސް ޑޮކުޓަރު ގެނައެވެ. އަހަރެންގެ ކައިރިއަށް ޑޮކުޓަރު ތިރިވެލުމަށް ފަހު ބުންޏެވެ. "6 މަސް ފަހުން ތި ލޯ ހުޅުވާލީ އަހަރެމެންވެސް އުންމީދު ކަޑާލައި ހިސާބުގައި ހުރީ އެހެންނަމެސް ﷲ އިރާދަފުޅުން ރަގަނޅުވީ" އެވެ. އަލުން ދުނިޔެއަށް ތި ހޭލެވެނީ އެވެ. އަހަރެން ޑޮކުޓަރުގެ ކައިރިން އަހަރެންނަށް ޖެހިފައި ވަނީ ކޮން ބައްޔެތް ތޯ ސުވާލުކުރުމުން ޖަވާބެއް ނުދިނެވެ. އަދި އަހަރެން ގާތުގައި އަހަރެންގެ މައިންބަފައިންނާ ބައްދަލު ކުރުވަން އުޅޭ ކަމަށް ބުންޏެވެ. އެއަށް ފަހު ހިނިތުން ވެލަމުން ބުންޏެވެ. "ވަރަށް މަދު މީހަކަށް މައިންބަފައިންގެ ލޯބި ލިބެނީ، އެކަން ޤަބޫލުކޮށް އެމީހުނަށް އަޅާލަން" ނަސޭހަށް ދިނެވެ. އަހަރެންނަށް އެއިރު ވާނީ ޑުރަގު ގެ މައްސަލައިގައި3އަހަރަށް ޖަލު ހުކުމެއް އައިސއްފައިކަން އަހަރެންގެ ބައްޕަ ވަނުމަށް ފަހު ބުންޏެވެ. އަދި އަހަރެން މުޅިން އެއްކޮން ރަގަނޅުވާން އަދި3މަސް ދުވަސް ނަގާނެ ކަމަށް ބުންނެވެ. އެހެންނަމަވެސް އަހަރެންގެ ފުރަތަމަ ސުވާލަކަށް ވީ އަހަރެންގެ ރާނީ ކޮބައިތޯ ބެލުމަށެވެ. އަހަރެންގެ މަންމަ އަހަރެންގެ ބޮލުގައި ފިރުމާލުމަށް ފަހު ދިނީ އަހަރެންގެ ހިތްކުދިވެގެން ދާ ފަދަ ޖަވާބެކެވެ. އަހަރެންގެ ރާނީ އަހަރެން ކައިރިން ދުރުވާން ވަނީ ފޯމު ލައިފައި ކަމަށެވެ. އަހަރެން ރަގަނޅު ވެއްޖެނަމަ މައްސަލަ ކުރިއަށް ގެންދާ ގޮތަށެވެ.\n3 މަސް ފަހެވެ. އަހަރެން މާލެ އައުމަށް ފަހުގައި ފުލުހުންގެ ބިޑީގެ ހިޔަލުގައި ފުރަތަމަވެސް ދާން ޖެހުނީ ރާނީއަށް ޖަވާބު އަރުވާށެވެ. އޭނާ ވަނީ ކޯޓުގައި އަހަރެން އޭނައަށް އަނިޔާ ކުރާކަމަށާއި މެންޓަލީ އެބިއުސް ކުރާކަމަށް ބުނުމުގެ އިތުރުން އަހަހަރެން ހަރަދު ނުކުރާ ކަމަށް ބުނެ ވަރިވާން އެދި ފައެވެ. އަހަރެން އޭނަ ބޭނުންވި މިނިވަންކަން ހޯދައި ދިނުމަށް ފަހު އޭނާގެ ހަނދާންތަށް ހިފައިގެން މުޅި އުމުރަށް ޖަލެއްގެ ތެރޭގައި ބަންދުވެލީމެވެ.\n3 އަހަރު ވެގެން އަހަރެން ދޫކޮށްލުމަށް ފަހުގައި އަހަރެން ރަށަށް ގެނައީ ރޭގައެވެ. އާއިދު އަހަރެންގެ ވާހަކަތަށް އަޑުއެމަށް ފަހު ބުންޏެވެ. "ހުރިހާކަމެށް ވެސް ވާނީ ރަގަނޅަކަށް، އެފަރާތަށް އިތުބާރުކުރާށެވެ". އަހަރެން ލޮލުން ފައިބަމުން ދިޔަ ކަރުނަތަށް ފުހެލަމުން ބޯޖަހައިލީމެވެ. މިއީ އަހަރެންގެ ހަޔާތުގެ ބަނަ ދުވަސް ކޮޅުގެ ވާހަކައެވެ.\nމިއީ "ދަ ޕްރެސް" އިން މި ރޯދަމަހަށް ހާއްސަކޮށް ހުޅުވާލި #ThePressRoadhaVaahaka މުބާރާތަށް އަހުމަދު އަހުސަން ފޮނުވާފައިވާ ވާހަކަ އެކެވެ.\nLast updated on 02 Jun 2020, 14:54. Article was published on 04 May 2020, 13:58


Addu flying schoolge dharivarun 'vaanuvaa' in minjukuranjehey: MP Naseem | Jazeera\tއައްޑޫ ފްލައިން ސްކޫލުގެ ދަރިވަރުން "ވާނުވާ" އިން މިންޖުކުރަން ޖެހޭ: އެމްޕީ ނަސީމް - Jazeera\nއައްޑޫ ފްލައިން ސްކޫލުގެ ދަރިވަރުން "ވާނުވާ" އިން މިންޖުކުރަން ޖެހޭ: އެމްޕީ ނަސީމް\nޖަވިޔަނި January 16, 2021 140 views0\nއައްޑޫ ފްލައިން ސްކޫލުގެ ދަރިވަރުން "ވާނުވާ" އިން މިންޖުކުރަން ޖެހޭ ކަމަށް ވިދާޅުވެ ތުލުސްދޫ ދާއިރާގެ މެމްބަރު އިބްރާހިމް ނަސީމް ނުރުހުން ފާޅު ކުރައްވައިފިއެވެ.\nފްލައިން ސްކޫލްގެ މައްސަލަ ބޮޑުވެ އެ ސްކޫލުގައި ކިޔަވަމުންދާ ދަރިވަރުންނަށް އުނދަގޫތަކާ ކުރިމަތިލާން ޖެހި، ދަރިވަރުން ޝަކުވާ ކުރަމުން އަންނަތާ މިހާރު އަހަރަކަށް ވުރެ ގިނަ ދުވަސްވެއްޖެއެވެ. އެހެންނަމަވެސް މިހާތަނަށް އެއްވެސް މައްސަލައަކަށް ހައްލެއް ގެނެސްދެވިފައެއް ނުވެއެވެ.\nމި މައްސަލަ ބޮޑުވެ، ކަމާބެހޭ ވަޒީރުން މަޖިލީހަށް ހާޒިރުކޮށް ސުވާލުވެސް ކޮށްފައިވެއެވެ.\nމި މައްސަލައާ ގުޅޭގޮތުން މެމްބަރު ކުރެއްވި ޓުވީޓެއްގައި ވަނީ "ވާނުވާ" ގައި ތިބެންޖެހުމުގެ ވޭނާއި ހިތްދަތިކަން ދިވެހި ދައުލަތުގެ އިސްވެރީންނަށާއި ސިޔާސީ ދާއިރާގައި މަސައްކަތް ކުރައްވާ ގިނަ ފަރާތްތަކަށް އެނގި ވަޑައިގަންނަވާނެ ކަމަށެވެ. އަދި އޭނާ ވަނީ އައްޑޫ ފުލައިން ސްކޫލުގެ ދަރިވަރުން "ވާނުވާ" އިން މިންޖު ކޮށްދެވެން ޖެހޭ ކަމަށް ވިދާޅުވެ ނުރުހުން ފާޅުކުރައްވާފައެވެ.\n"ވާނުވާ" ގައި ތިބެންޖެހުމުގެ ވޭނާއި ހިތްދަތިކަން ދިވެހި ދައުލަތުގެ އިސްވެރީންނަށާއި ސިޔާސީ ދާއިރާގައި މަސައްކަތް ކުރައްވާ ގިނަ ބޭފުޅުންނަށް އެނގި ވަޑައިގަންނަވާނެ!\nއައްޑޫ ފުލައިން ސްކޫލުގެ ދަރިވަރުން "ވާނުވާ" އިން މިންޖު ކޮށްދެވެން އެބަޖެހޭ!\n— Ibrahim Naseem (@IbreyNaseem) January 15, 2021\nއައްޑޫ ފްލައިންގ ސްކޫލުގައި ކިޔަވަމުންދާ ދަރިވަރުންގެ ހައްގުތަކަށް ތަކުރާރުކޮށް އަރައިގަންނަމުންދާތީ އެ ސްކޫލް ވަނީ ޖޫރިމަނާކޮށްފައެވެ. އަދި އެ ސްކޫލްގެ ހިންގުން ހަރުދަނާ ކުރުމަށް ސިވިލް އޭވިއޭޝަންގެ ފަރާތުންވެސް ދަނީ ސްކޫލްގައި ހަރަކާތްތެރިވަމުންނެވެ.


fee nagaigen beynunkurevey gothah, Hulhumale swimming pool anmunnah hulhuvaalaifi\nފީއެއް ނަގައިގެން ބޭނުންކުރެވޭ ގޮތަށް ހުޅުމާލެ ސްވިމިންގ ޕޫލު އާންމުންނަށް ހުޅުވާލައިފި\nހުޅުމާލެ ސްވިމިން ޕޫލު: އާންމުންނަށާއި ބިދޭސީންނަށް ވަނީ ހުޅުވާލާފައި\nފީއެއް ނަގައިގެން ބޭނުންކުރެވޭ ގޮތަށް، ހުޅުމާލެ ސްވިމިން ޕޫލު އާންމުންނަށް ހުޅުވާލައިފިއެވެ.\nހުޅުމާލެ ސްވިމިންގ ޕޫލު ހިންގަނީ ސްވިމިންގ އެސޯސިއޭޝަން އޮފް މޯލްޑިވްސްއިންނެވެ. އެ އެސޯސިއޭޝަނުން ބުނީ އާންމުންނަށް އެތަން ބޭނުންކުރެވޭނީ މެންބަރޝިޕް އުޞޫލުން ކަމަށެވެ. ސްވިމިންގ ޕޫލުގެ މެންބަރޝިޕް ދޫކުރާނީ ފީއެއް ނަގައިގެން ކަމަށާއި ދިވެހިންނަށާއި ބޭރު މީހުންނަށް ވެސް ޕޫލުގެ މެންބަރޝިޕް ދޫކުރާނެ ކަމަށް އެ އެސޯސިއޭޝަނުން ބުންޏެވެ.\nސުވިމިން އެސޯސިއޭޝަނުން ބުނީ ދިވެއްސަކު ދުވާލަކު އެއް ގަޑިއިރަށް ސްވިމިން ޕޫލު ބޭނުންކުރާނަމަ، އެ މީހެއްގެ އަތުން ނަގާނީ 150 ރުފިޔާ ކަމަށެވެ. އަދި މަހަކަށް އެއްފަހަރާ ދައްކާނަމަ، ދިވެއްސެއްގެ އަތުން ނަގާނީ 1500 ރުފިޔާ ކަމަށެވެ. އަދި ބޭރު މީހެއްގެ އަތުން ދުވާލަކަށް ނަގާނީ 300 ރުފިޔާ ކަމަށާއި މަހަކަށް ނަގާނީ 3،000 ރުފިޔާ ކަމަށެވެ.\nޕޫލު ބުކްކުރުމާއި، މެންބަރޝިޕްފީ ދެއްކުމަށް ގުޅުއްވާނީ 7800096 އަށް ކަމަށް ސްވިމިންގ އެސޯސިއޭޝަނުން ބުންޏެވެ.\nހުޅުމާލެ ސްޕޯޓްސް ކޮންޕްލެކްސްއަށް ރައީސް ސޯލިހު ކުރެއްވި ޒިޔާރަތުގެ ތެރެއިން– ފޮޓޯ/ ރައީސް އޮފީސް\nހުޅުމާލޭގެ ސްޕޯޓްސް ކޮމްޕްލެކްސްގައި އަލަށް ހެދި އިންޑޯ ސްވިމިން ޓްރެކް ބޭނުންކުރަން ފެށަށާފައި ވަނީ މިދިޔަ އަހަރުގެ ސެޕްޓެމްބަރު މަހުގެ ތެރޭގައެވެ. ސުވިމިން އެސޯސިއޭޝަނުން ބުނީ އާންމުންނަށް ޕޫލު ބޭނުންކުރުމުގެ ފުރުޞަތު ދޭނީ ފެތުމުގެ ޤައުމީ ސްކޮޑްތަކުގެ ފެތުންތެރިންނާއި، ސްވިމިންގ އެސޯސިއޭޝަނުގެ މެންބަރު ކުލަބުތަކުގެ ތަމްރީނުތަކަށް ބޭނުންކުރާ ވަގުތުތައް ފިޔަވައި އިތުރު ވަގުތުތަކުގައި ކަމަށެވެ.


Laii Ge Birthday Cake Eyna Ah Varah Kamu Gosfi! - Vaguthu\nލައިގެ ބާތުޑޭ ކޭކު އޭނާ އަށް ވަރަށް ކަމުގޮސްފި!\nއިއްޔެ އަކީ ރާއްޖޭގައި ބޭއްވުނު އެންމެ ފުރަތަމަ މޯލްޑިވިއަން އައިޑަލް ކާމިޔާބު ކުރި ލަވަކިޔުންތެރިޔާ އަދި މިހާރުގެ ފުޓްބޯޅަ ކުޅުންތެރިޔާ ލައިޝާ ޖުނައިދު (ލައި) އުފަންދުވަހެވެ.\nއިއްޔެ ލައި އަށް 22 އަހަރު ފުރިފައި ވާއިރު އޭނާގެ މައިންބަފައިން ވަނީ އާލީ ބާތްޑޭ ސަޕްރައިސް އެއްގެ ގޮތުގައި އޭނާ އަށް ދެ ކޭކު ދީފައެވެ. މެންޗެސްޓާ ޔުނައިޓެޑު ކޭކަކާއި ކްރިސްޓިއާނޯ ރޮނާލްޑޯގެ ދެ ކޭކު ލައީ އަށް ދީފައި ވާއިރު ލައި ބުނެފައި ވަނީ އެއީ އޭނާގެ ފޭވަރިޓް ކަމަށާއި މަންމަ އާއި ބައްޕަ އަށް ވަރަށް ބޮޑަށް ޝުުކުރު އަދާ ކުރާ ކަމަށެވެ.\nލައި މެންޗެސްޓާ ޔުނައިޓެޑް ކޭކާއި އެކު\nދިވެހިރާއްޖޭގެ ގައުމީ އަންހެން ފުޓްބޯޅަ ޓީމުގައި މިހާރު އިސް ދައުރެއް އަދާ ކުރަމުން އަންނަ ލައި އަކީ ވަރަށް ހުނަރުވެރި ޒުވާނެކެވެ. އުމުރުން ހަނގު އުމުރެއްގައި އެތައް ކާމިޔާބީ ތަކެއް ހާސިލް ކޮށްފައިވާ ލައި އަކީ ގިނަ ބަޔަކު ނަމޫނާ އެއްގެ ގޮތުގައި ބަލަމުން އަންނަ ފަރާތެއްކަންވެސް ފާހަގަކޮށްލެވެއެވެ.\n1997ވަނަ އަހަރު އޮކްޓޫބަރު މަހުގެ 26ވަނަ ދުވަަހު އުފަންވެފައިވާ ލައި އެންމެ ފުރަތަމަ އާއްމުންގެ ސަމާލުކަން ހޯދާފައި ވަނީ މޯލްޑިވިއަން އައިޑޮލްގެ ތެރެއިންނެވެ. އޭނާގެ ރީތީ އަޑުންނާއި ކޮންފިޑެންސްގެ ސަބަބުން ގިނަ ބަޔަކު ލައި އަށް ލޯބި ޖެހުނު އިރު އައިޑޮލްގެ ފުރަތަމަ ސީޒަން ކާމިޔާބު ކުރުމަށް ފަހުގައިވެސް ލައި ވަނީ ރީތި އެތައް ލަވަތަކެއް އާއްމުންނާއި ހަމައަށް ގެނެސްދީފައެވެ.\nލައި ކްރިސްތިއާނޯ ރޮނާލްޑޯ ކޭކާއި އެކު\nލައި މި ފޮޓޯތައް ހިއްސާ ކޮށްފައި ވަނީ އޭނާގެ އިންސްޓަގްރާމް އެކައުންޓުގައެވެ.\nއޮކްޓޯބަރ 27, 2019 00:50\nކޭކައްވުރެ ލައި ލޯބި ލައި އަހަރެން ބޭނުންް!!\nއޮކްޓޯބަރ 27, 2019 07:31\nއިންސާފުން އެއްކިބާ ވުމުގެ ސަބަބުން އެސޮރުވެސް ލަދެއްގައި ބެދުނީ. ޖަޖުންގެ ފެންވަރާއި މެދު ސުވާލުވެސްވއުފެދުނީ.\nޢެމަންޖެ ލަވައިގެ ދުނިޔެއިން ގެއްލުނީ.\nއޮކްޓޯބަރ 27, 2019 07:44\nމާތް ﷲ ނަހީކޮށްފައިވާ މިޔުޒިކު ކުޅުމާއި މުސްލިމު އަންހެން ކުދިން ފުޓްބޯޅަ މޮޑެލްއަކަށްވެގެން އުޅުމީ ކޮން ކަހަލަ ނަމޫނާއެއް. ތިޔަށްވުރެ ރަނގަޅުކަމެއް ކޮށްބަލަ!. ބުރުގާ އަޅާ، މިޔުޒިކާ ދުރަށްދޭ!. ތިޔަފަދަ ކަންކަމުން ދުވަހަކުވެސް ހިތްހަމަ ނުޖެހޭނެ.\nއޮކްޓޯބަރ 27, 2019 07:45\nތިމާ ތިމާ ވަރެއް ނެތިގެން އުޅުނަސް ތިޔައީ ހަމަ ސުމެއްގެ މީހެއް.\nއޮކްޓޯބަރ 27, 2019 09:33\nހަމަ ނަރަކައިގެ ދަރުގަނޑެއް.\nއޮކްޓޯބަރ 27, 2019 08:09\nއޭނަ ބުނި ޑޮކްޓރަކަށޭ ވަނީ...ސްޓިލް ވެއިޓިންގް ަަަަަަަަަަަަަަަަަަަަަަަަަަަަަަަަަ ފޯދަ ނިއުސް\nއޮކްޓޯބަރ 27, 2019 09:46\nކޮބާ ޑޮކްޓަރުކަން ކިޔަވަން ދިން ލާތިތައް؟\nއޮކްޓޯބަރ 27, 2019 13:23\nޑޮކްޓަރޭ ކިޔައިގެން ބޮޑު ލަވަ މުބާރާތެއް ކާމިޔާބު ކޮއްފި. މި ދިވެހިން މޮޔަ ހެއްދިދާނެ ކޮންމެ މީހަކަށް. ގައުމު ހިންގަން އެނގޭނެޔޭ ބުނީމާ އަސާސީ ތައުލީމު ފެންވަރު މީހަކު ވެރިކަމަށް ވެސް ހޮވައިފި.\nއޮކްޓޯބަރ 28, 2019 09:04\nއޮކްޓޯބަރ 27, 2019 16:55\nލަވަ މުބާރާތުގަ ޑޮކްޓަރޭ ކިޔައިގެން ކަރާ ފަޅާފަ އޭގެން މޮޅުވެގެން ލަވަ ކިޔަނީކީވެސް ނޫން. ޑޮކްޓަރު ކަންވެސް ކިޔަވަނީކީ ނޫން. ހަމަ ބޮޓެއް.\nނޮވެމްބަރު 2, 2019 12:49\nމިފަދަ މީހުން ވެސް ބޭން ކުރޭ! ފަރަންޖީ ގޮތްގަނޑު ޕުރޮމޮޓުކުރާމީހުނާ އަހަރެމެން ދެކޮޅު! #ބޭންއެމްޑީއެން #ބޭންލާދީނީ


Thaaedhu kuda vedhaane thee Boris kanbodu vejje\nއިނގިރޭސިވިލާތުގައި ފަށަން އުޅޭ އާންމު އިންތިހާބުގެ ވަގުތު ކުޑަތަންވެފައިވާ މި ދަނޑިވަޅިގައި، ވެރިކަންކުރާ ކޮންޒަވެޓިވް ޕާޓީއާ އިދިކޮޅު ލޭބާ ޕާޓީގެ މެދުގައިވާ އާންމުންގެ ތާއީދުގެ ފަރަގު ކުޑަވަމުންދާތީ އެކަމާ އިނގިރޭސިވިލާތުގެ ބޮޑުވަޒީރު ބޮރިސް ޖޯންސަން ކަންބޮޑުވުންފާޅު ކުރައްވައިފި އެވެ.\nބޮރިސް މިހެން ވިދާޅުވީ، ސާވޭކުރާ ކުންފުންޏެއް ކަމަށްވާ ޔޫގޯވްއިން ކުރި ސާވާއެއްގައި، އިދިކޮޅު ލޭބާ ޕާޓީއަށްވުރެ ވެރިކަންކުރާ ކޮންޒަވޭޓިވް ޕާޓީގެ މަގްބޫލުކަން 15 ޕަސަންޓު މަތީގައި އުޅޭ ކަމަށް ދެއްކުމުންނެވެ. ނަމަވެސް ދެ ވަނަ ސާވޭގައި މި ޕަސަންޓު ވަނީ 12 އަށް ދަށްވެފަ އެވެ. އަދި ތިން ވަނަ ސާވޭގައި އަށް ޕަސަންޓަށް ވެއްޓިފަ އެވެ.\nފުރަތަމަ ސާވޭގެ ނަތީޖާ ދައްކާފައިވަނީ ހައުސް އޮފް ކޮމަންސްގައި ހިމެނޭ 650 ގޮނޑީގެ ތެރެއިން މަދުވެގެން 359 ކޮންޒަވެޓިވް ޕާޓީން ކާމިޔާބުކުރާނެ ކަމުގަ އެވެ. މީގެ އެއް ހަފްތާކުރިން ކުރި ތިންވަނަ ސާވޭގައި ދެޕާޓީގެ ފަރަގު އަށް ޕޮއިންޓަށް ކުޑަވެފައިވާއިރު އެ ސާވޭގެ ނަތީޖާއަށް ބަލާއިރު ކޮންޒަވޭޓިވް ޕާޓީއަށް ލިބޭނެ ކަމަށް ބެލެވިފައިވަނީ ހައުސް އޮފް ކޮމަންސްގެ 650 ގޮނޑީގެ ތެރެއިން ގާތްގަނޑަކަށް 339 ގޮނޑިއެވެ. ހައުސްގެ އެންމެ ކުޑަ އަޣްލަބިއްޔަތަކީ 326 އެވެ.\nމިއާއެކު ބޮރިސް ވަނީ އާންމު ތަގުރީރުތަކުގައި ކަންބޮޑުވުންފާޅު ކުރައްވަން ފަށައިފަ އެވެ. މިިއިން ކޮންމެ ސާވޭއަކުން ވެސް ދައްކައިދެނީ ބޮރިސް ހަވާލުވެހުރި ކޮންޒަވޭޓިވް ޕާޓީ، އިދިކޮޅު ލޭބާ ޕާޓީގެ މައްޗަށް ކާމިޔާބު ހޯދާނެ ކަމަށެވެ. ނަމަވެސް ފަހުގެ ސާވޭތަކުން ދައްކަނީ އިދިކޮޅު ލޭބާ ޕާޓީގެ މައްޗަށް ކޮންޒަވޭޓިވް އަށް ކުރި ހޯދޭނީ ކުޑަ އަގުލަބިއްޔަތަކުން ކަމަށެވެ. މި ނަތީޖާ ފުރޮޅި، ކޮންޒަވޭޓިވް ޕާޓީ އިންތިހާބުން ބަލިވާނެ ކަމަށް ގިނަ ބަޔަކު ދަނީ ބުނަމުންނެވެ.\nއާންމު އިންތިހާބުގެ ފަށަން ހަމަޖެހިފައިވަނީ މިމަހުގެ 12 ވަނަ ދުވަހު އެވެ. ޔޫރަޕިއަން ޔޫނިއަން (އީޔޫ) އިން އިނގިރޭސި ވިލާތް ވަކިވުމަށް ބޮރިސް ކުރައްވަމުންގެންދަވާ މަސައްކަތް ދެމެހެއްޓެން އަންނަނީ އޭނާ ނިސްބަތްވާ ޕާޓީއަށް މެޖޯރިޓީ ލިބިގެންނެވެ.


Iran in Europe ah theyo vikkan visnanee\nއީރާނުން ޔޫރަޕަށް ތެޔޮ ވިއްކޭނެ ގޮތެއް ހޯދަނީ\nއީރާނުން ޔޫރަޕަށް ތެޔޮ ވިއްކަން ވިސްނަމުން ދާ ކަމަށް އެ ގައުމުގެ ތެޔޮ މިނިސްޓްރީގެ އޮފިޝަލަކު ވިދާޅުވެއްޖެ އެވެ. ރަޝިއާ - ޔުކްރޭން ހަނގުރާމައާ ހެދި ޔޫރަޕަށް ތެލާއި ގޭހަށް ބޭނުން ޖެހިފައި އޮތް އޮތުމަށް ފަސޭހަ ގޮތެއް ހަދައިދެވިދާނެ ކަމަށް އޮފިޝަލް ވަނީ ވިދާޅުވެފަ އެވެ.\nރަޝިއާ - ޔުކްރޭން ހަނގުރަމައާ ގުޅިގެން ރަޝިއާގެ ތެލާއި ގުދުރަތީ ގޭސް އަދި ބޯޓުދެލި ޔޫރަޕަށާއި އެމެރިކާއަށް އެތެރެ ކުރުން ހުއްޓާލަން ވަނީ ނިންމާފަ އެވެ. އެހެން ނަމަވެސް، ރަޝިއާއިން ތެލާއި ގޭސް ޔުރަޕަށް ލިބުނުހާ ހެޔޮ އަގުގައި ލިބޭނެ އެހެން ދިމާއެއް އަދި ނެތެވެ.\nއީރާން ބުނާ ގޮތުން މުޅި ދުނިޔެއަށް ސަޕްލައި ކުރެވޭ ވަރަށް އެ ގައުމުގައި ގުދުރަތީ ގޭސް އެބަހުއްޓެވެ. އެހެން ނަމަވެސް، އެމެރިކާ އާއި ބައިވެރިން އިރާނަށް އަޅާފައި ހުރި ދަތިކުރުންތަކާ ހެދި ޔޫރަޕްގެ ގައުމުތަކާއެކު ސީދާ ވިޔަފާރި ކުރުމަކީ މިވަގުތަށް އަދި ކުރެވެން ނެތް ކަމެކެވެ.\nއޮފިޝަލް ވިދާޅުވި ގޮތުގައި އީރާނުން ވިސްނަނީ ޒަރޫރީ ބޭނުންތަކަށް ހުޅުވާލެފައި ހުރި މަގުތަކުން އީރާގު މެދުވެރިކޮށް ޔޫރަޕަށް ތެޔޮ ވިއްކޭނެ ގޮތެއް ހޯދުމަށެވެ.\nއީރާނުން ވިސްނާ ގޮތަށް ޔޫރަޕަށް ތެޔޮ ވިއްކޭ ގޮތް ވެއްޖެ ނަމަ އިރާގަށް ވެސް ބޮޑު ފައިދާއެއް ވާނެ އެވެ.\nއެހެންކަމުން އީރާނަށް މިހާރު އޮތް އެންމެ ފައިދާ ބޮޑު ގޮތަކަށް ވަނީ އީރާންގެ ނިއުކްލިއާ ޕްރޮގްރަމާ ބެހޭ ގޮތުން އެމެރިކާ އާއި ޔޫރަޕްގެ ގައުމުތަކާއެކު ހަރުދަނާ އެއްބަސްވުމެއް ގާއިމުު ކުރުމެވެ.\nއީރާނަށް ރަނގަޅު މާނާގައި ނިއުކްލިއާ ޑީލެއް ހެދިއްޖެ ނަމަ އިގުތިސޯދީ ގޮތުން ދުނިޔޭގައި ހެލިފެލިވެ އުޅުމަށް އިރާނަށް ލުއި ގޮތްތަކެއް ހުޅުވިގެން ދާނެ ކަމަށް ބެލެވެ އެވެ.\nނިއުކްލިއަ އީޔޫ އީރާން + މެދު އިރުމަތި


ކެލާ އިން މީހަކު ކޮވިޑަށް ޕޮޒިޓިވްވެއްޖެ – Haftha\nSat, 24 October, 2020, 11:52 am\nކެލާ އިން މީހަކު ކޮވިޑަށް ޕޮޒިޓިވްވެއްޖެ\nހއ. ކެލާ ހޯމް ކަރަންޓީނުގައި ހުރި މީހަކު ކޮވިޑް-19 އަށް ޕޮޒިޓިވްވެއްޖެ އެވެ.\nހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) އިން ބުނީ، އެރަށުން ޕޮޒިޓިވް ވެފައިވަނީ އުމުރުން 57 އަހަރުގެ ދިވެހި ފިރިހެނެއް ކަމަށެވެ. އޭނާ ބައްޔަށް ޕޮޒިޓިވްކަން އެނގުނީ ހޯމް ކަރަންޓީނުން ދޫކޮށްލުމަށް ނެގި ސާމްޕަލުން ކަމަށް އެ ސެންޓަރުން ބުންޏެވެ.\nކެލާ އިން މީހަކު ކޮވިޑަށް ޕޮޒިޓިވްވެފައިވާ އިރު މިއަދު އެ ހއ. ދިއްދޫން ވެސް މީހަކު ވަނީ ކޮވިޑަށް ޕޮޒިޓިވްވެފަ އެވެ. އެއާއެކު އެރަށުގައި ކޮވިޑް ޖެހިފައިވާ މީހުންގެ އަދަދު ވަނީ ހަތަރަކަށް އަރައިފަ އެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ހާމަކޮށްފައިވާ މައުލޫމާތަށް މިވަގުތު 26 ރަށެއްގައި ކޮވިޑް ޖެހިފައިވާ 90 މީހަކު އެބަ ތިއްބެވެ. އެއީ 82 ދިވެހިންނާއި އަށް ބިދޭސީ އެކެވެ. އޭގެ އިތުރުން އަތޮޅު ތެރޭގައި ގާއިމްކޮށްފައިވާ ކޮވިޑް ފެސިލިޓީތަކުގައި އަށް މީހަކު އެޑްމިޓްކޮށްގެން ފަރުވާ ދެމުން އަންނަ ކަމަށް އެޗްޕީއޭ އިން ބުނެ އެވެ.


ކޯވިޑްގެ ސަބަބުން ބޮއިންގއިން ޑެލިވަރކުރި ބޯޓުގެ އަދަދު 60 އިންސައްތަ ދަށަށް ކޯވިޑްގެ ސަބަބުން ބޮއިންގއިން ޑެލިވަރކުރި ބޯޓުގެ އަދަދު 60 އިންސައްތަ ދަށަށް\nކޯވިޑްގެ ސަބަބުން ބޮއިންގއިން ޑެލިވަރކުރި ބޯޓުގެ އަދަދު 60 އިންސައްތަ ދަށަށް\nބޮއިންގް ކުންފުނިން ޑެލިވަރކުރި މަތިންދާ ބޯޓުގެ އަދަދު 60 އިންސައްތަ ވަނީ އަޑިއަޅާލާފައި\nކޯވިޑްގެ ސަބަބުން މަތިންދާ ބޯޓު އުފައްދާ ބޮއިންގ ކުންފުނިން ޑެލިވަރކުރި މަތިންދާ ބޯޓުގެ އަދަދު 60 އިންސައްތަ މަދުވެއްޖެއެވެ.\nބޮއިންގ ކުންފުންޏަށް ކޯވިޑްގެ ސަބަބުން ބޮޑު ގެއްލުމެއް ލިބިފައިވާއިރު، މަތިންދާ ބޯޓު އުފައްދާ އެންމެ ކާމިޔާބު ކުންފުނީގެ ލަޤަބު ޖެހިޖެހިގެން2ވަނަ ފަހަރަށް އެއަރބަސްއިން ވަނީ ހޯދާފައެވެ.\nބޮއިންގއިން އާންމުކުރި އެންމެ ފަހުގެ ތަފާސް ހިސާބުތައް ދައްކާގޮތުން ކޯވިޑްގެ ސަބަބުން މަތިންދާ ބޯޓު އުފެއްދުމުގެ ވިޔަފާރިއަށް ވަނީ ވަރަށް ބޮޑަށް ބުރޫއަރާފައެވެ. އެގޮތުން 2019 ވަނަ އަހަރާއި އަޅާބަލާއިރު 2020 ވަނަ އަހަރު ބޮއިންގް ކުންފުނިން ޑެލިވަރކުރި މަތިންދާ ބޯޓުގެ އަދަދު 60 އިންސައްތަ ވަނީ މަދުވެފައެވެ. މިއާއެކު 2020 ވަނަ އަހަރު ވެގެން ގޮސްފައިވަނީ އެކުންފުނިން ވޭތުވެދިޔަ 43 އަހަރުގެ ތެރޭގައި އެންމެ މަދުން މަތިންދާ ބޯޓު ޑެލިވަރކުރި އަހަރަށެވެ.\nއެމެރިކާގެ ބޮއިންގ ކުންފުނިން މިދިޔަ އަހަރުގެ ޑިސެމްބަރުމަހު 39 މަތިންދާ ބޯޓެއް ޑެލިވަރކޮށްފައިވާއިރު، މިއީ 2020 ވަނަ އަހަރުގެ ތެރޭގައި އެއް މަހެއްގައި އެންމެ ގިނަ މަތިންދާ ބޯޓު ޑެލިވަރކުރި މަހެވެ. އެގޮތުން ޑިސެމްބަރުމަހުގެ ތެރޭގައި ބޮއިންގ 737 މެކްސް ޖެޓްގެ 27 ޖެޓާއި، ޕީ އެއިޓް މެރިޓައިމް ޕެޓްރޯލް ވައިޑް ބޮޑީ އެއަރކްރާފްޓްގެ 12 މަތިންދާ ބޯޓު ވަނީ ޑެލިވަރކޮށްފައެވެ. މިއާއެކު 2020 ވަނަ އަހަރު ޖުމުލަ 157 މަތިންދާބޯޓު އެ ކުންފުނިން ވަނީ ޑެލިވަރކޮށްފައެވެ. މިއަދަދު 2019 ވަނަ އަހަރު އުޅުނީ 380އެވެ. އަދި 2018 ވަނަ އަހަރު މިއަދަދު 806 އަށް ވަނީ އަރާފައެވެ. އެހެންކަމުން މިއީ ބޮއިންގ ކުންފުނީގެ ޑެލިވަރީ އަޑިއަޅާލި ވިދިވިދިގެން2ވަނަ ފަހަރެވެ.\nބޮއިންގ ކުންފުނިން މިދިޔަ އަހަރު 157 މަތިންދާ ބޯޓު ޑެލިވަރކޮށްފައިވާއިރު މިއަދަދަކީ ބޮއިންގެ ވާދަވެރި އެއަރބަސްއިން ޑެލިވަރކުރި އަދަދަށްވުރެ3ގުނަ ދަށް އަދަދެކެވެ. އެގޮތުން މިދިޔަ އަހަރު އެއަރބަސްއިން ވަނީ ޖުމްލަ 566 މަތިންދާ ބޯޓު ޑެލިވަރކޮށް، މަތިންދާ ބޯޓު އުފައްދާ އެންމެ ކާމިޔާބު ކުންފުނީގެ ލަޤަބު ޖެހިޖެހިގެން2ވަނަ ފަހަރަށް އެއަރބަސްއިން ހޯދާފައެވެ.


Athulai gaiy rangandu raajje genaee Dubai in | Mihaaru\nރާއްޖެއިން ބޭރު ކުރަން އުޅެނިކޮށް އަތުލައިގަތް ރަންގަނޑު ލޮނުމަސްތަކުގެ މަތީގައި ބާއްވާފައި: އެ ރަންގަނޑު ރާއްޖެ ގެނެސްފައިވަނީ ދުބާއީން.\nރާއްޖެއިން ބޭރު ކުރަން އުޅެނިކޮށް އަތުލައިގަތް ރަންގަނޑަކީ ދުބާއީން ގެނައި އެއްޗެއް\n26 އޮކްޓޯބަރ 2018 - 16:08 23 comments\nރާއްޖެއިން ވަގަށް ބޭރު ކުރަން އުޅެނިކޮށް އެ ރަންގަނޑު މިދިޔަ އާދިއްތަ ދުވަހު ވެލާނާ އިންޓަނޭޝަނަލް އެއާޕޯޓުގެ އޭވިއޭޝަން ސެކިއުރިޓީންނަށް ފެނުނީ ލޮނުމަސް ފޮށިގަނޑެއްގެ ތެރެއިންނެވެ. އެ މައްސަލަ ފުލުހުންނާއި ކަސްޓަމްސްއިން އަދިވެސް އަންނަނީ ތަހުގީގު ކުރަމުންނެވެ.\nކަސްޓަމްސްގެ އޮފިޝަލަކު ވިދާޅުވީ، އެ ރަންގަނޑަކީ ދުބާއީން ރާއްޖެއަށް އެތެރެ ކުރުމަށް ފަހު، ލަންކާއަށް ބޭރުކުރަން އުޅުނު އެއްޗެއް ކަމަށެވެ. އެހެންވެ، އިތުރު ރަންގަނޑުތަކެއް ވެސް ރާއްޖޭގައި ހުރުން އެކަށީގެންވާ ކަމަށާއި އެކަމަކު މިހާތަނަށް އެ މައްސަލާގައި މީހަކު ހައްޔަރު ނުކުރާ ކަމަށް އޮފިޝަލް ވިދާޅުވި އެވެ.\nވެލާނާ އިންޓަނޭޝަނަލް އެއާޕޯޓުން ބޭރު ކުރަން އުޅެނިކޮށް އަތުލައިގަތް ރަންގަނޑު.\nއާންމުވެފައިވާ ފޮޓޯތަކުން ފެންނަ ގޮތުގައި އެ ރަންގަނޑުގައި ވަނީ "އެމިރޭޓްސް ގޯލްޑް" މިހެން ލިޔެފަ އެވެ.\nއެނގިފައިވާ ގޮތުގައި، ރަންގަނޑު ފެނުނު މަސްފޮށިގަނޑު ލަންކާއަށް ފޮނުވަން އުޅުނީ އޭޒެޑްއެމް އިންވެސްޓްމަންޓް ކިޔާ ކުންފުންޏެއްގެ ނަމުގަ އެވެ. ރަންގަނޑު ބޭރުކުރަން އުޅުނު ކަމަށް ވަނީ ދިވެއްސަކާ ގުޅިގެންނެވެ.\nރަންގަނޑު ފެނުނީ ވެލާނާ އިންޓަނޭޝަނަލް އެއާޕޯޓުގައި މަސް ފޮށިގަނޑުތައް ސްކޭން ކުރަމުން ދަނިކޮށެވެ.\nއިތުރު ލިޔުންތައް ސްރީ ލަންކާ ކަސްޓަމްސް ދުބާއީ ވެލާނާ އިންޓަނޭޝަނަލް އެއާޕޯޓް ރާއްޖެ-ލަންކާ ކުށްކުރުން


Anekkaaves covid ge aa record eh, mihaathanah emme gina meehun positive vee miadhu - vNews.mv\nއަނެއްކާވެސް ކޮވިޑްގެ އައު ރެކޯޑެއް، މިހާތަނަށް އެންމެ ގިނަ މީހުން ޕޮޒިޓިވްވީ މިއަދު\nއައްފާން މުހައްމަދު 21 January 2022, 00:27\nރާއްޖެއިން ރެކޯޑް އަދަދަކަށް ކޮވިޑް-19 އަށް ޕޮޒިޓިވްވެ، މިއަދު މިއީ ކޮވިޑުގެ ބިރުވެރިކަން ކުރިމަތިވިފަހުން ރާއްޖެއިން އެންމެ ގިނަ އަދަދަކަށް މީހުން ކޮވިޑަށް ޕޮޒިޓިވްވި ދުވަހަށް ވެއްޖެއެވެ.\nހެލްތު ޕްރޮޓެކްޝަން އޭޖެންސީން ބުނީ، ބުދަ ދުވަހުގެ ހަވީރު 6:00 އިން ފެށިގެން ބުރާސްފަތި ދުވަހުގެ ހަވީރު 6:00 ގެ ނިޔަލަށް، ވޭތުވެދިޔަ 24 ގަޑިއިރުގެ ތެރޭގައި ޓެސްޓު ކުރެވުނީ 6،598 ސާމްޕަލް ކަމަށާއި، އޭގެތެރެއިން ޕޮޒިޓީވްވީ 2،199 ސާމްޕަލް ކަމަށެވެ.\nމިއަދުގެ ކުރިން އެންމެ ގިނަ އަދަދެއްގެ މީހުން ކޮވިޑަށް ޕޮޒިޓިވްވިކަމަށް ރިޕޯޓުކޮށްފައިވަނީ މިދިޔަ އަހަރުގެ މެއި 20 ވަނަ ދުވަހު އެވެ. އެދުވަހު 2194 މީހުން ކޮވިޑަށް ޕޮޒިޓިވްވެފައިވެއެވެ.\nމިއަހަރު ފެށުނުފަހުން ރާއްޖެއިން ޕޮޒިޓިވްވާ މިންވަރު ބޮޑުތަނުން އިތުރުވެފައިވާއިރު ބުދަ ދުވަހު ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން އާންމުކޮށްފައިވާ މައުލޫމާތުން ދައްކާގޮތުގައި 2137 މީހުން ޕޮޒިޓިވްވެފައިވެއެވެ. އެއީ މިހާރު ތިންވަނައަށް އެންމެ ގިނަ އަދަދަކަށް ޕޮޒިޓިވް ކޭސް ރިޕޯޓުކުރެވުނު ދުވަސްވެސްމެއެވެ.\nއަލަށް ޕޮޒިޓިވް ސާމްޕަލްތަކުގެ ތެރެއިން 1،348 މީހަކު ނިސްބަތްވަނީ ގްރޭޓަރ މާލެ ސަރަހައްދަށެވެ. 531 މީހަކު ނިސްބަތްވަނީ އަތޮޅުތެރޭގެ ރަށްތަކަށެވެ. 83 މީހަކު ނިސްބަތްވަނީ ރިސޯޓުތަަކަށެވެ.\nއަލަށް ޕޮޒިޓިވްވި 2،199 މީހުންނާއެކު، މިހާތަނަށް ކޮވިޑް-19 އަށް ރާއްޖެއިން ޕޮޒިޓިވްވިކަމަށް ރެކޯޑު ކުރެވުނު މީހުންގެ ޖުމްލަ އަދަދުވަނީ 110،931 އަށް އަރާފައެވެ.\nވޭތުވެދިޔަ 24 ގަޑިއިރުގެ ތެރޭގައި ރާއްޖެއިން ބަލިން ފަސޭހަވެފައިވަނީ 1,232 މީހުންނެވެ. މިއާއެކު، ރާއްޖެއިން މިހާތަނަށް ބަލިން ފަސޭހަވި މީހުންގެ އަދަދުވަނީ 100،112 އަށް އަރާފައެވެ.\nއެކްޓިވް ކޭސަސްގެ އަދަދު މިހާރުވަނީ 10،537 ގައެވެ. މީގެތެރެއިން 43 މީހަކަށް ހޮސްޕިޓަލްތަކުގައި އެޑްމިޓްކޮށްގެން ދަނީ ފަރުވާ ދެމުންނެވެ.\nއެޗްޕީއޭއިން ބުނީ މާލެ ސަރަހައްދުގެ ޕޮޒިޓިވިޓީ ރޭޓް 34 އިންސައްތަ އިތުރުވެފައިވާ ކަމަށެވެ.\nރާއްޖޭގައި ކޮވިޑް-19ގެ ކޭސްތައް އިތުރުވެ، ހާލަތު ގޯހުންގޯހަށް ދިއުމުން ހެލްތު ޕްރޮޓެކްޝަން އެޖެންސީން ވަނީ ރެސްޓްރިކްޝަން ލެވަލް އޮރެންޖުން ރަތަށް ބަދަލުކޮށްފައެވެ.\nކޮވިޑް-19ގަ ރާއްޖެ މިހާތަނަށް ތަހައްމަލްކޮށްފައިވާ ބަލިމަޑުކަމަށްވުރެ މިހާރު ކުރިމަތިލާފައިވާ ރާޅުން ނުރައްކާބޮޑުވެދާނެ ކަމުގެ ފުރުސަތު އެބައޮތް ކަމަށް އެޗްޕީއޭގެ އެޕިޑިއޮމޮލޮޖިސްޓް ޑރ.އިބްރާހިމް އަފްޒާލް ވެސް ވަނީ ވިދާޅުވެފައެވެ.\nރާއްޖެއިން ބުރާސްފަތި ދުވަހު އެކަނިވެސް ކޮވިޑް ބަލީގައި4މީހަކު މަރުވެފައިވެއެވެ. އެޗްޕީއޭ އިން އާންމުކޮށްފައިވާ މައުލޫމާތުތަކަށް ބަލާއިރު، ބުރާސްފަތި ދުވަހު ކޮވިޑް ބަލީގައި މަރުވެފައިވަނީ ހުޅުމާލެ މެޑިކަލް ފެސިލިޓީގައި އެޑްމިޓްކޮށްގެން ފަރުވާ ދެމުންދިޔަ މީހަކާއި، ލާމު ކޮވިޑް މެނޭޖްމެންޓަ ފެސިލީޓީގައި ފަރުވާ ދެމުން ދިޔަ ދެ މީހުންގެ އިތުރުން އައްޑޫ ކޮވިޑް މެނޭޖްމަންޓް ފެސިލިޓީގައި ފަރުވާދެމުންދިޔަ މީހެކެވެ.\nމިއާއެކު ރާއްޖެއިން މިހާތަނަށް ކޮވިޑް ބަލީގައި މަރުވި މީހުންގެ ޖުމްލަ އަދަދު ވަނީ 269 އަށް އަރާފައެވެ.\nކޮރޯނާވައިރަސް ކޮވިޑް-19 އެޗް.ޕީ.އޭ ރާއްޖެ


ކުރެހުން އެޅުނޭ ހިތުގެ އަޑީގައި5– Esfiya\nއެހެނިހެން ދީނީ ލޯބި November 17, 2018\nކުރެހުން އެޅުނޭ ހިތުގެ އަޑީގައި 5\nހިނގާލައިގެން އައިސް ނިފްޝާ ކޮޓަރިއަށްވަނެ އިރުކޮޅެއްނުވަނީހެން އަނެއްކާވެސް އެ ނަމްބަރުން ގުޅަން ފެށިއެވެ. ނިފްޝާ ފޯނު ނަގައި ހިޔާލެއް ނުކުރެއެވެ. ނަަމަވެސް އެ ގުޅާ މީހަކަު އެކަން ހުއްޓާކަށް ވެސް ނޫޅެއެވެ. އެންމެ ފަހުން ދެ ހިޔާލެއްގަ މަތީގައި ހުރެނިފްޝާ ފޯނު ނެގިއެވެ. އެ ގުޅަނީ ހަނާން ކަމަށް ވެސް ވެދާނެތީއެވެ. ފޯނު ނަގައިފައި ނިފްޝާ ވާހަކަ ނުދައްކާ ހުރީ އެކޮޅުން ޖަވާބެއް ލިބެންދެންނެވެ. ފަަނަރަ ވަރަކަށް ސިކުންތު ފަހުން އެކޮޅުން އިވުނު އަޑުގެ ސަބަބުން ނިފްޝާ ދިޔައީ ސިއްސައިގެންނެވެ.\n”ހަލޯ.. ކީއްވެ ވާހަކަ ނުދައްކަ ތި ހުރީ؟ ވާހަކަ ދައްކަބަލަ… ހަލޯ….” އެކޮޅުން ވާހަކަ ދެއްކި މީހާ ވަރަށް މަޑުމައިތިރި ކަމާއިއެކު ވާހަކަ ދެއްކިއެވެ. ނަމަވެސް ނިފްޝާ ވާހަކަ ނުދައްކާ ފޯނު ކަނޑާލިއެވެ. ނިފްޝާއަކީ ނުދަންނަ މީހުންނާ ފޯނުން ވާހަކަދައްކާ މީހެއްނޫނެވެ. އަދި ފިރިހެނުންނާ ވެސް އެގޮތަށް ވާހަކަ ދައްކާ މީހެއް ނޫނެވެ. ފޯނު ކަނޑާލި އިރަށް ދެވަނަ ފަހަރަށް ވެސް ހަމަ ގުޅަން ފެށިއެވެ. މިފަހަރު ނިފްޝާ ފޯނު ނުނަގައި ފޯނު ނިއްވާލީއެވެ. އެއީ މިވަގުތު ކުރުން އެންމެ ރަނގަޅު ކަމަކަށް ވީމައެވެ. ފޯނު އެނދުމަތީ ބާއްވާފައި ދެން ނިފްޝާ ދިޔައީ އިޝާ ނަމާދު ބަންގި ގޮވަން ކާއިރި ވެފައި ވުމުން އަވަހަށް މަޣްރިބު ނަމާދުކޮށްލާށެވެ. މަޣްރިބު ނަމާދު ކޮށް ނިންމައިފައި އިޝާ ނަމާދު ބަންގި ގޮވަން އަދި ދިހަ ވަރަކަށް މިނެޓް ހުރުމުން ދެން ނިފްޝާ އަވަސްވެގަތީ ޤުރްޢާން ކިޔަވައިލާށެވެ. މިއީ ނިފްޝާގެ މައިންބަފައިންގެ ބުރަ މަސައްކަތުގެ ނަތީޖާއެވެ. އިނާޝާ އާއި ސުޖާއުގެ ކޮންމެ ދަރިއަކީ ކޮންމެ ދުވަހަކު ފަރުޟު ފަސް ނާމާދު ކުރާ ކޮންމެ ނަމާދަކަށް ފަހުގައި ޤުރްޢާން ކިޔަވައި ކުދިންނެވެ. އަދި މާތްﷲ އަށް ބިރުވެތިވާ ކުދިންނެވެ.\n”ނިފްޝާ ފޯނެއް ނުނަގަ އޭ…. މީ އަނެއްކާ އޭނާގެ ނަމްބަރުތަ؟ މިހާރު އޮތީ ފޯނުވެސް ނިއްވާލާފަ…” އިހްސާން އޭނާގެ ރައްޓެހިންނަށް ކުދި ކިޔަމުން އެދަނީ ނިފްޝާ ފޯނު ނުނެގުމުންނެވެ. އިހްސާން އަކީ ކުޑަ ކުޑަ ކަމެއްގައި ވެސް ރުޅި އަންނަ މީހެކެވެ. ކޮންމެ ފަހަރަކުވެސް އެ ރުޅި ގަނޑު ބާލާނީ އޭނާގެ ގާތުގައި ހުންނަ އެހެން މީހަކަށެވެ. އޭނާގެ ރައްޓެހިންވެސް މިހާރު އެތައް ފަހަރަކު އެރުޅިގަނޑު މައިތިރި ކުރަން ބުނެފިއެވެ. ނަމަވެސް އިހްސާން އެ ރުޅިގަނޑު މައިތިރި ކުރާކަށް ނޫޅެއެވެ. ” ހުރެބަލަ ނިކަން… އަހަރެން ނިފްޝާ ހާސިލް ކޮށްފައި ނޫނީ މިފަހަރު މިކަމެއް ނުހުއްޓާނަން…” އެތާނގައި ހުރި ގަހަކަށް ހުރިހާ ވަރެއް އަރުވަމުން އިހްސާން ދަތްތަކަށް ބާރުލާފައި ބުނެލިއެވެ.\nދުވަހަކަށް ފަހު ދުވަހެއް ނިމެމުން ދަނީ ހަލުވިކަމާއިއެކުއެވެ. ނިފްޝާމެންގެ ދެވަނަ ޓާމު ޓެސްޓު ވެސް މިހާރު ވަނީ ބޯމަތިވެފައެވެ. އެހެންކަމުން ނިފްޝާ މިހާރު ދަސްކުރުމުގައި އަވަދިނެތި އުޅެއެވެ. ކުރީ ފަހަރެކޭ އެއްގޮތަށް މިފަހަރުވެސް މުޅި ގުރޭޑުން އެއްވަނަ ހޯދަން ބޭނުންވެއެވެ. އަދި މުޅި ރާއްޖޭން ވެސްމެއެވެ. މިއީ ނިފްޝާގެ އެންމެ ބޮޑު އެއް ހުވަފެނެވެ. ފުރަތަމަ އޮތީ އިސްލާމް ޓެސްޓު ކަމުން އެފޮތް ދަސްކުރުމުގައި އުޅެއެވެ. މިހާރު ޓެސްޓު ފެށެން ބާކީ ދެން އޮތީ ހަފްތާއެކެވެ. ނަމަވެސް ނިފްޝާއަށް ވަނީ ގިނަ މާއްދާތައް ދަސްވެފައިއެވެ. އެހެން ކުދިން ވެސް މިހާރު އުޅެނީ ޓެސްޓަށް ތައްޔާރުވުމުގައިއެވެ. ގުރޫޕު ސްޓަޑީސް ހެދުމުގައި އާއި އެކަހަަލަ އެކި ކަންތައްތައް ކުރުމުގައިއެވެ.\nޓެސްޓަކަށް ފަހު ޓެސްޓެއް ނިމި މިއަދަކީ ޕޭޕަރު ދައްކާ ދުވަހެވެ. ކޮންމެ ޓީޗާރ އެއްވެސް އައިސް ދަނީ ނިފްޝާއަށް ތައުރީފުގެ ބަސްތައް އޮއަސަމުންނެވެ. ސަބަބަކީ ނިފްޝާވަނީ ހަ މާއްދާއިން އޭ ޕުލަސް ހޯދައި އެއް މާއްދާއިން އޭ ހޯދައިފައިއެވެ. ހިސާބަކީ އަބަދުވެސް ނިފްޝާއަށް އެންމެ އުދަނގޫ އެއް މާއްދާއެވެ. ނިފްޝާ އިރުކޮޅަކާ ވިއްޔާ މާތްﷲ އަށް ޝުކުރުކުރެއެވެ. އޭނާކުރި ބުރަ މަސައްކަތުގެ ނަތީޖާ ކިހާ ފޮނި ހެއްޔެވެ؟ މީހުން އަބަދުވެސް ބުނެއެވެ. ކާމިޔާބީއަކީ މަސައްކަތްތެރިންގެ ހައްގެކެވެ. ނިފްޝާގެ މަންމައަށް ޕޭޕަރު ދެއްކުމުން ވަގުތުން އިނާޝާއަށް ރޮވުނީއެވެ. އުފަލުންނެވެ. ކޮންމެފަހަރަކުވެސް ނިފްޝާގެ ޕޭޕަރު ދެއްކުމުން އިނާޝާ ރޯން ފަށާނެއެވެ. ”އަހަރެންގެ ކޮންމެ ދަރިއެއް ވެސް މިގޮތަށް ކިޔަވައިނަމަ” އަބަދުވެސް އިނާޝާގެ ހިތުގައި އޮންނަނީ މިހެންނެވެ. ނިފްޝާ ނޫނީ ދެން ހުރި ދަރިންނަކީ ކިޔަވަން އެހައި މަސައްކަތް ކުރި ކުދިންނެއް ނޫނެވެ.\nފަސް މާއްދާއިން އޭ ލިބި ދެ މާއްދާއިން އޭ ޕްލަސް ހޯދި އައިޒަންގެ ތުންފަތުގައި ވަނީ ރީތި ހިނިތުންވުމެކެވެ. އައިޒަން އެ ދަނީ އޭނާގެ މަންމައަށް އޭނާއަށް ލިބުނު ކާމިޔާބު ދައްކާލާށެވެ. އައިޒަންއަކީ ވެސް ކިޔެވުމަށް މޮޅު ކުއްޖެކެވެ. ކުލާހުގެ ތިން ވަނާގައި އަބަދުވެސް އުޅޭނީ އައިޒަންއެވެ. މިއީ އަބަދުވެސް އައިޒަންގެ މަންމަ އުސްވާ އެންމެ އުފައިވާ އެއް ކަމެވެ. އައިޒަންގެ ބައްޕަ ހުޒާމުވެސް މިކަމާ ފަޙުރުވެރިވެ އުފާކުރެއެވެ. ސަބަބަކީ އޭނާގެ ދަރިފުޅު މިޒަމާނުގެ ފިރިހެން ކުދިންނާ ތަފާތުވީމައެވެ. މިޒަމާނުގެ ފިރިހެން ކުދިންނަކީ ނުކިޔަވައި އަބަދުވެސް އެހެނިހެން ކަންކަމުގައި އުޅޭ ކުދިންނެވެ. ހުޒާމު އަބަދުވެސް އޭނާގެ ދަރިންނަށްޓަކައި ހެޔޮ ދުޢާ ކުރެއެވެ.\nއިހްސާންގެ އުނދަގުލެއް ނިފްޝާއަށް ކުރިމަތި ނުވާތީ ނިފްޝާ މިހާރު ހުންނަނީ ވަރަށް ހިތްހަމަ ޖެހިފައިއެވެ. ކުރީގައި އިހްސާން ކޮންމެ ދުވަހަކު ގުޅައެވެ. އަދި އެވަރު ނުވެގެން މެސެޖުވެސް ކުރެއެވެ. ނަމަވެސް ނިފްޝާ އެއިން އެއްވެސް ކަމަކަށް އަޅައެއްނުލައެވެ. މިއިން އެއްވެސް ވާހަކައެއް އަދި ނިފްޝާ އެކަކު ކައިރީވެސް ނުބުނެއެވެ. ނިފްޝާއަށް ނޭނގުނު ކަމީ އޭނާ ފޯނު ނުނަގައިގެން އިހްސާން ރުޅި އައިސްފައި ހުރި ވަރެވެ. އަދި އޭނާގެ ހަޔާތުގެ ބާކީ އޮތް ދުވަސްތަކުގައި ކަންތައްތައް ވާނެ ގޮތެވެ. ތަޤްދީރު އިނގޭނީ ފަހެ ކާކަށް ހެއްޔެވެ؟\n”ނިފްޝާ! ވިލް ޔޫ ބީ މައި ޕުރިންސެސް؟” ނިފްޝާ ސުކޫލްގެ ޕްލޭ ގުރައުންޑުގައި ހުއްޓާ އިހްސާން އޭނާގެ މޫނުމަތީގައި މާބޮޑި އެއް ހިފައިގެން އައިސް ހުރިހާ ކުދިންގެ ތެރޭގައި ބުނެލިއެވެ. އަދި އެއް ފައި މައްޗަށް އިށީންދެލައިފައި މާ ބޮޑި ނިފްޝާއަށް ދިއްކޮށްލިއެވެ. ”ސޮރީ… އަހަރެން އަދި ބޭނުމެއް ނޫން މީހަކާ ރައްޓެހިވާކަށް…. ކިޔަވައި ނުނިމެނީހެން ނުވާނަން… އިރާދަކުރެއްވިއްޔާ އަހަރެން މީހަކާ ރައްޓެއްސެއް ނުވާނަން.. ހަމަ ސީދާ ކައިވެންޏަކާ ހަމައަށް ދާނީ… އިހްސާން ވެސް ކިޔަވައިގެން މޮޅު ކުއަޖަކަށް ވޭ…. ފުރަތަމަ ޖެހޭނީ ކިޔަވަން… އެއަށްފަހު އެހެން ކަންކަމަށް ވިސްނާނީ….” ނިފްޝާ ލަދު ގަނެފައި ހުރި ނަމަވެސް ހިތްވަރު ކޮށްލައިފައި ބުނެލިއެވެ. ނިފްޝާއަށް ނޭނގުނު ކަމަކީ ނިފްޝާގެ އެ ޖަވާބުން އިހްސާން ރުޅިއައިކަމެެވެ. އޭނާ ވީ ދެރައެއް ނޫނެވެ. ”އެކަމަކު ނިފްޝާ…. އަހަރެން ބޭނުން ނިފްޝާ….. އަހަރެންނަށް ފުރުސަތެއް ދީ..” އިހްސާން ދެރަވެލައިފައި ކަހަލަ ގޮތަކަށް އަހައިލިއެވެ. ”އަހަރެން ބުނެފީމެއްނު އަދި އަހަރެން ބޭނުމެއް ނޫނޭ މީހަކާ ރައްޓެހިވާކަށް….” ނިފްޝާ އެހެން ބުނެލައިފައި އެތަނުން ދާން ހިނގައިގަތެވެ. ނިފްޝާގެ އެ ޖުމުލައިން އިހްސާންގެ އަތުގައި އޮތް މާބޮނޑި ވެއްޓި ދެ އަތް މުއްކެވުނެވެ. އަދި ވެއްޓިފައި އޮތް މާބޮނޑި މައްޗައް އަރައިފައި އޭނާ ދިޔައީ ކުދިން އޭނާއަށް މަލާމާތް ކުރަން ފެށުމުންނެވެ. ކުދިން އޭނާއަށް މަލާމާތް އެ ކުރީ ނިފްޝާގެ ސަބަބުންނެވެ.އޭގެ ބަދަލު އަދި އޭނާ ނިފްޝާއަށް ދޭނެއެވެ.\nނިފްޝާ ، އިހްސާން އަށް ދިން ޖަވާބު އިވިފައި އައިޒަން އަށް ލިބުނު އުފާު ބުނެދޭން ވެސް ނޭނގެއެވެ. ނަމަވެސް އައިޒަން ވެސް އަދީ މީހަކާ ރައްޓެހި ވާކަށް ބޭނުމެއް ނުވެއެވެ. ސަބަބަކީ އައިޒަން އަކީ ވެސް ދީނަށް ލޯބު ކުރާ މީހަކަށް ވީމައެވެ. ”އައިޒަނޫ…. ހާދަ އުފައި ވެފަ ތި ހުރީ…. އަނެއްކާ ކިހިނެއް ވީ؟” ސިމާލު ސަމާސާއަކަށް ބުނެލިއެވެ. ”އުފާ ވެފަތަ މިހުރީ…؟” އައިޒަން ވެސް ކޮށްލީ ސުވާލެކެވެ. ”އާން… ތި މޫނުން އެނގެއޭ އުފާ ވެފަ ހުރި ވަރު…. ހީކުރީ މަށަށް ނޭނގޭނެ ކަމަށްތަ؟ އަނެއްކާ ނިފްޝާ ، އިހްސާން އަށް ދިން ޖަވާބުންތަ ހެވި ދިލިފަ ތިހުންނަނީ؟” ސިމާލު ގޮތް ދޫކުރާ ހިޔާލެއް ނުކުރެއެވެ. ”މަށަށް ހީވޭ މި އައިޒަން ވަރަށް ނިފްޝާ އާ ހެދި އުޅޭހެން ދޮގެއްތަ މީ؟” މިފަހަރުވެސް ވާހަކަ ދެއްކީ ސިމާލުއެވެ. ”އާން ހަމަ ދޮގެއް ތީ… ހަހަހަހަހާ…” އައިޒަން ވާހަކައެއް ބުނަން އަނގަ ހުޅުވާލި ތަނާ ފަހަތުން ހައިޝަމް ވާހަކަ ދެއްކިއެވެ. ދެ މީހުން ވާހަކަ ދައްކަން ތިބި އިރު އެތަނަށް ހައިޝަމް އާކަން ވެސް ނޭނގުނީއެވެ. ”ކަލޯ ގަޔާ! ދުވަހެއްވެއްޖޭ ދައްކާ ނުލާތާ… ކޮން ތާކުތަ ތިއުޅެނީ…” އައިޒަން ވާހަކަ އޮޅުވައިލުުމުގެ ގޮތުން ހައިޝަމް އާ ވާހަކަދައްކަން ފެށިއެވެ. ”މިހާރުވެސް މިހިރީނު ފެންނަން…. ހެހެހެހެ….” ހައިޝަމް ބުނެލިއެވެ. ތިން މީހުން މަޖާކުރަމުން އެކި ވާހަކައިގައި ތިބިއެވެ.\n”ދަރިފުޅާ ނިފްޝާ… އާދޭ ކާން… މިއަދު ބަނޑުހާ ވެސް ނުވަނީތަ؟ ދޮންބެ މެން ވެސް އެބަތިބި އައިސް… އާދޭ އަވަހަށް ކާން…” ނިފްޝާ މިއަދު އަދި ބަނޑަށް އެއްޗެއް ނުލާ ހުރުމުން އެނާގެ މަންމަ މިހާރު ތިން ފަހަރަށް ގޮވައިފިއެވެ. އެވަރުންވެސް ނިފްޝާ އޮތްތަނުން ގުޑާލާކަށް ނޫޅެއެވެ. މިއަދު ވީ ކަމަކުން އޭނާގެ މޫޑު އެއްކޮށް ދިޔައީއެވެ. ”ދޮންތީ! ދޮންތީ! ހިނގާ ކާން ދާން…. މިހާރު ކޮއްކޮ މެން އައިޝް ވަރަށް ގިނަ އިރު ވެއްޖެ… ދޮންތި ނުނިކުމެގެން ކޮއްކޮ ނުވެސް ކާ މިހިރީ… ޑެޑީ ވެސް ނުކައި…” ކުޑަ ކުޑަ އައިނީ އައިސް ނިފްޝާގެ ގައި މައްޗަށް އަރައި ފުންމަން ފެށިއެވެ. ނިފްޝާ އެންމެ އަވަހަށް ތެދުވަންނަނީ އެހެން ހެދުމުން ކަން އެ ކުޑަ ކުޑަ ސިކުނޑި އަށް ވިސްނެއެވެ. ” ކޮއްކި އައީ ކޮން އިރަކުތަ؟” ނިފްޝާ އައިނީ އަށް ސުވާލެއް ކުރިއެވެ. ނިފްޝާއަކީ ކުޑަ ކުދިންދެކެ ވަރަށް ލޯބިވާ މީހެކެވެ. އެހެން ކަމުން އޭނާ އިނީ އައިނީ އޭނާގެ ބަނޑު މަތީގައި ބައިންދާގެން އައިނީގެ ފަން ފަން ދިގު އިސްތަށިކޮޅާ ކުޅޭށެވެ. ”ކޮއްކޮ މެން އައިޝް މިހާރު ކޮން އިރެއްތަ… ދެން ދޮންތީ ހިނގާބަ ކާން ދާން… ކޮއްކޮ ވަރަށް ބަޑުހައި ވެއްޖެ..”އައިނީ ، ނިފްޝާގެ އުނގުން ފައިބާގެން އަތަށް ދަމަން ފެށިއެވެ. ”ދޮންތި ނުވޭ ބަނޑުހައެއް.. ކޮއްކި ދޭ ކާލަން… ނިފްޝާ ބުނެލިއެވެ. ”ދޮންތި ނުކަންޏާ ކޮއްކޮ ވެސް ނުކާނަން..” އައިނީ ބޮޑާ ހާކައިލައިފައި ބުނެލިއެވެ. އައިނީއަކީ ނިޔާޝް އާއި ޒީނާގެ ފުރަތަމަ ދަރިއެވެ. ”އޯކޭ ހިނގާ ދާން ކާން..” އައިނީ ގޮތް ދޫ ނުކުރާނެ ކަން އިނގުމުން އެންމެ ފަހުން ނިފްޝާއަށް ޖެހުނީ ކާން ދާށެވެ. ”ޔޭ! ޔޭ! ދޮންތި ކާން އަންނަނީ އޯ….” އައިނީ އުފާވެލައިފައި ދުވަމުން ނިފްޝާގެ ކޮޓަރިން ނިކުމިއެވެ.\n”ޕިސް ޕިސް ޕިސް…. އާދެ ވިއްޖެ ދޯ! މިހާރު ކޮން އިރެއް މިތާ ތިބޭތާ ނިފޫ ނައިސްގެން.. ބަނޑުހައި ވެގެން ގޮސް ހަލާކުވެއްޖެ މިހާރު… ދެންވެސް އަންނަން ވީ ތިތާ ނުހުރެ ކާން…” ނިފްޝާ އައުމުން ނިޔާޝް ބުނެލިއެވެ. ”ނިފޫ ދޮންބެ މިއަދު އެހިން ވާހަކައެއް ނިފޫމެން ސުކޫލްގަ ވީ ކަމެއް….” ނިޔާޝް ބުނެލިއެވެ. ”ކޮން ވާހަކައެއް އަނެއްކާ؟” ނިޔާޝް އެއުޅެނީ ބުނަން ކޮން ވާހަކައެއް ބާ އޭ ނިފްޝާގެ ހިތަށްއެރިއެވެ. ”ދޮންބެމެންނަށް އަނެއްކާ އިނގުނީ ހެއްޔެވެ؟ ނޫން އެހެންނެއް ނުވާނެ…” ނިފްޝާ ހިތަށް އެރިއެވެ. ނިފްޝާގެ މޫނުމަތިން ދާތިކިތައް ފާޅުވާން ނެގީ މަދު ސިކުންތު ކޮޅެކެވެ.\nEkko naara dho mihury.. story kiye gothe nuvey ebbai fennathy\nVvvvvv reethi vaahaka..\nlaptop in kiyaalevijje. eyru phone in nukiyuny,\nthanks xai nd snow………mistakes huriyyaa bunela dhinun eyyi alhugandu ge varah bodu edhumeh…. mi part vs hurihaa kudhinnah kamudhaane kamah ummeedhu kuran….\nހިތާމަ އެހެނިހެން ލޯބި September 2, 2019\nލޯބި April 10, 2018\nހިތް އެދެޔޭ ކައިރީ ހުރެލުން 2\nފެނުމުން މަންޒިލް ހިތް އެދޭ\nހިތާމަ ދީނީ June 22, 2019\nޒާޔާ (ސައުވީސްވަނަ ބައި)\nހިތާމަ ބިރުވެރި އެހެނިހެން September 3, 2020\nމާޔޫސް ވެފާ… (5ވަނަ ބައި )\nލޯބި September 1, 2016


މިއީ ލިވަޕޫލްގެ ވަގުތު، ލީގުގެ ޗެމްޕިއަންކަން ހޯދަން މިހިރީ ކެތްމަދުވެފައި: ސަލާ – Dhen.mv\nމިއީ ލިވަޕޫލްގެ ވަގުތު، ލީގުގެ ޗެމްޕިއަންކަން ހޯދަން މިހިރީ ކެތްމަދުވެފައި: ސަލާ\nJune 25, 2020 - 6:23 pm\nއިނގިރޭސި ޕްރިމިއަރ ލީގު ކާމިޔާބުކުރަން ފިޔަވަޅަކާއި ގާތަށް ޖެހިފައިވުމުން އެކަމުގެ ހިތްހަމަޖެހުން އެ ޓީމްގެ ކުޅުންތެރިން އައުކޮށްފިއެވެ.\nކްރިސްޓަލް ޕެލަސް އަތުން މޮޅުވެ ލިވަޕޫލުންވަނި އިނގިރޭސި ޕްރިމިއަރ ލީގު ކާމިޔާބުކުރުމާއި ދެ ޕޮއިންޓަށް ކައިރިއަށް ޖެހިލާފައެވެ. 4-0އިން ލިވަޕޫލް މޮޅުވި މެޗުގައި އެޓީމް ފެނުނީ އާދަޔާ ޚިލާފު ރޫހެއްގައެވެ.\nކޯޗު ޔާގެން ކްލޮޕް މެޗަށްފަހު ބުނީ ކުޅުންތެރިން ދެއްކި ކުޅުމެއް ބަލާއިރު ހީވީ ސަޕޯޓަރުން ދަނޑުގައި ތިބިހެންކަމަށެވެ. އެވަރުގެ ޖޯޝާއި ފޯރި ފެނުނުކަމަށާއި ކުޅުންތެރިން ލީގުގެ ތަށި ޔަގީންކުރަން އިންތިޒާރުކުރަން ބޭނުންނުވާ މިންވަރުވެސް ފެނުނުކަމަށް ކޯޗު ބުންޏެވެ.\n"ހީވީ ސަޕޯޓަރުން ދަނޑުގައި ތިބިހެން. އެހާ ފޯރީގަ ހުރިހާ ކުޅުންތެރިން ކުޅުނީ. ދަނޑުގައި ސަޕޯޓަރުން ތިބި ނަމަ މުޅިން ތަފާތު އިހުސާސެއް ކުރެވުނީސް. ހަގީގަތަކީ އަހަރެންވެސް ބޭނުމެއް ނުވޭ އިންތިޒާރުކުރާކަށް. ވީހާވެސް އަވަހަށް ތަށި ޔަގީންކުރަން ބޭނުންވަނީ" ކްލޮޕް ބުންޏެވެ.\nކްރިސްޓަލް ޕެލަސް އަތުން މޮޅުވި މެޗުގައި އެޓީމްގެ ލަނޑުތައް ޖަހައިދިނީ އެލެގްޒެންޑަރ އާނޯލްޑް، ފަބީނިއޯ، މުހައްމަދު ސަލާ އަދި ސަދިއޯ މާނޭއެވެ.\nމެޗަށްފަހު ފޯވާޑް ސަލާ ބުނީ މިއީ ލިވަޕޫލްގެ ވަގުތުކަމަށާއި، ޗެމްޕިއަންކަން ޔަގީންކުރުމަށް ކެތްމަދުވެފައިހުރިކަމަށެވެ. ސަލާ ބުނީ ލިވަޕޫލާއި ގުޅުނުއިރުވެސް އުއްމީދަކަށްވީ ޕްރިމިއަރ ލީގު ކާމިޔާބުކުރުންކަމަށާއި، ސަބަބަކީ ލިވަޕޫލްގެ ރައްޔިތުން ޕްރިމިއަރ ލީގުގެ ތަށި ނުލިބި ގިނަ ދުވަސްތަކެއްވަންދެން މިކަމުގެ އިންތިޒާރުގައި ތިބުންކަމަށެވެ. މިދިޔަ ސީޒަންގައިވެސް ޗާންސް ލިބުނުކަމަށާއި، އެހެންނަމަވެސް މެންޗެސްޓަރ ސިޓީން ފަހު ވަގުތު ތަށި ހޯދީ މޮޅަށް ކުޅެގެންކަމަށްވެސް ސަލާ ފާހަގަކުރިއެވެ.\n"އަސްލު ލިވަޕޫލްގެ މީހުން ވަރަށް ބޭނުންވެފައި ތިބިކަމެއް މި ތަށި ހޯދުމަކީ، އެހެންވެސް ވަރަށް އުއްމީދުކުރިން ލިވަޕޫލާއި ގުޅުމަށްފަހު މިތަށި ހޯދަން. މިހާރު މިއޮތީ އަހަރުމެންގެ ވަގުތު އައިސް ޖެހިފައި. ކެތްމަދުވެފައި މިހިރީ" ސަލާ ބުންޏެވެ.\nޕްރިމިއަރ ލީގުގެ ތަށި ކާމިޔާބުކުރަން ލިވަޕޫލަށް މިހާރު ބޭނުންވަނީ އެންމެ ދެ ޕޮއިންޓެވެ. ކުރިއަށް އޮތް މެޗުގައި އެޓީމް ނިކުންނަނީ މިދިޔަ ދެ ސީޒަންގެ ޗެމްޕިއަން މެންޗެސްޓަރ ސިޓީއާއި ދެކޮޅަށެވެ. އެހެންނަމަވެސް މި މެޗަށް ނިކުތުމުގެ ކުރިން ސިޓީ ޗެލްސީއާއި ދެކޮޅަށް ނިކުންނާނެއެވެ. މި މެޗުން ސިޓީ މޮޅު ނުވެއްޖެނަމަ ލިވަޕޫލަށް ތަށި ޔަގީންވީއެވެ.


Hoara Ibbe minivan koffi\nރައީސް ނަޝީދުގެ ސަރުކާރުގައި ރައީސް އޮފީހުގެ އަންޑާ ސެކެޓްރީއަކަށް ހުންނެވި އިބްރާހީމް ރަޝީދު (ހޯރަ އިއްބެ) މިއަދު ހެނދުނު 10:15 ހާއިރު މިނިވަންކޮށްފިއެވެ. މިއީ ރައީސް އިބްރާހިމް މުހައްމަދު ސޯލިހްގެ ނިންމުމާއި އެއްގޮތަށް ކަރެކްޝަނުން ނިންމި ނިންމުމެކެވެ.\nމިގޮތުން ރައީސް އޮފީހުން ބުނެފައި ވަނީ ހޯރަ އިއްބެގެ ހުކުމް ލުއިކޮށްދީފައިވަނީ 2016 ވަނަ އަހަރު ކްލެމެންސީ ބޯޑުގެ ނިންމެވުމަށް ރިއާޔަތް ކުރައްވާ ކަމަށެވެ. ކްލެމެންސީ ބޯޑުން ނިންމަވާފައިވަނީ6މަސް ދުވަހުގެ މުއްދަތަކަށް ހޯރަ އިއްބެ ގޭ ބަންދަށް ބަދަލު ކުރުމަށް ކަމަށްވީ ނަމަވެސް އޭރުގެ ސަރުކާރުން އެ ނިންމެވުމަށް އަމަލުކޮށްފައި ނުވާކަމަށް ހޫދު ވިދާޅުވި އެވެ.\nހޯރަ އިއްބެގެ މައްޗަށް ހުކުމް ކޮށްފައިވަނީ 2010 ވަނަ އަހަރުގެ ޖެނުއަރީ 12 ވަނަ ދުވަހު އެވެ. މިއީ އިބްރާހިމް މުހައްމަދު ސާލިހުގެ ސަރުކާރުގައި ދެވުނު ފުރަތަމަ މައާފެވެ.\nހޯރަ އިއްބެގެ މައްޗަށް ހުކުމް ކޮށްފައި ވަނީ 2012 ވަނަ އަހަރުގެ ޑިސެމްބަރު މަހުގެ ހަ ވަނަ ދުވަހުގެ ރޭ އޮލިމްޕަސް ކުރިމަތީ އޮންނަ ގޯޅިތެރޭގައި ހުންނަ ގ. މާވަސްގޭގެ ކޮޓަރިއެއްގެ ތެރޭގައި 17 އަހަރުގެ އަންހެން ކުއްޖަކާ ޖިންސީ އަމަލު ހިންގިކަން ޝަރީއަތަށް ސާބިތުވުމުންނެވެ.


Fenvaru rangalhu Zeeba Premium Basmati handoo Pyramid in! | Mihaaru\nޒީބާ ޕްރިމިއަމް ބާސްމަތީ ހަނޑޫ--ފޮޓޯ:ނިޝާން އަލީ/މިހާރު\nފެންވަރު ރަނގަޅު ޒީބާ ޕްރިމިއަމް ބާސްމަތީ ހަނޑޫ ޕިރަމިޑުން\n29 މެއި 2019 - 11:17\nމި ހަނޑުލުގެ އެންމެ ހާއްސަ ކަމަކީ 1121 ސްޓޭންޑާޑަށް އުފައްދާ ކޮލިޓީ ރަނގަޅު ބްރޭންޑަކަށްވުމެވެ. ހަނޑޫ ފުކުގައި 8.4 މިލިމީޓަރު ހުންނަ އިރު ކައްކާލުމުން އޭގެ ދިގުމިން 15 މިލިމީޓަރަށް އިތުރުވެގެންދެ އެވެ. އެހެންކަމުން މިއީ ބިރިޔާނީ ކައްކާލުމަށް އެންމެ އެކަށީގެންވާ އެއް ބާސްމަތީ ހަނޑުލެވެ. ހަނޑުލުގެ ހަރުކަމާއި އެރޯމާ ހާއްސަކޮށްފައި ވަނީ ވެސް މިފަދަ މުހިއްމު ހަނޑުލުގެ ޑިޝްތަކަށެވެ.\nފިތުރު އީދާ ދިމާކޮށް ޕިރަމިޑުން ތައާރަފްކުރި ޒީބާ ބްރޭންޑުން، ގޭގައި ކައްކާ ހަނޑުލުގެ ޑިޝްތަކަށް ވެސް ފުރިހަމަ ކަމެއް ގެނެސްދޭ ހާއްސަ ހަނޑުލަކަށް ވާނެ ކަމަސް އެ ކުންފުނިން ދެކެ އެވެ.\nޒީބާ ޕްރިމިއަމް ބާސްމަތީ ހަނޑުލުގެ ދެ ސައިޒެއްގެ ޕެކެއް ހިމެނެ އެވެ. އެގޮތުން އެއް ކިލޯގެ ޕެކަކާއި ފަސް ކިލޯގެއް ޕެކް ހިމެނެ އެވެ. ފަސް ކިލޯގެ ޕެކެއް 178ރ. އަށް ލިބޭ އިރު އެއް ކިލޯގެ ޕެކެއް 36ރ. އަށް ލިބެ އެވެ. ރީޓެއިލް ފިހާރަތަކާއި ޕިރަމިޑްގެ ފިހާރަތަކުން ވެސް މި ވިއްކާނެ އެވެ.\nމި އުފެއްދުން އަލަށް ތައާރަފްކުރުމާ ދިމާކޮށް ފެށި ޕްރޮމޯޝަންގެ ދަށުން ހޯލްސޭލްކޮށް އަދި ރީޓެއިލްކޮށް ވިއްކުމަށް ހާއްސަ އަގުތަކެއް ވަނީ ކަނޑައަޅައިފަ އެވެ. އެގޮތުން ފަސް ކިލޯގެ ހަތަރު ޕެކުން 117ރ. ޑިސްކައުންޓެއް ލިބޭ އިރު އެއް ކިލޯގެ 20 ޕެކުން 125ރ. ގެ ޑިސްކައުންޓެއް ލިބޭނެ އެވެ.\nޒީބާ ބާސްމަތީ ހަނޑޫ--ފޮޓޯ:ނިޝާން އަލީ/މިހާރު\nޒީބާ 1121 ބްރޭންޑަށް އާންމުން ހޭލުންތެރި ކުރުމުގެ ގޮތުން ހާއްސަ ޕްރޮމޯޝަން ހަރަކާތްތަކެއް ހިންގަން ޕިރަމިޑުން ވަނީ ނިންމައިފަ އެވެ. އެގޮތުން ކޮންމެ 11 ވަނަ ކަސްޓަމަރަކާއި ކޮންމެ 21 ވަނަ ކަސްޓަމަރަކަށް ޒީބާ 1121 ޕްރިމިއަމް ބާސްމަތީ ހަނޑުލުގެ އެއް ކިލޯ ޕެކެޓެއް ލިބޭނެ އެވެ. މި ހަނޑޫ ފެކެޓުގެ ބޭރުގައި "1121" ޖަހާފައި އިންނާނެ އެވެ. މި އަދަދުން ދައްކުވައިދެނީ، ހަނޑުލުގެ ޕްރިމިއަމް ކޮލިޓީ އެވެ.\nއިންޑިއާގެ ފޯ ސްޓާ އެކްސްޕޯޓަރު ސަޕުލް ޓެކް ކުންފުނީގެ ޒީބާ ބްރޭންޑުގެ ބާސްމަތީ ހަނޑޫ 40 އަށް ވުރެ ގިނަ ގައުމަށް އެކްސްޕޯޓު ކުރާ އިރު ކޮންމެ އަހަރަކު 500،000 މެޓްރިކް ޓަނު އަންނަނީ އުފައްދަމުންނެވެ. ދުނިޔޭގެ މަގުބޫލު މި ބްރޭންޑުގެ އުފެއްދުންތައް ވޮލްމާޓާއި މެޓްރޯގެ ސުޕަމާޓުތަކުން ވެސް ލިބެން ހުރެ އެވެ.\nއިތުރު ލިޔުންތައް އެޑްވަޓޯރިއަލް ވިޔަފާރި ޕްރޮމޯޝަން ރަމަޟާން 2019


"ކޯވިޑް-19" އާ ގުޅޭގޮތުން ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ދިވެހި ޤައުމާ މުޚާޠަބު ކުރައްވައި ދެއްކެވި ވާހަކަފުޅު - The President's Office\n"ކޯވިޑް-19" އާ ގުޅޭގޮތުން ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ދިވެހި ޤައުމާ މުޚާޠަބު ކުރައްވައި ދެއްކެވި ވާހަކަފުޅު\n4 މޭ 2020، ރިފަރެންސް: SA/RIMS/2020/19\nތިޔަ ލޮބުވެތި ރައްޔިތުންނާ އަޅުގަނޑު މިއަދު މި ބައްދަލުކޮށްލަނީ، އަޅުގަނޑުމެން އެންމެން މިހާރު ކުރިމަތިލާން ޖެހިފައިވާ، "ކޯވިޑް-19" އާ ދެކޮޅަށް ކުރަމުން އަންނަ ބައެއް ކަންކަން ތިޔަބޭފުޅުންނާ ޙިއްޞާކޮށްލުމުގެ ބޭނުމުގައި.\nރާއްޖެއިން "ކޯވިޑް-19" ފެނުނު ފަހުން، މިހާތަނަށް 541 މީހަކަށް އެބަލި ޖެހިއްޖެ. އެއީ 185 ދިވެހިންނާއި 356 ބިދޭސީން. އަދި މިހާރު އެ ބައްޔަށް ފަރުވާ ހޯދަމުން އަންނަ 523 މީހުންގެ ތެރެއިން، ވަރަށް މަދު މީހެއް ފިޔަވައި، އެންމެންގެ ޙާލުވެސް ޖުމްލަ ގޮތެއްގައި ރަނގަޅު.\n"ކޯވިޑް-19" އާ ދެކޮޅަށް އަޅުގަނޑުމެން މަސައްކަތް ފެށި ފަހުން، މިހާތަނަށް އަޅުގަނޑުމެން އެހި އެންމެ ހިތްދަތި ޚަބަރަކީ، މި ބަލީގެ ޝިކާރައަކަށްވެ، ޢުމުރުން 83 އަހަރުގެ އަންހެން ބޭފުޅަކު، އަޅުގަނޑުމެންނާ ވަކިވެވަޑައިގެންނެވި ހިތާމަވެރި ޚަބަރު.\nއެ މަރުޙޫމާގެ ފާފަ ފުއްސަވައި ފުރާނައަށް ސުވަރުގޭގެ ތަނަވަސް ނިޢުމަތް މިންވަރު ކުރައްވައި، ޢާއިލާއަށް ކެތްތެރިކަން ދެއްވުން އެދި، اللهُ سُبْحَانَهُ وَتَعَالَى ގެ ޙަޟްރަތުގައި ދުޢާ ދަންނަވަން.\nހަމައެފަދައިން، ރާއްޖޭގައި "ކޯވިޑް-19" އަށް ޕޮޒިޓިވްވެ، މިހާރު ފަރުވާ ހޯދަމުން އަންނަ، އެންމެންނަށް، މާތްﷲގެ އޯގާވަންތަކަމާއި ދީލަތިވަންތަކަމުން، އަވަސް ޝިފާއެއް މިންވަރުކުރެއްވުން އެދި، އެކަލާނގެ ޙަޟްރަތުގައި ދުޢާ ދަންނަވަން.\n"ކޯވިޑް-19" އިން ރާއްޖޭގެ އެންމެހައި ރައްޔިތުން ރައްކާތެރިކުރުމަށް، ޞިއްޙީ މާހިރުންގެ ލަފަޔާއި އިރުޝާދާއެކު، ސަރުކާރުން މި އަންނަނީ، ވަރަށް ގިނަ މަސައްކަތްތަކެއް ކުރަމުން.\nމި މަސައްކަތުގައި ސަރުކާރުގެ އެންމެ އިސް ސިޔާސަތަކީ، ކިތަންމެ ބޮޑު ޤުރުބާނީއެއް ވެގެންވިޔަސް، ރައްޔިތުންގެ ފުރާނަ ސަލާމަތް ކުރުން.\nރާއްޖޭގައި ތިއްބެވި ޞިއްޙީ ޚިދުމަތްތެރިންނަކީ މާ ގިނަ ބައެއް ނޫން. ނަމަވެސް އެއީ ކަމުގެ ޢިލްމާއި ތަޖުރިބާ ލިބިވަޑައިގެން ތިއްބެވި، އަދި ޤައުމީ ރޫޙުގައި މަސައްކަތް ކުރެއްވުމަށް ވަރަށް ހުޝިޔާރު ބޭފުޅުންކޮޅެއް.\nކުރިން އަންދާޒާކުރި ހަލުވިމިނުގައި، މި ބަލި ރާއްޖޭގައި ނުފެތުރި މިއޮތީ، މާތްﷲގެ ވާގިފުޅާއެކު، ޞިއްޙީ ޚިދުމަތްތެރިން ދެއްވާ ލަފަޔާ އެއްގޮތަށް ސަރުކާރުން އެޅި ފިޔަވަޅުތަކާއި، ޞިއްޙީ ޚިދުމަތްތެރިންގެ އިރުޝާދުތަކަށް ރައްޔިތުން ދެއްވި އެއްބާރުލުމުގެ ސަބަބުން.\nމިހާރު ދިމާވެފައިވާ އުނދަގޫތައް ތަޙައްމަލުކުރައްވައި، ކެތްތެރިކަމާއެކު ރައްޔިތުން ދެއްވާ އެއްބާރުލެއްވުމަށް، އަޅުގަނޑު ޝުކުރު ދަންނަވަން.\nހަމަ މިއާއެކު، މި ބަލި ރާއްޖެއިން ނައްތައިލުމަށް، ރެޔާއި ދުވާލު އެއްވެސް ވަރުބަލިކަމެއްނެތި، ޢާއިލާއާއި އަނބިދަރިންނާ ދުރުގައި މަސައްކަތް ކުރައްވާ ވަރަށް ގިނަ ބަޔަކު އެބަތިއްބެވި.\nޞިއްޙީ ޚިދުމަތްތެރިންނާއި، ސިފައިންނާއި ފުލުހުން، އަދި ހެލްތު ޕްރޮޓެކްޝަން އޭޖެންސީ އާއި، ނޭޝަނަލް ޑިޒާސްޓަރ މެނޭޖްމަންޓް އޮތޯރިޓީ އާއި ރެޑް ކްރެސެންޓްގެ ހުރިހާ ބޭފުޅުން، އަދި އެ ތަންތަނާ އެކުގައި މަސައްކަތްކުރައްވާ ހުރިހާ ބޭފުޅުންނަށްވެސް އަޅުގަނޑު ޝުކުރު ދަންނަވަން.\nއެނގިވަޑައިގަންނަވާނެ، ރާއްޖޭގައި މިހާރު "ކޯވިޑް-19" ފެތުރެމުންދާ ގޮތަށް ބަލާއިރު، މި ބަލި އެންމެ ބޮޑަށް ފެތުރިފައިވަނީ، އެއް ތަނެއްގައި ތޮއްޖެހިގެން ދިރިއުޅެމުން އައި ބިދޭސީންގެ މެދުގައި.\nމި ބަލި ފެތުރުން ކޮންޓްރޯލް، ކުރުމުގައި، ކުރިމަތިވާ އެންމެ ބޮޑު ދައްޗަކީވެސް މިއީ. މިކަމަށް ހައްލެއް ހޯދުމަށްވެސް މިއަންނަނީ މަސައްކަތް ކުރަމުން.\nގުޅިފަޅާއި، ހުޅުމާލެއާއި ވިލިވަރުގައި، ބިދޭސީން ބައިތިއްބާނެ ތަންތަން ހަދައި، ފުރަތަމަ ބުރުގައި، އެ ތަންތަނަށް 3000 މީހުން ބަދަލު ކުރުމުގެ މަސައްކަތް މިހާރު އަންނަނީ ކުރަމުން.\nއަދި ރާއްޖޭގައި ޤަވާޢިދާ ޚިލާފަށް އުޅޭ ބީދޭސީން އެމީހުންގެ ޤައުމުތަކަށް ފޮނުވުމުގެ މަސައްކަތްވެސް މި އަންނަނީ ކުރަމުން.\nބަނގްލަދޭޝް ސަރުކާރާ ވާހަކަ ދައްކައިގެން، އެ ޤައުމުގެ 1500 މީހަކު، އެ ޤައުމަށް ފޮނުވައިލުމުގެ މަސައްކަތް، ކުރިއަށް މި އޮތް ހަފުތާގެ ތެރޭގައި ފެށިގެންދާނެ.\nގިނަ ޢަދަދެއްގެ ބިދޭސީންތަކެއް، ވަންނާނެ ގެދޮރެއް، އާމްދަނީ ހޯދާނެ ވަޒީފާއެއް، އަދި ރަސްމީ ލިޔެކިޔުމެއްނެތި، ރާއްޖޭގައި އުޅެމުންދާއިރު، ހަމަގައިމުވެސް އެމީހުން ރާއްޖެއަށް ގެނައި ބަޔަކު ތިބޭނެ. މިއީ އެއް ދުވަހަކުން ދެ ދުވަހަކުން ކުރިމަތިވި ކަމެއް ނޫން.\nމިހާރު އަޅުގަނޑުމެން މިތިބަ ޙާލަތަކީ، މާ ގިނަ ދުވަހަށް ތިބެވޭނެ ޙާލަތެއް ނޫންކަން، އެންމެންވެސް ގަބޫލުކުރާނެ. އާމްދަނީ ހޯދަން މަސައްކަތް ކުރެވޭނެ ގޮތެއް، ވަޒީފާއަށް ނުކުމެވޭނެ ގޮތެއް ނެތް.\nއެތައް މިލިޔަން ޑޮލަރެއް އިންވެސްޓްކޮށްގެން ހިންގަމުން އައި ރިޒޯޓްތައް އެހުރީ ފަޅަށް. ހޮޓާތަކާއި ރެސްޓޯރެންޓްތައް ހުއްޓި، ޢާންމު ވިޔަފާރިތައް އަޑިއަޅާލައިފި.\n"ކޯވިޑް-19" އާ ދެކޮޅަށް، ޤައުމުތަކުން މިހާތަނަށް ކޮށްފައިވާ ތަޖުރިބާތަކަށް ބަލާއިރު، މި ބަލިން އަރައިގަތުމަށް، ދެ މަހަށްވުރެ ގިނަ ދުވަސް ނަގާ.\nމި އުނދަގޫ ޙާލަތުން މިންޖުވުމަށްޓަކައި، ވީއެންމެ އަވަހަކަށް މިބަލި ކޮންޓްރޯލް ކުރެވޭތޯ، އަޅުގަނޑުމެން އެންމެން އެކުގައި މަސައްކަތްތަކެއް ކުރަންޖެހޭ.\nމިކަމުގައި ކުރިމަތިވާ ދަތިތައް، ކެތްތެރިކަމާއެކު ތަޙައްމަލްކުރި ޤައުމުތަކުގެ ރައްޔިތުން މިހާރު އެ ތައްޔާރުވަނީ، ޢާންމު ދިރިއުޅުމަށް އެނބުރި ދިޔުމަށް.\nއަޅުގަނޑުމެންވެސް ކެނޑިނޭޅި މަސައްކަތް ކުރަމުން މި އަންނަނީ، މި ޙާލަތުން އަރައިގަނެ، އަޅުގަނޑުމެންގެ އިޤްތިޞާދީ ޙަރަކާތްތައް އަލުން ފަށައި، ދިރިއުޅުމުގެ ޢާންމު ޙާލަތަށް ދެވޭތޯ.\nރާއްޖޭގައި "ކޯވިޑް-19"ގެ ޙާލަތު ވަޒަންކުރައްވާ ޞިއްޙީ ތަޖުރިބާކާރުން އަންދާޒާ ކުރައްވަނީ، ކުރިއަށް މި އޮތް ދެ ހަފުތާގެ ތެރޭގައި، މާލޭގައި މި ބަލީގެ ޙާލަތު، މިހާރަށްވުރެ މައްޗަށް ދިޔުން އެކަށީގެންވާ ކަމަށް.\nއެހެންވީމާ، ކުރިއަށް މި އޮތް ދެ ހަފުތާއަކީ، އަޅުގަނޑުމެން ވަރަށް ފަރުވާތެރިކަމާއި ވިސްނުންތެރިކަމާއެކު މަސައްކަތް ކުރަންޖެހޭ ދެ ހަފުތާ. އެ ދުވަސްކޮޅުގެ ތެރޭގައި އަޅުގަނޑުމެންނަށް ކުރެވޭ މަސައްކަތްތަކުން، މި ބަލިން އަވަހަށް އަރައިގަތުމުގެ އުންމީދު ވަރަށް ބޮޑު.\nމި ބައްޔަށް އިތުރު މީހުން މިވަގުތު ޕޮޒިޓިވްވިޔަސް، މި ބަލި ފެތުރުން ހުއްޓުވުމަށް މި ކުރާ މަސައްކަތް، އިރާދަކުރެއްވީތީ ކޮންޓްރޯލުން ނެއްޓިގެނެއް ނުދޭ. އަޅުގަނޑުމެންގެ ޞިއްޙީ ޚިދުމަތްތެރިންގެ އުންމީދެއްވެސް ނުގެއްލޭ.\n"ކޯވިޑް-19"ގެ ސަބަބުން، ރާއްޖެ މިވަނީ ވަރަށް ބޮޑަށް ޞިއްޙީ ޚިދުމަތްތެރިންނަށް ބޭނުންވެފައި. ޚިދުމަތުން ރިޓަޔަރ ކުރައްވައިގެން ތިއްބެވި، ވަރަށް ގިނަ ޞިއްޙީ ޚިދުމަތްތެރިން މިހާރުވެސް އަޅުގަނޑުމެންގެ ތެރޭގައި އެބަތިއްބެވި.\nއަދި ވަގުތީ ގޮތުން ޚިދުމަތާ ދުރަށް ޖެހިވަޑައިގެން އުޅުއްވާ ބައެއް ބޭފުޅުންވެސް އެބަތިއްބެވި. އަޅުގަނޑު ދަންނަވާނީ، މިއީ ތިޔަ ބޭފުޅުން އެނބުރި ޚިދުމަތަށް ވަޑައިގަންނަވަންވީ ވަގުތޭ. ޤައުމު މިއަދު ތިޔަ ބޭފުޅުންގެ ޚިދުމަތަށް ނުހަނު ބޮޑަށް ބޭނުންވޭ.\nއަދި ޞިއްޙީ ޚިދުމަތްދޭ ޕްރައިވެޓް ތަންތަނުގައި މަސައްކަތް ކުރައްވާ ބޭފުޅުންގެ އެހީތެރިކަންވެސް މިވަގުތު ވަރަށް ބޮޑަށް ބޭނުންވޭ.\nމާލޭގައި މި ބަލި ކޮންޓްރޯލް ކުރަން މަސައްކަތް ކުރާއިރު، އެހެން ރަށްރަށަށް މި ބަލި ފެތުރުނަ ނުދިނުމަށްވެސް، ޚާއްޞަ ސަމާލުކަމެއް އަޅުގަނޑުމެން ދޭން އެބަޖެހޭ.\nއެއް ރަށުން އަނެއް ރަށަށް މީހުން ދަތުރުކުރުން މެދުކަނޑައިލަންޖެހުނީ އެ ސަބަބަށްޓަކައި. ރަށްރަށުން މާލެއަށް، އަދި މާލެއިން އެހެން ރަށްރަށަށް، މީހުން ދަތުރުކުރުން ހުއްޓައިލަންޖެހުނީވެސް އެ ސަބަބަށްޓަކައި.\nމި ފިޔަވަޅުތަކުގެ ސަބަބުން ކިތަންމެ ގިނަ ދަތިތަކެއް ކުރިމަތިވިޔަސް، މިފިޔަވަޅުތައް އަޅައިގެން ނޫނީ، މި ބަލި ކޮންޓްރޯލް ކުރެވެން ނެތްކަން، އެންމެންވެސް ގަބޫލުކުރާނެ.\nއެހެންވީމާ، މިކަމުގައި ތިޔަ ލޮބުވެތި ރައްޔިތުން މިހާތަނަށްވެސް ދެއްވަމުން އައި އެއްބާރުލެއްވުން، އެއަށްވުރެވެސް ފުރިހަމައަށް ދެއްވުމަށް އަޅުގަނޑު ގޮވާލަން.\nޒަރޫރީ ބޭނުމެއްގައި ގެއިން ބޭރަށް ނުކުތަސް، އިޖުތިމާޢީ ގައިދުރުކަމަށް އިސްކަން ދެއްވައިގެން އުޅުއްވުމަކީ ވަރަށް މުހިންމު ކަމެއް. ކޯވިޑަށް ޝައްކުކުރެވޭ އެއްވެސް ޢަލާމާތެއް ފެނިއްޖެނަމަ، ލަސްނުކުރައްވައި، ކަމާބެހޭ ފަރާތްތަކަށް އެންގެވުމަކީވެސް ވަރަށް ބޭނުންތެރި ކަމެއް.\nމިހާރު ކުރިމަތިވެފައިވާ ދަތިތަކާ އެކުގައިވެސް، ތިޔަބޭފުޅުން މިދުވަސްކޮޅު ގޭގައި މަޑުކޮށްލަދެއްވާ. އަޅުގަނޑުމެންގެ ޞިއްޙީ ޚިދުމަތްތެރިން، އަވަދިނެތި މަސައްކަތް އެ ކުރައްވަނީ، ތިޔަބޭފުޅުންގެ ރައްކަލަށްޓަކައި.\nސަރުކާރުން މަސައްކަތް ކުރަމުން މި އަންނަނީ، ޢާންމު ބޭނުންތަކަށް ބޭނުންވާ ތަކެތި، އެއްވެސް ދަތިކަމެއްނެތި ލިބޭނެގޮތް ހަދައިދިނުމަށް.\nމުޅި ރާއްޖެ ފުރަބަންދުގެ ޙާލަތުގައި އޮތަސް، ދައުލަތެއްގެ ގޮތުގައި އަޅުގަނޑުމެން ކުރަންޖެހޭ ވަރަށް ގިނަ ކަންތައް އެބަހުރި. ދޭންޖެހޭ ޚިދުމަތްތައްވެސް އެބަހުރި.\nއެޚިދުމަތްތައް ދިނުމަށް ސަރުކާރުން މި އަންނަނީ މަސައްކަތް ކުރަމުން. ކާބޯތަކެއްޗާއި ބޭސްފަރުވާއަށް ބޭނުންވާ ބޭހާއި، އެހެން ވަސީލަތްތަކާއި އާލާތްތައް، ބޭރު ޤައުމުތަކުގެ އެހީތެރިކަމާއެކު، ރާއްޖެއަށް ގެނައުމުގެ މަސައްކަތްވެސް އަންނަނީ ކުރަމުން.\nމިކަމުގައި ރަޙްމަތްތެރި ޤައުމުތަކުންނާއި، ބޭރުގެ ދީލަތި ބައެއް ބޭފުޅުން، ދިވެހި ރައްޔިތުންނަށްޓަކައި ވަރަށް އަގުހުރި އެހީތަކެއް ވެދެއްވައިފި. އަދި މިހާރުވެސް އިތުރު އެހީތައް ދެއްވުމަށް އަންނަނީ ތައްޔާރުވަމުން.\nއެ ހުރިހާ ފަރާތްތަކަށް، ދިވެހި ރައްޔިތުންގެ ނަމުގައި އަޅުގަނޑު ޝުކުރު ދަންނަވަން. އަދި ރާއްޖޭގެ ވަރަށް ދީލަތި ބޭފުޅުންކޮޅެއްގެ ފަރާތުންވެސް، މިކަމުގައި ވަރަށް އަގުހުރި އެހީތަކެއް އަންނަނީ ލިބެމުން. އެ ހުރިހާ ބޭފުޅުންނަށްވެސް އަޅުގަނޑު ޝުކުރު ދަންނަވަން.\nއަޅުގަނޑުމެން "ކޯވިޑް-19" އާ ދެކޮޅަށް މަސައްކަތް މި ކުރަނީ، އެއް ޢަޒުމެއްގައި، އެއް ރޫޙެއްގައި، އެއް އަމާޒަކަށް. މާތްﷲގެ އޯގާވަންތަކަމާއި އެކަލާނގެ މަދަދާއެކު، އަޅުގަނޑުމެންނަށް މިކަމުގައި ކާމިޔާބާއި ނަޞްރު ލިބޭނެ.\nއެކަމަށްޓަކައި މި ބަރަކާތްތެރި ދުވަސްތަކާއި ރޭތަކުގެ ބޭނުން އަޅުގަނޑުމެން ހިފަންވީ، މި ބައްޔާ ދެކޮޅަށް އަޅުގަނޑުމެން އެންމެން އެކުގައި މި ކުރާ މަސައްކަތް ކާމިޔާބު ކޮށްދެއްވުން އެދި، اللهُ سُبْحَانَهُ وَتَعَالَىގެ ޙަޟްރަތަށް ދުޢާ ދެންނެވުމުގައި.\nއަޅުގަނޑުގެ އިޚްލާޞްތެރި ދުޢާއަކީ، ވީއެންމެ އަވަހަކަށް ރާއްޖެއިން މި ބަލި ނެތިގޮސް، އަޅުގަނޑުމެންގެ ޢާންމު ދިރިއުޅުމާއިގެން ނޭވާލާން ފެށުމުގެ ހެޔޮ ތައުފީޤު اللهُ سُبْحَانَهُ وَتَعَالَى އަޅުގަނޑުމެންނަށް މިންވަރު ކުރެއްވުން.\nމި ބަރަކާތްތެރި ރަމަޟާން މަހުގެ ދުވަސްތަކާއި ރޭތަކުގެ ބޭނުން ހެޔޮގޮތުގައި ހިފުމުގެ ނަސީބު މިންވަރު ކުރައްވައި، ދިވެހި ލޮބުވެތި ރައްޔިތުންގެ ހިތްތަކުގައި ކެތްތެރިކަމާއި ސާބިތުކަން ހަރުލެއްވުން އެދި ދުޢާ ކުރަމުން އަޅުގަނޑުގެ ވާހަކަކޮޅު ނިންމާލަން.


MACL Ge Board Ah Gasim Ge Dharikalun Siyadh - Vaguthu\n5 މަސް ކުރިން ( ޑިސެމްބަރު 18, 2021 )\nވެލާނާ އިންޓަނޭޝަނަލް އެއާޕޯޓު (ވީއައިއޭ) ހިންގާ މޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް) ގެ ބޯޑު މެމްބަރު ކަމަށް ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ދަރިކަލުން އިބްރާހިމް ސިޔާދު ގާސިމް ހަމަޖައްސައިިފިއެވެ.\nޕްރައިވަޓައިޒޭޝަން އެންޑް ކޯޕަރަޓައިޒޭޝަން ބޯޑު (ޕީސީބީ) އިން ސިޔާދު ހަމަޖައްސާފައި ވަނީ ނޮން އެގްޒެކެޓިވް މެންބަރެއްގެ ގޮތުގައެވެ.\nއެމްއޭސީއެލްގެ ބޯޑުގައި މިވަގުތު ހަ މެންބަރުން ތިއްބަވައެވެ.\nއެމްއޭސީއެލްގެ ބޯޑު މެމްބަރުން\nމުހައްމަދު އުމަރު މަނިކު (އެމްޔޫ މަނިކު) - ޗެއާމަން\nއިބްރާހިމް ނޫރައްދީން - ޑިރެކްޓާ\nޑރ. އިބްރާހިމް މަހަފޫޒް - ޑިރެކްޓާ\nއައިޝަތު އަރުޝާ - ޑިރެކްޓާ\nއަހުމަދު އިމާން މޫސާ - ޑިރެކްޓާ\nސިޔާދު ގާސިމް - ޑިރެކްޓާ\nސިޔާދު މިހާތަނަށް ހުންނެވީ ވިލާ ގުރޫޕުގެ މެނޭޖިން ޑިރެކްޓަރުގެ މަގާމުގައެވެ. އޭނާ ވަނީ މޯލްޑިވްސް އެސޯސިއޭޝަން އޮފް ޓުއަރިޒަމް އިންޑަސްޓްރީ (މަޓީ)ގެ އެގްޒެކެޓިވް ބޯޑް މެންބަރުކަން ކުރައްވައިފައެވެ.\nއެމްއޭސީއެލްގެ ބޯޑު މެންބަރަކަށް ސިޔާދު އައްޔަން ކުރެއްވި އިރު އެކުންފުނީގެ ސީއީއޯ ކަމުގެ މަގާމުގައި ހުންނެވި ގޯޑަން އެންޑްރޫ ވަނީ މިދިޔަ މަހު މަގާމުން ވަކިކޮށްފައެވެ.\nޑިސެމްބަރު 18, 2021 08:46\nއެބޭފުޅުންގެ އައި ނުވަތަ ބޯ ނުކޮފާ ތަނެއް ނުހުއްނާނެ މި ދިވެހިރާއްޖޭގެ ބޮޑެތި ވިޔަފާރިވެރިންގެ ދަރިން މިތަން ތަނައް ލީމާ މަސްލަހަތު ގެއްލޭނީ\nޑިސެމްބަރު 18, 2021 09:03\nގާސިމް ދަރިއެކޭ؟ ތީ ގާސިމް ދަރިއެއް ނޫން.\nޑިސެމްބަރު 18, 2021 09:04\n2008 ވެރިކަމުގަ މިހާރުސިޔާސީޕާޓީތަކުގެވެރިން ހާއްސަކޮއް އެމްޑީފީ އިންނިކުތީ އާއިލީވެރިކަން ނިމުމަކައްގެނައުމައް އޭރުގެރައީސްއާދެކޮޅައް މިއަދު އެމްޑީފީ އިންހުދުމުހުތާރުވެރިންނާއެކު ކުރަނީއާއިލީވެރިކަމެއް ނޫންތޯ؟ 1 އިބޫ އާއިލާ2މައުމޫނުގެ3ނަޝީދު4ގާސިމް5އިމްރާން6ޝާހިދު7ފައިސްލް މިމީހުންގެ އަނބިން ދަރިން ފިރިން ޅިއަނުން ފަހަރިން ކޮއްކޮ ބޭބެ ރައްޓެހިން ކޮންކަމެއްތޯ އިސްލާހުކުރެވުނީ އެމްޑީޕީއައް ވޯޓްދިނީމަ އެއްމެކަމެއް އިސްލާހުކުރަނީ އެކަމެއް ކޮއްފަ ބުނާނެ ވިސްނިއްޖެއޭ ގޯހެއްކަން 2023 ގަވެސް މިތިބީ މިމީހުހުން އިސްލާހުކުރަން ނިކުމެ ވޯޓްހޯދަން މިފަހަރުވިއްކާނީ ކޯޗެއްބާ؟ ރައްޔިތުންނައް އައުޓް ބޯޑްއިންޖީނެއްބާ ތެޔޮނާޅާ.\nޑިސެމްބަރު 18, 2021 09:18\nދެން ކޮންމެވެސް ސިޔާސީ މީހެއްގެ ދަރިކަލަކައް ނޫނީ ކޮއްކޮ ބޭބެ ދައްތަ އަަކައް މި ވެރިކަމުގައި މަގާމު ލިބެނީ. ހަގީގީ ކޮމްޕީޓެންޓި އަދި ހީވާގިކަމާއިއެކު އިންޑަސްޓުރީގައި އުޅެ ކުރިއަރައި މަތީ ތައުލީމު ހާސިލް ކުރި އިޚްލާސްތެރި މުއައްޒަފުން ޖެހެނީ މި ކަހަލަ ކޮންމެވެސް ސިާސީ ދަރިޔެއްގެ ފުލުގައި އޮންނަން. 1960 މި ފަދަ ނޭއްގާނީ އަދި ނާތަހުޒީބު ގޮތްގަނޑު މިސަރުކާރުން ގެނެސް ދަމަހައްޓަތަން މި ފެންނަނީ. މިއީ މައުމޫނުގެ ވެރިކަމުގެ ދުވަސްވަރުގެ ވެސް ކަންތައްތައް ހުރި ގޮތް. ވީމާ ޑިމޮކުރަސީއޭ ކިޔައިގެން އެޅުވި އަނދުންގަނޑު މިއޮތީ ފިލާފަ.\nޑިސެމްބަރު 18, 2021 11:08\nގާސިމް ނަހުލާ ސިޔާދު ހަމަ ގުންޑާއިން\nޑިސެމްބަރު 18, 2021 13:05\nދެން އޭނާއަށް ސީއީއޯގެމަގާމް ދޭންވީނު.\nޑިސެމްބަރު 18, 2021 17:34\nމީނާ އެމްއޭސީއެލް އާއި ހަވާލުވީމަ އެއީ ކޮންފުލިކްޓް އޮފް އިންޓުރެސްޓު ހުރި މީހަކައް އެމަގާމު ހަވާލުކުރުމެއްނޫންތޯ.؟\nޑިސެމްބަރު 18, 2021 23:47\nޑިސެމްބަރު 18, 2021 17:56\nއިންތިޚާބު ކައިރިވަމުން ދާ ކަމުގެ އަލާމާތެއް. މިފަހަރު ވޭތުވެ ދިޔަ އެއްވެސް ސަރުކާރަކަށް ވޯޓު ނުދިނުމަކީ ވަރަށް ބޮޑު އެދުމެއް. އާ ކެނޑިޓޭޓެއް ނަންގަވާ. ކުރިން ވެރިކަން ކުރި ފަރާތްތަކަށް އިބުރަތަކަށް ވާނެ ގޮތަށް ރައްޔިތުން ވިސްނަން ވެއްޖެ. ހިތައް އައިހާ ކަމެއް ކޮށްދޭނަމޭ ބުނެ އައިސް ރައްޔިތުން ހަނާ ކުރީމަ ރައްޔިތުންވެސް ހިތް ހަމަ ނުޖެހޭ ކަން ދައްކަން ދަސްކުރަން ވެއްޖެ. ކޯކު ފުޅިއަކަށް ނުވިކި ގައުމުގެ ކުރިމަގަށް ވިސްނުން ގެންގުޅުއްވާ. ތިމަންނަގެ ލީޑަރު ބުނެގެން ވޯޓު ލުމުގެ ބަދަލުގައި މުޅި ގައުމުގެ ފައިދާ އަށް ކަންކަން ކުރެވޭނެ ކަމުގެ އެއްވެސް އުންމީދެއް އޮތް މީހަކަށް ވޯޓު ދެއްވާ.\nޑިސެމްބަރު 18, 2021 18:57\nއެހާ ފަގީރު އާއިލާއެއްގެ މީހެއްވީމަ އެފަދަ މަގާމެއް ދޭންޖެހޭތާ. ޔާމީނުގެ ވެރިކަމާ ތޮޅިގެން ޖަލަށްދިއުމަކީ ފަހުން ބޮޑު މަގާމު ލިބެންޖެހޭ ކަމެއްވިއްޔަ.\nޑިސެމްބަރު 18, 2021 19:18\nއެމްއޭސީއެލް ބަދަލުވަނީ ވިލާސީއެލަށް\nޑިސެމްބަރު 18, 2021 21:25\nމޯލްޑިވިޔަން ހަލާކުކޮއް ބަނގުރޫޓު ކުރުމުގެ ފަހަތުގައި އޮތީ ގާސިމުގެ އެޔާލައިނައް ޖާގަދިނުންހެން ހާދަ އެބަހީވެޔޭ. ޕިސް ޕިސް.. ގާސިމު ކަލޭ ނާންނާތި ވޯޓު ހޯދަން.


Medianet roadha promotion gai ithuru 8 naseebuverin\nމީޑިއާނެޓްގެ ރޯދަ ޕްރޮމޯޝަނުގައި އިތުރު އަށް ނަސީބުވެރިން\nމީޑިއާނެޓްގެ "ރޯދަ ހަދިޔާ" ޕްރޮމޯޝަން\nއިނާމުތަކަކާއެކު މީޑިއާނެޓުން ފަށައިފައިވާ "ރޯދަ ހަދިޔާ" ޕްރޮމޯޝަންގައި އިތުރު އަށް ނަސީބުވެރިން ހޮވާނެ ކަމަށް ބުނެފި އެވެ.\nމިދިޔަ ފެބްރުއަރީ މަހު ފަށައިފައިވާ މި ޕްރޮމޯޝަން އަންނަ އޭޕްރީލް މަހުގެ 14 ވަނަ ދުވަހުގެ ނިޔަލަށް ކުރިއަށް ގެންދިއުމަށް ވަނީ ހަމަޖައްސާފަ އެވެ.\nމި ޕްރޮމޯޝަނަކީ ކޮންމެ މަހަކު އައިފޯން 12 ޕްރޯ އެއް އަދި ކޮންމެ ހަފްތާއަކު 15000 ރުފިޔާގެ ގިފްޓް ވައުޗަރެއް ލިބޭ ޕްރޮމޯޝަނެކެވެ.\nމީޑިއާނެޓުން ބުނީ ފުރަތަމަ މަހުގެ ނަސީބުވެރި ފަރާތަށް ލިބުނު އިނާމާއި އަދި ވޭތުވެދިޔަ ހަތަރު ހަފްތާ ނަސީބުވެރިންނަށް ހޮވުނު ހަތަރު ބޭފުޅަކަށް ވީކްލީ ގިފްޓް ވައުޗާ މިދިޔަ ހަފްތާގެ ތެރޭގައި ހަވާލުކޮށްފައި ވާނެ ކަމަށެވެ.\nމި ޕޮރޮމޯޝަންގައި ބައިވެރިވާ މީހުންގެ ތެރެއިން ނަސީބުވެރި ތިން ފަރާތެއް ހޮވާއިރު ގްރޭންޑް ޕްރައިޒްގެ ގޮތުގައި އެއްވަނަ ފަރާތަށް އައިފޯން 12 ޕްރޯ މެކްސްއަކާއި މެކްބުކް ޕްރޯއެއް ދެ އެވެ. ދެވަނަ އަށް އައިޕެޑް ޕްރޯއެއް އަދި ތިންވަނަ އަށް 65 އިންޗީގެ ޓީވީއެއް ހަދިޔާ ކުރެ އެވެ.\nމީޑިއާނެޓުުގެ "ވޯންޓް އިޓް އޯލް" ޕެކޭޖް އެކްޓިވޭޓް ކުރުމުން ހުރިހާ އިނާމަކު ވެސް ބައިވެރިވެވޭނެ އެވެ. އަދި "ފެމިލީ ޕެކޭޖް" އަށް އެކްޓިވޭޓް ކުރާ ކަސްޓަމަރުންނަށް ކޮންމެ ހަފްތާ އަކު އަދި ކޮންމެ މަހަކު ދޭ އިނާމުތަކުގައި ބައިވެރިވެވޭނެ އެވެ. މީޑިއާނެޓާއި އަލަށް ގުޅޭ ކަސްޓަމަރުންނާއި ރީކަނެކްޓު ކުރާ ކަސްޓަމަރުން ޕެކޭޖް އެކްޓިވޭޓް ކޮށްގެން ކޮންމެ މަހަކު ދޫކުރާ އިނާމުތަކުގައި ބައިވެރިވެވޭނެ ކަމަށްވެސް މީޑިއާނެޓުން ވަނީ މައުލޫމާތު ދީފަ އެވެ.\nމީޑިއާނެޓްގެ ޕްރޮމޯޝަން ފަށައިފި\nފޯނުން ޓީވީ ބަލަން އުރީދޫގެ ހާއްސަ ޕެކޭޖުތަކެއް\nވިލާ ގޭސް އެޕުން ރަޖިސްޓްރީ ކޮށްގެން އިނާމެއް


"Kacha badam" Ranu Mondal kiyumun aamunnakah kamaku nudhiya! | Hurihaa.mv\n"ކާޗާ ބަދާމް" ރާނޫ މޮންޑަލް ކިޔުމުން އާންމުންނަކަށް ކަމަކު ނުދިޔަ!\nLast updated on 16 Apr 2022, 12:30\nސޯޝަލް މީޑިއާގެ އިންގިލާބާއެކު "އޯވަނައިޓް" ސްޓާރަކަށް ބަދަލުވި ރަނޫ މަންޑަލް "ކާޗާ ބަދާމް" ކިޔުމުން ގިނަ ބައެއްގެ ފާޑުކިޔުން އަމާޒުވެއްޖެ އެވެ.\nމިފަހުން ގިނަ ބައެއްގެ ސަމާލުކަން ހޯދާފައިވާ ކަޗާ ބަދާމް ލަވަ އަކީ މަގުމަތީގައި ބަދަން ވިއްކި މީހަކު، ވިޔަފާރި ކުރަމުން ގެންދާ ވަގުތު ކިޔާ ޅެމެކެވެ. އަދި އޭނާ ޅެން ކީވަގުތު ސޯޝަލްމީޑިއާއަށް މީހަކު އޭނާގެ ވީޑިއޯ ލުމާއި އެކު އެވީޑިއޯއަށް ގިނަ ބައެއްގެ ސަމާލުކަން ތިބި މަގުބޫލުކަން ހޯދާފައިވެ އެވެ.\nހަމައެހެންމެ ބޮލީވުޑްގެ ބައެއް ފަންނާނުންވެސް ވަނީ އެ ޅެމުގެ ތަންކޮޅުތައް ކިޔައި ސޯޝަލްމީޑިއާގައި އާންމުކޮށްފަ އެވެ. އޭގެ ތެރޭގައި ރާނޫވެސް ހިމެނޭއިރު، ރާނޫ ފެނިގެންދަނީ އިންޑިއާގައި ކައިވެނި ކުރާ އަންހެނުން އަޅާ ހެދުން ލައިގެން އެ ޅެން ކިޔާ މަންޒަރެވެ.\nނަމަވެސް ގިނަ ބަޔަކަށް އޭނާގެ ލަވަކިޔުން ކަމުގޮސްފައެއް ނުވެ އެވެ. ހަމައެހެންމެ އެ ވީޑިއޯ ސޯޝަލްމީޑިއާގައި އާންމުވާން ފަށާފައިވާއިރު، ގިނަ ބަޔަކު ވަނީ އޭނާއަށް ފާޑުކިޔުން އަމާޒުކޮށްފަ އެވެ.\nރާނޫ މަޝްހޫރުވީ އޭނާގެ އަޑާއި ލަވަކިޔުމުގައި ހާއްސަ ގޮތެއް ހުރުމުގެ ސަބަބުންނެވެ. އެހެންނަމަވެސް މަޝްހޫރުކަން ލިބުމާއި އެކު އޭނާގެ މިޒާޖަށް އައި ބަދަލާއި ބޮޑާކަން ފާހަގަކޮށް ގިނަ ބަޔަކު އޭނާއަށް ކުރި ތަރުހީބު ވަނީ ގެއްލިފަ އެވެ.


Islam dheenaa beheygothun Trump ge thagureeru liyuvvee Muslimun manaakuri siyaasathu kanda elhi beyfulhaa | Mihaaru\nވައިޓް ހައުސްގެ ޕޮލިސީ އެޑްވައިޒަރު މިލާ (ވ) އާއި ޑިޕިއުޓީ ނޭޝަނަލް ސެކިއުރިޓީ އެޑްވައިޒަރު ޑިނާ ޕަވެލް (މ) އަދި ވައިޓް ހައުސްގެ ސްޓްރެޓެޖިސްޓް ސްޓީވް ބެނޮން ވައިޓް ހައުސްގެ ސައުތު ލޯންގައި. --ފޮޓޯ:އޭއެފްޕީ\nއިސްލާމް ދީނާ ބެހޭ ގޮތުން ޓްރަމްޕުގެ ތަގްރީރު ލިޔުއްވީ މުސްލިމުން މަނާކުރި ސިޔާސަތު ތައްޔާރުކުރި ބޭފުޅާ\n19 މެއި 2017 - 23:454comments\nވޮޝިންޓަން (މެއި 19) - އިސްލާމް ދީނުގެ ބައެއް އުސޫލުތަކާ ބެހޭ ގޮތުން ފެނިވަޑައިގަންނަވާ ގޮތުގެ މައްޗަށް އެމެރިކާގެ ރައީސް ޑޮނަލްޑް ޓްރަމްޕް ސައުދީ އަރަބިއާގައި ދެއްވާ ތަގްރީރު ލިޔުއްވާފައި ވަނީ މުސްލިމް ހަތް ގައުމެއްގެ މީހުން އެމެރިކާ އަށް ވަނުން މަނާކުރުމުގެ ސިޔާސަތު އެކުލަވާލެއްވި ސީނިއާ އެޑްވައިޒަރު ސްޓެފަން މިލާ ކަމަށް ވައިޓް ހައުސް އިން ބުނެފި އެވެ.\nޓްރަމްޕް ތަގްރީރު ދެއްވުމަށް ހަމަޖެހިފައި ވަނީ މުސްލިމް 50 ގައުމެއްގެ ވެރިން ބައިވެރިވެވަޑައިގަންވާ ސަމިޓެއްގަ އެވެ. ފަސް ގައުމަކަށް ކުރައްވާ އަށް ދުވަހުގެ ދަތުރުފުޅުގައި ޓްރަމްޕް މިއަދު ވަނީ ސައުދީ އަށް ފުރާވަޑައިގެންފަ އެވެ. މި ދަތުރުފުޅުގައި އެންމެ ބޮޑު ސަމާލުކަމެއް ހުއްޓިފައި ވަނީ ރިޔާޒުގައި ބާއްވާ އަރަބި އިސްލާމިކް އެމެރިކަން ސަމިޓަށެވެ. މި ސަމިޓުގައި ވަނީ ޓެރަރިޒަމް ހުއްޓުވުމާއި މެދުއިރުމަތީގައި އީރާނުގެ ނުފޫޒު ގަދަކުރާ މައްސަލަ އަށް ސަމާލުކަން ދޭން ނިންމައިފަ އެވެ.\nސައުދީ އަށް ފުރާވަޑައިގަތުމުގެ ކުރިން ނައިބް ރައީސް މައިކް ޕެންސް (ވ) އާއި ޓްރަމްޕާއި އަނބިކަނބަލުން މެލަނިއާ ބައްދަލު ކުރައްވަނީ. --ފޮޓޯ:އޭއެފްޕީ\nޓްރަމްޕުގެ ނޭޝަނަލް ސެކިއުރިޓީ އެޑްވައިޒަރު އެޗް.އާރު މެކްމާސްޓާ ވިދާޅުވީ ޓްރަމްޕުގެ ތަގްރީރުގައި އަދާވާތްތެރިންނާ ދެކޮޅަށް އިސްލާމީ ދުނިޔެ އެކަތިގަނޑަކަށް ހެދުމާއި މުސްލިމުންނާ މެދު އެމެރިކާ އިން ދެކޭ ގޮތް ހާމަކުރައްވާނެ ކަމަށެވެ.\nރައީސްކަން ލިބިވަޑައިގެންނެވި ފަހުން ގައުމުން ބޭރަށް ކުރައްވާ ފުރަތަަމަ ދަތުރުފުޅު ސައުދީ އަރަބިއާ އަށް ކުރެއްވި ނަމަވެސް ރިޔާސީ ކެމްޕޭން ތެރޭގައި ދައްކަވާފައިވާ ވާހަކަފުޅުތަކާ އަދި ވެރިކަމަށް ވަޑައިގަތުމަށް ފަހު މުސްލިމް ބައެއް ގައުމުތަކުގެ މީހުން އެމެރިކާ އަށް ވަނުން މަނާ ކުރުމުން ޓްރަމްޕަށް ވަނީ ފާޑު ކިޔުންތައް އަމާޒުވެފަ އެވެ. މުސްލިމް މަނާކުރުމުގެ ސިޔާސަތު ކަނޑައެޅުއްވުމާއި އަމުރު ލިޔުއްވުމުގައި އެންމެ އިސް ދައުރެއް އަދާކުރައްވާފައި ވަނީ އުމުރުން 31 އަހަރުގެ މިލާ އާއި ޓްރަމްޕުގެ ސްޓްރެޓެޖިސްޓް ސްޓީވް ބެނޮން އެވެ.\nޓްރަމްޕުގެ ދަތުރަށް ސައުދީގައި ބަހައްޓާފައިވާ ބިލްބޯޑެއް. --ފޮޓޯ:އޭއެފްޕީ\nމިލާ އަކީ އިސްލީމް ދީނާ ދެކޮޅުވުމުގެ ތާރީޚެއް އޮތް ބޭފުޅެކެވެ. ޑިއުކް ޔުނިވާސިޓީގައި އުޅުއްވި ދުވަސްވަރު މިލާ ސްކޫލް ނޫހަށް ލިޔުއްވި މަޒްމޫނުތަކުގައި ވަނީ އިސްލާމް ދީނާ ދެކޮޅު ވާހަކަތައް ހިމަނައިފަ އެވެ. ޓްރަމްޕާ އެކު މަސައްކަތް ކުރައްވަން ފެއްޓެވުމުގެ ކުރިން މިލާ އަކީ އަލަބާމާގެ ކުރީގެ ސެނެޓާ އަދި މިހާރުގެ އެޓާނީ ޖެނެރަލް ޖެފް ސެޝަންސްގެ އިސް މުޝީރެވެ.\nއިތުރު ލިޔުންތައް ސައޫދީ އަރަބިއްޔާ އިސްލާމް ސްޕީޗް ޑޮނަލްޑް ޓްރަމްޕް\nހައްދުފަހަނަޅައި ދިއުމާ ދެކޮޅު ހެދުމަކީ ދީނާ ދެކޮޅުވުމެއް ނޫން: ޓްރަމްޕް\n14 ގަޑިއިރުގެ ދަތުރުގައި ޓްރަމްޕް ވަނީ ތަގުރީރު އެޑިޓް ކުރައްވާފައި


Celta Vigo jersey gai Rajjey ge nan bodhu kohfi\nސެލްޓަ ވީގޯ ޖޯޒީގައި ޖެހި ރާއްޖޭގެ ނަން ބޮޑުކޮށްފި\nސެލްޓަ ވީގޯ ޖޯޒީގައި ޖަހާފައިވާ ރާއްޖޭގެ ނަން ބަދަލު ކޮށްފަ -- ފޮޓޯ: ސެލްޓަ ވީގޯ\nސްޕެއިންގެ ސެލްޓަ ވީގޯ ފުޓުބޯޅަ ކްލަބުގައި ޖަހާފައިވާ، ރާއްޖޭގެ ނަން ދުރަށް ފެންނާނެ ގޮތަށް ބަދަލު ކޮށްފި އެވެ.\nރާއްޖޭގެ ޓޫރިޒަމް އިސްތިހާރު ކުރުމުގެ ގޮތުން ސެލްޓަ ވީގޯ ޖޯޒީގައި ކުރިން ޖަހާފައި ވަނީ "ވިޒިޓް މޯލްޑިވްސް" ލޯގޯ އެވެ. ނަމަވެސް އަލަށް އެ ކްލަބުން ނެރުނު ކިޓުގައި ބޮޑުކޮށް "ވިޒިޓް މޯލްޑިވްސް" ޖަހާފައިވެ އެވެ. މިއީ ބައެއް ގައުމުތަކުން ވެސް ބޮޑެތި ކްލަބްތަކުގެ ޖޯޒީގައި ނަން ޖަހާ ގޮތެވެ.\nސެލްޓަ ވީގޯއިން މިހާރު ވަނީ އެ ކްލަބުގެ އާ ކިޓް ދައްކާލާފަ އެވެ. އެ ކިޓުގައިވާ ރާއްޖޭގެ ވިިޒިބިޓީ ހައިވާނެ ގޮތަށް ވަނީ ބަދަލު ގެނެސްފަ އެވެ. ޓްރެއިނިކް ކިޓާއި ރަސްމީ ޖޯޒީގެ އަތުގައި ރާއްޖޭގެ ނަން ޖަހާފައިވެ އެވެ. އަދި އެ ކްލަބުން ވަނީ އާ ޖޯޒީ ލޯންޗް ކޮށްފަ އެވެ.\nސެލްޓަ ވީގޯ ޖޯޒީގައި ލައިގެން އެ ކްލަބުގެ ކުޅުންތެރިއެއް -- ފޮޓޯ: ސެލްޓަ ވީގޯ\nރާއްޖެ އިސްތިހާރު ކުރުމުގެ ގޮތުން ސެލްޓަ ވީގޯގެ ޖޯޒީގައި އިސްތިހާރު ޖަހާފައިވަނީ މިދިޔަ އަހަރު އެވެ. ރާއްޖެ އިސްތިހާރު ކުރަން އެ ކްލަބާއެކު ކުރިއަށް ގެންދާ ކެމްޕޭންގެ ދަށުން އެ ކްލަބުގެ ތަރިން ބޭނުންކޮށްގެން ވެސް ރާއްޖެ އިސްތިހާރު ކުރަމުން ދެ އެވެ.\nރާއްޖޭގެ ޓޫރިޒަމް ތިން މަހަށް ބަންދު ކުރުމަށްފަހު ހުޅުވާލުން އިސްތިހާރު ކުރަން ވެސް ސެލްޓަ ވީގޯއިން ވަނީ ހާއްސަ ކަންތައް ތަކެއް ކޮށްފަ އެވެ. ރާއްޖެ ހުޅުވާލަން ކައިރިވެފައި ވަނިކޮށް ބާސެލޯނާ އާއި ސެލްޓަ ކުޅުނު މެޗު ފެށުމުގެ ކުރިން ސެންޓަ ސާކަލް އާއި އަރިމަތީ ބިލްބޯޑުތަކުގައި ރާއްޖެ ހުޅުވާލާ ތާރީހު އާއްމު ކުރި އެވެ. ޓޫރިޒަމް މިނިސްޓްރީން ބުނެފައިވާ ގޮތުގައި އެ މެޗުގެ ވިޒިބިޓީ 50 މިލިއަނަށްވުރެ މަތިވާނެ އެވެ.\nސްޕެނިޝް ލީގުގައި ސެލްޓަ ވީގޯއާއެކު ރާއްޖެ އިސްތިހާރު ކުރަން ސޮއިކޮށްފައިވަނީ ތިން އަހަރު ދުވަހަށެވެ. އެ އެއްބަސްވުމުގެ ދަށުން އަހަރަކު 900،000 ޑޮލަރު ރާއްޖެ ހަރަދު ކުރާނެ އެވެ.\nޓޫރިޒަމް ވިޒިޓް މޯލްޑިވްސް ސެލްޓަ ވީގޯ\nމި ތަރިން ކިޔައި ދެނީ ރާއްޖޭގެ ވާހަކަ\nރާއްޖެ އިޝްތިހާރު ކުރަން ސެލްޓަ ވީގޯއާއެކު ސޮއިކޮށްފި\nސެވިއްޔާ ބަލިކޮށް ސެލްޓަވީގޯ ރެލިގޭޝަނުން އަރައިފި


ސްކޫލް ކުދިންގެ ކުރެހުމުގެ އަދި ފޮޓޯނެގުމުގެ މުބާރާތެއް މީރާއިން ހުޅުވާލައިފި\nމީރާގެ5ވަނަ އަހަރީ ދުވަސް ފާހަގަކުރުމުގެ ގޮތުން ބޭއްވުމަށް ހަމަޖެހިފައިވާ 'ޓެކްސް ވީކް' ގެ އެއް ހަރަކާތެއްގެ ގޮތުގައި ސްކޫލް ކުދިންނަށް ހާއްސަކޮށްގެން ކުރެހުމުގެ އަދި ފޮޓޯނެގުމުގެ މުބާރާތެއް މީރާއިން ހުޅުވާލައިފިއެވެ. ރާއްޖޭގައި ގްރޭޑް6އިން ފެށިގެން މަތީ ގްރޭޑްތަކަށް ކިޔަވައިދޭ ހުރިހާ ސްކޫލްތަކަށް މި މުބާރާތް ވަނީ ހުޅުވާލާފައެވެ.\nމި މުބާރާތުގެ މައުޟޫއަކީ 'ޓެކުހުން އަޅުގަނޑަށް ކުރާ ފައިދާ' އެވެ. ދަރިވަރުން ހުށަހަޅަން ޖެހޭނީ ޓެކްސް ނިޒާމުގެ ސަބަބުން ދަރިވަރަށް ލިބޭ ފައިދާއެއް ނުވަތަ ފައިދާތަކެއް ދައްކުވައިދޭ ކުރެހުމެއް ނުވަތަ ފޮޓޯއެކެވެ. ކުރެހުމުގެ މުބާރާތް ހުޅުވާލެވިފައިވަނީ ދެ ކެޓަގަރީއަކަށެވެ. އެއީ ގްރޭޑް6އިން7ގެ ކެޓަގަރީއާއި ގްރޭޑް 8 އިން 10 ގެ ކެޓަގަރީއެވެ. ފޮޓޯ ނެގުމުގެ މުބާރާތް ހުޅުވާލެވިފައިވަނީ ގްރޭޑް 8 އިން 10 ގެ ކެޓަގަރީއަށާއި ގްރޭޑް 11 އިން 12 ގެ ކެޓަގަރީއަށެވެ. ސްކޫލަކުން ހުށަހެޅޭނެ ވަކި އަދަދެއް ކަނޑައެޅިފައި ނުވިނަމަވެސް، ކޮންމެ ދަރިވަރަކަށް ހުށަހެޅޭނީ އެއް ފޮޓޯ އަދި އެއް ކުރެހުމެވެ. ފޮޓޯ އަދި ކުރެހުން މީރާއަށް ހުށަހެޅުމުގެ ސުންގަޑިއަކީ 15 ޖުލައި 2015 އެވެ.\nމީރާއިން ހުޅުވާލާފައިވާ މި މުބާރާތުގައި ކޮންމެ ކެޓަގަރީއަކަށް 1 ވަނަ،2ވަނަ އަދި3ވަނަ ހޮވޭނެއެވެ. ކޮންމެ ކެޓަގަރީއަކުން 1 ވަނައަށް ދާ ދަރިވަރަކަށް 5,000 ރުފިޔާގެ އިނާމެއް،2ވަނަ އަށް ދާ ދަރިވަރަކަށް 3,000 ރުފިޔާގެ އިނާމެއް އަދި3ވަނަ އަށް ދާ ދަރިވަރަކަށް 1,000 ރުފިޔާގެ އިނާމެއް ދިނުމަށް ވަނީ ހަމަޖެހިފައެވެ. މީގެ އިތުރުން ވަނަ ހާސިލްކުރާ ކޮންމެ ދަރިވަރަކަށް ސެޓްފިކެޓަކާއި ހަނދާނީ ފިލައެއް ދިނުމަށް ވެސް ވަނީ ހަމަޖެހިފައެވެ. މި މުބާރާތާ ގުޅޭގޮތުން އިތުރު މައުލޫމާތު ހޯއްދެވުމަށް މީރާގެ ހޮޓްލައިން 1415 އަށް ގުޅުއްވުމަށް ނުވަތަ marketing@mira.gov.mv އަށް އީމެއިލްކުރެއްވުމަށް މީރާއިން އިލްތިމާސްކުރެއެވެ.


MDP in mashvaraathakah dhaanee sharutheh nethi | Mihaaru\nމަޝްވަރާއާ މެދު ގޮތެއް ނިންމަން އެމްޑީޕީގެ ގައުމީ މަޖިލީހުން ރޭ ބޭއްވި ބައްދަލުވުމުގައި އިންތި ވާހަކަ ދައްކަވަނީ. --ފޮޓޯ: --އެމްޑީޕީ\nސީމެގްގެ ހުށަހެޅުމާ އެއްގޮތަށް މަޝްވަރާއަށް ދާނަން: އެމްޑީޕީ\n27 ސެޕްޓެމްބަރ 2016 - 12:04 21 comments\nކޮމަންވެލްތު މިނިސްޓީރިއަލް އެކްޝަން ގުރޫޕް (ސީމެގް) ގެ ހުށަހެޅުމާ އެއްގޮތަށް މައްސަލަތަކަށް ހައްލު ހޯދަން، ސަރުކާރުން ކަނޑައަޅާ ތާރީހެއްގައި މަޝްވަރާ އަށް ދާނެ ކަމަށް އިދިކޮޅު އެމްޑީޕީން މިއަދު ބުނެފި އެވެ.\nއެ ޕާޓީގެ ސްޕޯކްސްޕާސަން، މާފަންނު އުތުރު ދާއިރާގެ މެމްބަރު އިމްތިޔާޒް ފަހުމީ (އިންތި) ވިދާޅުވީ މަޝްވަރާ ފަށައި ބައްދަލުވުންތަކުގައި ކަންކަން އިސްލާހު ކުރާނެ ކަމަށެވެ.\nމީގެކުރިން މަޝްވަރާ ނާކާމިޔާބުވީ އެމްޑީޕީ އާއި އަދާލަތުން ހުށަހެޅި ޝަރުތަށް ސަރުކާރުން އެއްބަސް ނުވުމުންނެވެ. އެ ދެ ޕާޓީން ކުރިން އެދުނީ، މަޝްވަރާތަކުގައި ދެ ޕާޓީގެ ލީޑަރުން ކަމަށްވާ ކުރީގެ ރައީސް މުހައްމަދު ނަޝީދާއި އިމްރާން އަބްދުﷲ ބައިވެރިކުރުމަށެވެ. އެކަމަކު، ކުށްވެރިންނާ އެކު މަޝްވަރާ ނުކުރާނެ ކަމަށް ބުނެ ސަރުކާރުން ވަނީ އެ ހުށަހެޅުން ގަބޫލުނުކޮށްފަ އެވެ.\nއެމްޑީޕީގެ ގައުމީ މަޖިލީހުން ރޭ ވަނީ މަޝްވަރާގައި ބައިވެރިވާން ފާސްކޮށް، ބައިވެރިވާނެ މަންދޫބުން ލީޑަޝިޕުން ކަނޑައެޅުމުގެ ހުއްދަ ދީފަ އެވެ.\nއިންތި ވިދާޅުވީ މަޝްވަރާގައި އެމްޑީޕީ ތަމްސީލްކުރާނެ މަންދޫބުން ވަރަށް އަވަހަށް ކަނޑައަޅާނެ ކަމަށެވެ. ބޭނުމަކީ ކޮމަންވެލްތުން އެދިފައިވާ ގޮތަށް، މައުނަވީ މަޝްވަރާ ކުރިއަށް ގެންދިއުން ކަމަށް ވެސް އިންތި ވިދާޅުވި އެވެ.\nރާއްޖެ އިން އިސްލާހުކުރަން ހުށަހެޅި ކަންކަމާ މެދު ސަރުކާރުން އަޅާނުލުމުން ކޮމަންވެލްތުން ރާއްޖެ ހޫނު ފެނަށް ލާފައިވާ ކަމަށާއި މަޝްވަރާކޮށްގެން ހައްލު ނުހޯދައިފި ނަމަ ރާއްޖެ އަށް ފިޔަވަޅު އަޅައި ގެއްލުންތަކެއް ކުރިމަތިވާނެ ކަމަށް އިންތި ވިދާޅުވި އެވެ. އެފަދަ ފިޔަވަޅެއް ރާއްޖެއާ ދޭތެރޭ އަޅަން އެމްޑީޕީން ބޭނުން ނުވާ ކަމަށް ވެސް އޭނާ ވިދާޅުވި އެވެ.\n"އެންމެ ކުރިން ވެސް މަޝްވަރާ އަށް ގޮވާލީ އެމްޑީޕީން. އެފަހަރު ސަރުކާރުން ބުނީ މި ޕާޓީއާ ދައްކާނެ ވާހަކައެއް ނޯންނާނެއޭ. ފަހުން ވެސް މަޝްވަރާތައް ކާމިޔާބުނުވީ ސަރުކާރުގެ އިހްލާސްތެރިކަމެއް ނެތީމަ،" އިންތި ވިދާޅުވި އެވެ.\nއެކަމަކު މަޝްވަރާ އިން ހެޔޮ ނަތީޖާއެއް ނިކުންނާނެ ކަމަށް އުއްމީދުކޮށް، އެމްޑީޕީން މިފަހަރު ވެސް ބައިވެރިވަނީ އިހްލާސްތެރިކަމާ އެކުގައި ކަމަށް އެމްޑީޕީން ބުންޏެވެ.\nމަޝްވަރާތައް އަލުން މި ފަށަނީ ސީމެގުގެ ރަސްމީ އެޖެންޑާގައި ރާއްޖެ ހިމަނައި ދެން އިސްލާހު ނުވެއްޖެ ނަމަ ކޮމަންވެލްތުން ރާއްޖެ ސަސްޕެންޑް ކުރަން ވިސްނާނެ ކަމުގެ އިންޒާރު ދީ އަދި ރާއްޖޭގެ ސިޔާސީ ޕާޓީތަކުން މަޝްވަރާކޮށް ހައްލު ހޯދުމަށް އަންގާފައި ވަނިކޮށެވެ. އެއްވެސް ޝަރުތަކާ ނުލާ މަޝްވަރާގެ މޭޒު ދޮށަށް ދާން ވެސް ސީމެގުން ގޮވާލި އެވެ. ސިޔާސީ މަސްރަހު ފިނިކުރުމަށް މަޝްވަރާތައް ފެށީ މިދިޔަ އަަހަރު މެދު ތެރޭގަ އެވެ. އެކަމަކު، ޖަލަށް ހުކުމްކޮށްފައި ތިބި އިދިކޮޅު ލީޑަރުން މަޝްވަރާތަކުގެ ކުރިން ދޫކޮށްލަން އިދިކޮޅު ފަރާތްތަކުން ކުރި ޝަރުތައް ސަރުކާރުން އެއްބަސް ނުވުމުން މިހާތަނަށް އެ މަޝްވަރާތައް ފެށޭ ގޮތެއް ނުވެ އެވެ. އދ.ގެ މަންދޫބު ތަމްރަތު ސެމިއުލް ބައިވެރިވެވަޑައިގެން، އެކި ފަރާތްތަކާ ވަކިވަކިން ބައްދަލުކޮށް، މަޝްވަރާތައް ފަށަން މަސައްކަތް ކުރައްވާފައި ވިޔަސް، އެކަމުގައި އަލިމަގެއް ފެނިފައެއް ނުވެ އެވެ.\nއިތުރު ލިޔުންތައް އެމްޑީޕީ ސަރުކާރު އިދިކޮޅު ފަރާތްތައް މެމްބަރު އިމްތިޔާޒް ފަހުމީ ސީމެގް ސިޔާސީ މަޝްވަރާތައް\n"ސަރުކާރު ޖަވާބުދާރީ ކުރުވުން ހުއްޓައެއް ނުލާނަން"


Fenaka'ge muvahzzafun siyaasee kankamu'gai baiverivumah majbooru...\nމަސައްކަތުގެ މާހައުލުގައި ސިޔާސީ ކަންކަން ކުރުމަކީ މަނާ ކަމެއް\nމަސައްކަތްތައް ބައްޓަންކުރަނީ މުވައްޒަފުންނާއި ރައްޔިތުންގެ ލާބަޔާ މަންފާ ލިބޭ ގޮތަށް\nކ. މާލެ 22 އޭޕުރިލް 2019 | ހޯމަ 13:43 16,036\nފެނަކައިގެ އިސްވެރިންނާއެކު މުވައްޒަފުން - އެމްއެންޑީއެފް\nފެނަކަ ކޯޕްރޭޝަން ލިމިޓެޑުގައި މަސައްކަތް ކުރާ މުވައްޒަފުން ސިޔާސީ ކަންކަމުގައި ބައިވެރިވުމަށް މަޖުބޫރުނުކުރާތީ މުވައްޒަފުން އުފާފާޅު ކޮށްފިއެވެ.\nފެނަކައިން ބުނީ ކުންފުނީގެ މިހާރުގެ މެނޭޖްމެންޓް އިން ކުންފުންޏާ ހަވާލުވެ ކުންފުނީގެ އެއްވެސް މުއައްޒަފަކަށް މަޖުބޫރުން ސިޔާސީ ހަރަކާތެއްގައި ބައިވެރިކޮށްފައި ނުވާތީ މެނޭޖިން ޑިރެކްޓަރު އަދި ޑެޕިއުޓީ މެނޭޖިން ޑިރެކްޓަރު ދައްކަމުންދާ ނަމޫނާ ފާހަގަކޮށްފައިވާ ކަމަށެވެ. އަދި މުވައްޒަފުންގެ ފަރާތުން ޝުކުރު ދަންނަވާފައިވާ ކަމަށާއި، މުވައްޒަފުންގެ ފަރާތުން ހަވީރު ސައެއްދީފައިވާ ކަމަށެވެ.\nފެނައިގެ އިސްވެރިއެއް ވިދާޅުވީ ކުރީގެ ރައީސް ޔާމީން ސަރުކާރުގައި ފެނަކަ ވަރަށް ބޮޑަށް ސިޔާސީކޮށްފައިވާ ކަމަށެވެ. ނަމަވެސް މިހާރު ސިޔާސީ އެއްވެސް ހަރަކާތެއް އޮފީހުގައި ނުހިންގޭނެ ކަމަށާއި، އެއީ މަނާ ކަމެއް ކަމަށެވެ.\nމީގެ އިތުރުން އޭނާ ވިދާޅުވީ ސިޔާސީ މަސައްކަތް ކުރުވުމަށް މުވައްޒަފުން އެއްރަށުން އެނެއް ރަށަށް ފޮނުވާ ކަމަށެވެ. ނަމަވެސް މިހުރިހާ ކަމަކަށް ނިމުން ގެނެސް މިހާރު މިކޯޕްރޭޝަންގެ މަސައްކަތްތައް ބައްޓަންކުރަނީ މުވައްޒަފުންނާއި ރައްޔިތުންގެ ލާބަޔާ މަންފާ ލިބޭ ގޮތަށް ކަމަށެވެ.\nރައްޔިތުންނަށް ރަނގަޅު ޚިދުމަތެއް ފޯރުކޮށްދެވޭނީ ތަނުގައި މަސައްކަތް ކުރާ މުވައްޒަފުންގެ ކަންކަން ރަނގަޅުވެގެންކަން ފާހަގަކުރައްވައި އޭނާ ވިދާޅުވީ މަސައްކަތް ކުރަނީ މުވައްޒަފުން ހިތްހަމަޖެހޭ އެކުވެރި މާހައުލެއް ގާއިމްކުރުވަން ކަމަށެވެ. އަދި މިހާރު މަގުސަދު ހާސިލްވަމުންދާ ކަމަށް އުންމީދު ކުރާ ކަމަށް އޭނާ ވިދާޅުވިއެވެ.


SunOnline: Raajjey ge import aai export ithuruvejje\nވިޔަފާރި ބަނދަރުގައި ބަހައްޓާފައި ހުރި ކޮންޓައިނަރުތަކެއް -- ސަން ފައިލް ފޮޓޯ\nރާއްޖޭގެ އިމްޕޯޓާއި އެކްސްޕޯޓް އިތުރުވެއްޖެ\nފާއިތުވި ސެޕްޓެމްބަރު މަހު ރާއްޖޭގެ އިމްޕޯޓް އަދި އެކްސްޕޯޓް ކުރި މިންވަރު 2016 ވަނަ އަހަރުގެ ސެޕްޓެމްބަރު މަހާއި އަޅާބަލާއިރު އިތުރުވެއްޖެ ކަމަށް ކަސްޓަމްސްއިން ބުނެފިއެވެ.\nކަސްޓަމްސްއިން އާންމުކުރި ނޫސްބަޔާނެއްގައި ބުނީ، ފާއިތުވި ސެޕްޓެމްބަރު މަހު ރާއްޖެއަށް 3.0 ބިލިއަން ރުފިޔާގެ މުދާ އިމްޕޯޓް ކޮށްފައިވާ ކަމަށެވެ. އެއީ ވޭތުވެދިޔަ އަހަރުގެ ސެޕްޓެންމަރު މަހު އެތެރެކޮށްފައިވާ 2.7 ބިލިއަން ރުފިޔާ އާ އަޅާބަލާއިރު 10 ޕަސެންޓް އިތުރު އަދަދެއް ކަމަށް ކަސްޓަމްސްއިން ބުންޏެވެ.\nސެޕްޓެމްބަރު މަހު ރާއްޖެއަށް އެތެރެކުރި މުދަލުގެ އަގުގެ ގޮތުން 23 ޕަސްންޓް ޔޫއޭއީން، 13 ޕަސެންޓް އިންޑިއާ، މެލޭޝިއާއިން އަށް ޕަސެންޓް، އަދި ޗައިނާއިން 11 ޕަސެންޓް އިމްޕޯޓްކޮށްފައިވާ ކަމަށް ކަސްޓަމްސްއިން ބުންޏެވެ.\nކަސްޓަމްސްއިން ބުނީ، ފާއިތުވި ސެޕްޓެމްބަރު މަހު ރާއްޖޭން އެކްސްޕޯޓް ކުރި މުދަލުގެ އަގު 160 މިލިއަން ރުފިޔާއަށް އަރާކަމަށެވެ. އަދި އެ އަދަދަކީ 2016 ވަނަ އަހަރުގެ ސެޕްޓެންބަރު މަހު އެކްސްޕޯޓް ކުރި 141 މިލިއަން ރުފިޔާއަށްވުރެ 13 ޕަސެންޓް އިތުރު އަދަދެއް ކަމަށް ކަސްޓަމްސްއިން ބުންޏެވެ.\nރާއްޖެއިން އެކްސްޕޯޓްކުރި މުދަލުގެ 31 ޕަސެން ތައިލެންޑުން ހިއްސާ ކުރާއިރު 11 ޕަސެންޓް ހިއްސާ ކުރަނީ ޖަރުމަނުވިލާތުން ކަމަށް ކަސްޓަމްސްއިން ބުންޏެވެ. އަދި މައިގަނޑު ގޮތެއްގައި ރާއްޖެއިން އެކްސްޕޯޓްކޮށްފައި ވަނީ މަހުގެ ބާވަތްތަކަމަށް ވެސް ކަސްޓަމްސްއިން ބުންޏެވެ.\nމި ހަ އަރުގެ ސެޕްޓެމްބަރު މަހު އިމްޕޯޓް ޑިއުޓީ އާއި އެހެނިހެން ފީ ގެ ގޮތުގައި ކަސްޓަމްސްއަށް 216 މިލިއަން ރުފިޔާ ލިބިފައިވާ ކަމަށް ކަސްޓަމްސްއިން ބުންޏެވެ. އެ އަދަދަކީ 2016 ވަނަ އަހަރު އިމްޕޯޓް ޑިއުޓީ އާއި އެހެނިހެން ފީ ގެ ގޮތުގައި ކަސްޓަމްސްއަށް ލިބުނު 203 މިލިއަން ރުފިޔާއަށްވުރެ ހަ ޕަސެންޓް އިތުރު އަދަދެއް ކަމަށް ވެސް ކަސްޓަމްސްއިން ބުންޏެވެ.\nކަސްޓަމްސް ރާއްޖޭގެ އިގްތިޞާދު އިމްޕޯޓް އެކްސްޕޯޓް މާލީ ބަޔާން\nއިމްޕޯޓު ޑިއުޓީން ލިބުނު އާމްދަނީ ދަށަށް 13 ގަޑި 12 މިނެޓް ކުރިން\nގިނަ އަދަދެއްގެ ބަނގުރަލާ ކާބޯތަކެތި ކަސްޓަމްސްއިން ނައްތާލައިފި 1 ދުވަސް4ގަޑި ކުރިން\nވިޔަފާރިވެރިންގެ އަޑުއަހައި ހައްލު ހޯދައިދޭނަން: ޖުނައިދު2ހަފްތާ 1 ދުވަސް ކުރިން\nކޮމިޝަނާ ޖެނެރަލް އޮފް ކަސްޓަމްސްގެ މަގާމަށް އަނެއްކާވެސް ޖުނައިދު2ހަފްތާ2ދުވަސް ކުރިން\nދެ މަސް ތެރޭގައި 1.7 ކިލޯގެ ޕާޓީ ޑްރަގް އަތުލައިގެންފި4ހަފްތާ 1 ދުވަސް ކުރިން


ގްރެނިއުލޯމާ އިންގްއައިނޭލް (Granuloma inguina) | ބަލިތައް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ބަލިތައް ގްރެނިއުލޯމާ އިންގްއައިނޭލް (Granuloma inguina)\n''ކްލެބްސިއެއްލާ ގްރެނިއުލޯމެޓިސް''(Klebsiella granulomatis)އޭ ކިޔޭ އޯގަނިޒަމް އަކުން ޖެހޭ މިބަލި އަންހެނުންނަށް ވެސް ކުރިމަތި ވެދާނެއެވެ. މިބައްޔަށް ''ގްރެނިއުލޯމާ ވިނީރިއަމް'' އަދި ''ޑޮނޮވަނޯސިސް'' އޭ ވެސް ކިޔައެވެ.\nމިބަލި ޖެހެނީ ބަލިޖެހިފައިވާ މީހަކާއި އެކު ފުރަގަސްފަރާތް ނުވަތަ އަނގަ ބޭނުންކޮށްގެން ޖިންސީ ގުޅުން ހިންގުމުންނެވެ. މީގެ އިތުރުން ބަލި ޖައްސާ ޖަރާސީމް އާއި ތަޣައްޔަރުވެފައިވާ ފެނާއި ކާނާގެ ޒަރީއާއިން ވެސް މިބަލި ފެތުރެއެވެ.\nމިބަލި ޖެހުމުން ޖިންސީ ގުނަވަން ހިމެނޭ ހިސާބުގައި ފެންފޮޅު ހެން ހުންނަ ބިހި ނުވަތަ ފޮޅުތަކެއް ނަގައެވެ. އެއަށްފަހުން މަޑުމަޑުން އެފޮޅުތައް ފެޅި ފާރުގަނޑަކަށް ބަދަލުވެއެވެ. ޝެންކްރޮއިޑް، ސިފިލިސް އަދި ހާރޕީޒްއާއި ގުޅިގެން އުފެދޭ ފާރުކޮޅުތަކާއި މިބަލިން ޖެހުމުން އުފެދޭ ފާރުކޮޅު ވަރަށް އެއްގޮތް ވާނެއެވެ. މިފާރުކޮޅުތައް ޖިންސީ ގުނަވަން ހިމެނޭ ހިސާބުގައި ހުންނަ ތެތްދުލިފަށް އަދި ހަންގަނޑުގައި ވެސް ހުރެދާނެ އެވެ. އެއަށްފަހު އުކުޅުވަޅާއި ފުރަގަސްފަރާތް ހިމެނޭ ހިސާބަށް ފެތުރި ގެންދެއެވެ.\nފިރިހެނުންނަށް މިފޮޅުތައް ފުރަތަމަ ފާޅުވަނީ ފިރިހެންހަށީގެ ބޯކޮޅުގައެވެ. އެއަށްފަހު ''ދަނޑީ'' ގައެވެ. އަންހެނުންނަށް ފުރަތަމަ ފާޅުވަނީ ޖިންސީ ގުނަވަން ނުވަތަ ވެޖައިނާގައެވެ. އެއަށް ފަހު ޖިންސީ ގުނަވަނުގެ ވަށައިގެންލެވިފައިވާ ދެތުންފަތުގެ އެތެރޭ ކައިރީގައެވެ. ގޮށްލުމަކީ ވެސް ވެދާނެގޮތެކެވެ. ފަރުވާ ނުކޮށް ދޫކޮށްލައިފިނަމަ އިތުރު އެހެނިހެން އުދަގޫތައް ކުރިމަތި ކުރުވައެވެ.\nކުރިން ވެސް ބަޔާންކުރިހެން ޖިންސީ ގުޅުމުން އަރާބަލިތައް ދިވެހި މުޖުތަމައުގައި އަންނަނީ ދުވަހެއް ދުވަހަކަށް އިތުރުވަމުން ކަމުގައި ޞިއްހީ ދާއިރާތަކުން ހާމަކުރެއެވެ. މުޖުތަމައުގެ ކޮންމެ މީހަކީ ވެސް އަމިއްލަ ފަރުދެއް ކަމުން އެމީހެއްގެ ޞިއްޙަތު ސަލާމަތުން ބެހެއްޓުމުގައި އެންމެ ފުރިހަމަ ދައުރެއް އަދާކުރެވޭނެ ފަރާތަކީ އެމީހާގެ އަމިއްލަ ނަފުސުކަން ޔަގީނެވެ. އެހެން ކަމުން މިފަދަ ބަލިތަކުން ތިމާގެ ހަށިގަނޑު މިންޖުކޮށް ރައްކާތެރިވުމަށް އޮތް އެންމެ މޮޅު ފަރުވާ އަކީ ބަލިތައް ފެތުރިގެން ދިއުމަށް ވާގިދޭ ކަންކަމާއި ދުރުހެލިވުން ކަމީ ޝައްކެއްހުރި ކަމެއްނޫނެވެ. ހުން އަންނާނެ ކަމަށް ރަޖާލުމަށް ވުރެ މޮޅު ގޮތެއް ނޯންނާނެ އޭ ބުނާ އުސޫލުންނެވެ.\nޖިންސީ ގުޅުމުން އަރާބަލިތަކުން ރައްކާތެރިވެ، ހުރުމަށް ޖުމްލަގޮތެއްގައި ކުރެވިދާނެ ކަންތައްތަކުގެ ތެރޭގައި އިސްލާމީދީނުގެ ހަމަތަކާއި އުސޫލްތަކުގެ މަތީން ތިމާގެ އަމަލުތައް ބެހެއްޓުމާއި، ހަޔާތުގެ ބައިވެރިއަކަށް ވަފާތެރި އެކަކު ޚިޔާރު ކުރުމާއި، އަދި ޖިންސީ ގުޅުން ހިންގާއިރު ހުރަސް ފަދަ ތަކެތި ބޭނުންކުރުމާއި، މިފަދަ ބަލީގެ އަލާމާތެއް ފެނިއްޖެނަމަ ލަސްނުކޮށް ޑޮކްޓަރަށް ދައްކައި އެބައްޔަކަށް ފަރުވާ ލިބިގަތުމާއި އަދި މިނޫނަސް ތަފާތު އެތައް ކަންތައްތަކެއް ހިމެނެއެވެ.\nމާތްﷲ އަޅުގަނޑުމެންގެ ދިވެހި މުޖުތައު މިފަދަ ނުރައްކާތެރި ބަލިތަކާއި އާފަތްތަކުން މިންޖުކުރައްވައި ދުޅަހެޔޮ ޞިއްޙަތެއްގެ ބަޔަކު ދިރިއުޅެމުންދާ މުޖުތައުއެއް ކަމުގައި ލައްވާށި! އާމީން.\n* މަޒުމޫނުގައި ބޭނުންކުރެވިފައިވާ ބައެއްބަސްތަކާއި އޭގެ އިގިރޭސި ލަފުޒުތައް\nބަލި ޖައްސާ ޖަރާސީމް ބަސް\nއަންހެނާގެ ޖިންސީ ގުނަވަން\nފިރިހެނާގެ ޖިންސީ ގުނަވަން\nVesicle ދަރިފަނި ރައްކާކުރާ ތަން\nބިސް ދަތުރުކުރާ ހޮޅި\nދަރިފަނި ދަތުރުކުރާ ހޮޅި\nދަރިފަނި ދަތުރުކުރާހޮޅީގެ ފެށޭ ބައި(އޮށާއި ތަތްވެފައި އޮންނަ)


24 އޮކްޓޯބަރ 2019 - 09:49\n"ސައިނާ" ގެ ނަމުގައި އަމޯލް ގުޕްތޭ ޑައިރެކްޓްކުރާ ފިލްމުގައި ސައިނާގެ ރޯލް ކުޅެނީ ޕަރިނީތީ ޗޯޕްރާ އެވެ. ފިލްމުގެ ޝޫޓިން ފަށާފައި ވަނިކޮށް، ޕަރިނީތީގެ 31 ވަނަ އުފަން ދުވަސް އަންގާރަ ދުވަހު ދިމާވުމާ އެކު ސެޓްގައި ވަނީ އޭނާގެ އުފަން ދުވަސް ވެސް ފާހަގަކޮށްފަ އެވެ.\nފޮޓޯތައް ބޮލީވުޑް ހަންގާމާގެ އިންސްޓަގްރާމްގައި ހިއްސާކޮށްފައިވެ އެވެ.\n"ސައިނާ" ގެ ފިލްމުގެ ޝޫޓިން ފެށުމުގެ ކުރިން ވަރަށް ގިނަ ދުވަހުގެ ޓްރޭނިން ޕަރިނީތީ ވަނީ ހަދައިފަ އެވެ. ޓީ ސީރީޒުން ޕްރޮޑިއުސްކުރާ ފިލްމުގައި ސައިނާގެ ކޯޗް ޕުލޭލާ ގޯޕީޗަންދުގެ ރޯލުން ފެނިގެންދާނީ މާނަވް ކޯލް އެވެ.\nA post shared by Bollywood Hungama🎥 (@realbollywoodhungama) on Oct 22, 2019 at 9:08pm PDT\n"ސައިނާ" އަންނަ މަހު ގެނެސްދޭން ނިންމާފައި އޮތަސް އަދި ވަކި ތާރީހެއް އިއުލާނެއް ނުކުރެ އެވެ.\n"އިންދޫ ކީ ޖަވާނީ" ގެ ޝޫޓިން ފަށައިފި\nނިކިލް އަދުވާނީ އާއި ޓީ ސީރީޒް ގުޅިގެން ޕްރޮޑިއުސްކޮށް، އަބީރު ސެންގުޕްތާ ޑައިރެކްޓްކުރާ ފިލްމު "އިންދޫ ކީ ޖަވާނީ" ގެ ޝޫޓިން ފަށައިފި އެވެ.\nAll the best to the team as the shoot for #IndooKiJawani starts in Lucknow 🎬\n>> https://t.co/BpebgJ65pf@advani_kiara @adityaseal @AbirSenguptaa @iamDivyaKhosla #KrishanKumar @TSeries @monishaadvani @madhubhojwani @nikkhiladvani @EmmayEntertain #ElectricApplesEntertainment pic.twitter.com/J9PT34FppW\n— Bhushan Kumar (@itsBhushanKumar) October 23, 2019\nލަކްނޫގައި މިހާރު ޝޫޓިން ކުރިއަށްދާ މި ފިލްމުގެ ލީޑް ތަރިންނަކީ ކިއާރާ އަދުވާނީ އާއި އަދިތިޔާ ސީލް އެވެ. މިއީ މި ދެ ޒުވާން ތަރިން އެކީގައި ކުޅޭ ފުރަތަމަ ފިލްމެވެ.\nކިއާރާ އެންމެ ފަހުން ފެނިފައި ވަނީ ޖޫން މަހު ރިލީޒްކުރި "ކަބީރު ސިންގް" އިންނެވެ. އޭނާގެ ކުރިއަށް އޮތް ފިލްމަކީ ޑިސެމްބަރު 27 ގައި ރިލީޒްކުރާ "ގުޑް ނިއުޒް" އެވެ.\nމެއި މަހު ރިލީޒްކުރި "ސްޓޫޑަންޓް އޮފް ދި އިޔާ 2" ގެ ރޯލެއް ވެސް ކުޅުނު އަދިޔާ އަކީ އެކްތާ ކަޕޫރްގެ އޯލްޓް ބަލާޖީން މިހާރު ސްޓްރީމްކުރާ "ފިތުރަތު" ގެ ވެސް ބަތަލެވެ.\n"އިންދޫ ކީ ޖަވާނީ" ސިނަމާތަކަށް އަންނާނީ ޖޫން 5، 2020 ގަ އެވެ.\n"ނާގިން 4" އިން ނިއާ ފެންނާނެކަން ކަށަވަރު\nކަލާޒް ޗެނެލުން ދައްކަން ތައްޔާރުވަމުން އަންނަ ސިލްސިލާ "ނާގިން" ގެ ހަތަރު ވަނަ ސީޒަންގެ ބަތަލާގެ ރޯލުން ނިއާ ޝަރުމާ ފެންނާނެކަން ޕްރޮޑިއުސަރު އެކްތާ ކަޕޫރް ކަށަވަރުކޮށް ދީފި އެވެ.\nAnd thank youa‘million’ times for this opportunity @ektaravikapoor 🙏💯\nIt’s an absolute honor and privilege. https://t.co/knO7CW1OKf\nއޭނާ ކުރި ޓްވީޓެއްގައި ވަނީ ނިއާ އަށް މަރުހަބާ ކިޔައިފަ އެވެ. އަދި އެ ފުރުސަތު ދިން ކަމަށްޓަކައި ނިއާ ވަނީ އެކްތާ ޝުކުރު ވެސް އަދާކޮށްފަ އެވެ.\n"ނާގިން 4" އިން އޭނާ ފެންނާނެކަން ކަށަވަރުކޮށް ދީފައި މި ވަނީ ސިލްސިލާ އިން ނިއާ ފެންނާނެ ކަމަށް މީޑިއާތަކުން ވެސް ކުރިން ރިޕޯޓްކޮށްފައި ވަނިކޮށެވެ.\nމީޑިއާތަކުން ބުނިގޮތުގައި "ނާގިން 4" ގެ ދެވަނަ ބަތަލާއަކީ ނިއާއާ އެކު ކުރީގެ ސިލްސިލާ "އޭކް ހަޒާރޯ މޭ މޭރޭ ބެހެނާ ހޭ" ގައި މަސައްކަތްކުރި ކްރިސްޓަލް ޑި ސޫޒާ އެވެ. އޯލްޓް ބަލާޖީން މިހާރު ސްޓްރީމްކުރާ "ފިތުރަތު" ގެ ބަތަލާއަކީ ވެސް ކްރިސްޓަލެވެ.\n"އަރުޖުން ރެޑީ" ގެ ތަމަޅަ ފިލްމުގެ ޓްރެއިލާ\nދެހާސް ސަތާރަ ވަނަ އަހަރު ރިލީޒްކުރި ތެލެގޫ ފިލްމު "އަރުޖުން ރެޑީ" ގެ ހިންދީ ފިލްމު "ކަބީރު ސިންގް" ގެ ނަމުގައި މި އަހަރު ގެނެސްދީފައި ވަނިކޮށް، މީގެ ތަމަޅަ ވާޝަން "އަދިތިޔާ ވަރުމާ" ގެ ޓްރެއިލާ ދައްކާލައިފި އެވެ.\nDhruv Vikram - son of Chiyaan Vikram - makes his acting debut in #AdithyaVarma... #Tamil remake of #ArjunReddy... Costars Banita Sandhu... Directed by Gireesaaya... Link [with #English subtitles]: https://t.co/YQDunJAOjG\nތަމަޅަ ފިލްމުގެ ލީޑް ރޯލް ކުޅެފައި ވަނީ މަޝްހޫރު ތަމަޅަ އެކްޓަރު ޗިޔާން ވިކްރަމްގެ ދަރިފުޅު ދުރޫވް ވިކްރަމާއި މިދިޔަ އަހަރު ރިލީޒްކުރި ވަރުން ދަވަންގެ "އޮކްޓޯބާ" އިން އެކްޓިން އަށް ނުކުތް ބަނީތާ ސަންދޫ އެވެ.\n"އަދިތިޔާ ވަރުމާ" ޑައިރެކްޓްކޮށްފައި ވަނީ ގިރީ ސާޔާ އެވެ. މި ފިލްމު ރިލީޒްކުރާނީ އަންނަ މަހުގެ 8 ގަ އެވެ.\nއިތުރު ލިޔުންތައް ބޮލީވުޑް ސަލްމާން ޚާން އެކްތާ ކަޕޫރު ސޮނާކްޝީ ސިންހަ ޓީވީ ސިލްސިލާ


Economic Minister Councillaa bahdhalukurahvaifi\n1 އޯގަސްޓް 20194months ago\nމިނިސްޓަރ އޮފް އިކޮނޮމިކް ޑެވެލޮޕްމަންޓް އަލްއުސްތާޛު ފައްޔާޟް އިސްމާޢީލް މިއަދު އައްޑޫސިޓީ ކައުންސިލާ ބައްދަލުކުރައްވައިފިއެވެ.\nކައުންސިލްގެ އިދާރާގައި މިއަދު ކުރިއަށްދިޔަ މިބައްދަލުވުމުގައި މިނިސްޓަރ ފައްޔާޟް އާއެކު އެސްޑީއެފްސީ އާއި ބީސީސީ އަދި އެފްޑީސީގެ ބޭފުޅުން ބައިވެރިވެވަޑައިގެންނެވިއެވެ.\nމިބައްދަލުވުމުގައި ވާހަކަފުޅު ދައްކަވަމުން މިނިސްޓަރ ވިދާޅުވިގޮތުގައި މިދަތުރުފުޅަކީ އިކޮނޮމިކް މިނިސްޓްރީން ރާއްވަވާފައިވާ މަސައްކަތްތައް ކައުންސިލާ ހިއްސާކުރެއްވުމަށާއި މިނިސްޓްރީގެ މަސައްކަތްތައްތައް ލާމަރުކަޒީކުރުމަށް އިތުރަށް ކުރެވެން ހުރި ކަންކަން ބަލައި މަޝްވަރާ ކުރެއްވުމަށް އައްޑޫއަށް ކުރައްވާ ޒިޔާރަތެއް ކަމަށެވެ.\nމނިސްޓަރ ވިދާޅުވިގޮތުގައި އިކޮނޮމިކް ޑިވެލޮޕްމަންޓް އާބަން ސެންޓަރގެ ގޮތުގައި ރާއްޖޭގެ4ސަރަހައްދެއް ތަރައްޤީ ކުރުމަށް ސަރުކާރުން ނިންމަވާފައިވާ ކަމަށެވެ. އޭގެ ތެރޭގައި އައްޑޫސިޓީ ހިމެނޭ ކަމަށެވެ.\nމިގޮތުން އައްޑޫ ޑިވެލޮޕްމަންޓް ޕްލޭނުގެ ދަށުން ހިންގާ ތަރައްޤީގެ މަޝްރޫޢުތަކަށް 300 އާއި 500 މިލިއަށް ޑޮލަރު ވަރު އަރާނެކަމަށް ލަފާކުރެވޭ ކަމަށް މިނިސްޓަރ ވިދާޅުވިއެވެ. އޭގެ ތެރެއިން މިހާރު ބައެއް މަޝްރޫޢުތައް ފެށުމަށް އެގްޒިމް ބޭންކުން ލޯން ހަމަޖެހިފައިވާ ކަމަށާއި ނަމަވެސް ލަސްވަނީ ލޯން ހޯދުމުގައި ހުންނަ ޕްރޮސެސް ދިގުވުމުގެ ސަބަބުން ކަމަށެވެ.\n"އަޅުގަނޑުމެންގެ އިނިޝިއަލް ޓާގެޓަކީ 300 މިލިއަން ޑޮލަރު، އޭގެ ތެރެއިން 200 މިލިއަށް ޑޮލަރު އިންޑިއަން އެގްޒިމް ބޭންކުގެ އެލްއޯސީ ފެސިލިޓީގެ ތެރެއިން އަޅުގަނޑުމެންނަށް މިހާރު ވަނީ ކޮމިޓްވެ ނިމިފައި" މިނިސްޓަރ ވިދާޅުވިއެވެ.\nމިނިސްޓަރ އިތުރަށް ވިދާޅުވިގޮތުގައި އައްޑޫގެ ލޯކަލް ޓޫރިޒަމް ތަރައްޤީ ކުރުމަށް އެސްއެމްއީ ބޭންކުން 80 މިލިއަން މިހާރު އައްޑޫއަށް އެލޮކޭޓް ކުރައްވާފައިވާ ކަމަށެވެ. އަދި ރަނގަޅަށް ކުރިއަށް ގެންދިވިއްޖެނަމަ އަހަރެއްގެ ތެރޭގައި 600 އެނދު އައްޑޫއަށް އިތުރުކުރެވޭނެ ކަމަށް ގަބޫލުފުޅުކުރައްވާ ކަމަށެވެ. ހަމައެއާއެކު އައްޑޫގެ މާސްޓަރ ޕްލޭން ޑެވެލޮޕް ކުރުމަށް ކޮންސަލްޓެންޓުން ހޯދުމަށް އަންނަ ހަފްތާގައި އިޢުލާން ކުރެވިގެންދާނެ ކަމަށްވެސް މިއަދުގެ ބައްދަލުވުމުގައި މިނިސްޓަރ ވަނީ ވިދާޅުވެފައެވެ.\nމިނިސްޓަރ އައްޑޫއަށް ކުރައްވާ ޒިޔާރަތުގައި ސަދަން މޯލްޑިވްސް ބިޒްނަސް އެކްސްޕޯ 2019 ގައި ބައިވެރިވެވަޑައިގަންނަވާނެއެވެ. މިއެކްސްޕޯގައި ރައްޔިތުންގެ މަޖިލީހުގެ ރައީސް އަދި ކުރީގެ ރައީސުލް ޖުމުހޫރިއްޔާ މުޙައްމަދު ނަޝީދުވެސް ބައިވެރިވެވަޑައިގަންނަވައެވެ.


(3) ހަމަކަށަވަރުން، ތިމަންރަސްކަލާނގެ އެފޮތް (އެބަހީ: قرآن) ބާވައިލެއްވީ ބަރަކާތްތެރިވެގެންވާ ރެޔެއްގައެވެ. ހަމަކަށަވަރުން، إنذارކުރައްވާ ކަލަކު ކަމުގައި ތިމަންރަސްކަލާނގެ ވޮޑިގެންވަމެވެ.\n(4) އެ ރޭ، ކަނޑައެޅިގެންވާ ކޮންމެކަމެއް ބަޔާންކުރައްވަތެވެ.\n(5) (އެއީ) ތިމަންރަސްކަލާނގެ حضرةން އައި أمرއެއް ކަމުގައެވެ. ހަމަކަށަވަރުން، رسولން ފޮނުއްވާ ކަލަކު ކަމުގައި ތިމަންރަސްކަލާނގެ ވޮޑިގެންވަމެވެ.\n(6) (އެއީ) ކަލޭގެފާނުގެ ވެރިރަސްކަލާނގެ حضرةން ފޮނުއްވާ رحمةއެއް ކަމުގައެވެ. ހަމަކަށަވަރުން، އެކަލާނގެއީ، މޮޅަށް އައްސަވާވޮޑިގެންވާ، މޮޅަށް ދެނެވޮޑިގެންވާ ރަސްކަލާނގެއެވެ.\n(7) (އެއީ) އުޑުތަކާއި، ބިމާއި، އެދެމެދުގައިވާހާ ތަކެއްޗެއްގެ ވެރިރަސްކަލާނގެއެވެ. ތިޔަބައިމީހުން يقينކުރާ ބަޔަކު ކަމުގައިވާނަމައެވެ.\n(8) އެކަލާނގެ މެނުވީ އެހެން إلهއަކުނުވެއެވެ. ދިރުއްވަނީވެސް، އަދި މަރުގަންނަވަނީވެސް، ހަމަ އެކަލާނގެއެވެ. އެއީ ތިޔަބައިމީހުންގެ ވެރިރަސްކަލާނގެއެވެ. އަދި ތިޔަބައިމީހުންގެ އިސްވެދިޔަ ކާބަފައިންގެވެސް ވެރިރަސްކަލާނގެއެވެ.\n(9) އަދި ކިއެއްތަ! އެއުރެން شكކަމެއްގައި ކުޅެކުޅެ ތިބެތެވެ.\n(10) ފަހެ، ފާޅުވެގެންވާ ދުމަކާއިގެން އުޑު އަންނަނިވި ދުވަހަށް انتظارކުރާށެވެ!\n(11) އެ، ދުން މީސްތަކުން ފޮރުވައިލާނެތެވެ. (އަދި އެއުރެން ބުނާނެތެވެ.) މިއީ ވޭންދެނިވި عذاب އެކެވެ.\n(12) އަޅަމެންގެ ވެރިރަސްކަލާކޮ! އަޅަމެންގެ ކިބައިން عذابފިއްލަވާނދޭވެ! ހަމަކަށަވަރުން، އަޅަމެން إيمانވާހުށީމުއެވެ.\n(13) އެއުރެން نصيحةލިބިގަންނާނީ ކޮންފަދައަކުން ހެއްޔެވެ؟ އެއުރެންގެ ގާތަށް ބަޔާންވެގެންވާ رسولއަކު ވަނީ ވަޑައިގެންފައެވެ.\n(14) ދެން އެއުރެން އެކަލޭގެފާނަށް ފުރަގަސްދިނޫއެވެ. އަދި އެއުރެން ބުނޫއެވެ. އެކަލޭގެފާނީ، އުނގަންނައިދެވިފައިވާ މޮޔައެކެވެ.\n(15) ހަމަކަށަވަރުން، ތިމަންރަސްކަލާނގެ ކުޑަހިނދުކޮޅަކަށް عذاب ފިއްލަވާހުށީމެވެ. ހަމަކަށަވަރުން، ތިޔަބައިމީހުންނީ، (كافرކަމަށް) އެނބުރި އަންނާނޭ ބަޔެކެވެ.\n(16) ބޮޑުވެގެންވާ، ގަދަފަދަ ހިއްޕެވުމަކުން ތިމަންރަސްކަލާނގެ ހިއްޕަވާ ދުވަސް ހަނދުމަކުރާށެވެ! ހަމަކަށަވަރުން، ތިމަންރަސްކަލާނގެ (އެއުރެންގެ ކިބައިން އެދުވަހުން) ބަދަލުހިއްޕަވާހުށީމެވެ.\n(17) ހަމަކަށަވަރުން، ތިމަންރަސްކަލާނގެ އެއުރެންގެ ކުރިން فرعونގެ قومގެމީހުން امتحانކުރެއްވީމެވެ. އަދި އެއުރެންގެގާތަށް މާތްވެގެންވާ رسولއަކު ވަޑައިގަތެވެ.\n(18) (ވިދާޅުވަމުންނެވެ.) އޭ اللَّهގެ އަޅުތަކުންނޭވެ! ތިޔަބައިމީހުން ތިމަންކަލޭގެފާނަށް تَبعވާށެވެ! ހަމަކަށަވަރުން، ތިމަންކަލޭގެފާނީ، ތިޔަބައިމީހުންގެ ގާތަށް ފޮނުއްވެވި އަމާނާތްތެރި رسولއަކީމެވެ.\n(19) އަދި (ވިދާޅުވަމުންނެވެ.) ތިޔަބައިމީހުން اللَّهގެ މައްޗަށް ބޮޑާވެނުގަންނަހުށިކަމެވެ! ހަމަކަށަވަރުން، ތިމަންކަލޭގެފާނު ތިޔަބައިމީހުންގެ ގާތަށް ބަޔާންވެގެންވާ دليلއެއް ގެންނަވާހުށީމެވެ.\n(20) ތިޔަބައިމީހުން ތިމަންކަލޭގެފާނު رجمކުރުމުން ސަލާމަތްކުރެއްވުންއެދި ތިމަންގެ ވެރި، އަދި ތިޔަބައިމީހުންގެވެސް ވެރިރަސްކަލާނގެ حضرةން، ހަމަކަށަވަރުން، ތިމަންކަލޭގެފާނު ރައްކާތެރިކަން ލިބިގަންނަމެވެ.\n(21) އަދި ތިޔަބައިމީހުން ތިމަންކަލޭގެފާނަށް إيمان ނުވިނަމަ، ފަހެ، ތިޔަބައިމީހުން ތިމަންކަލޭގެފާނާ ވަކިވާށެވެ!\n(22) ފަހެ، އެކަލޭގެފާނުގެ ވެރިރަސްކަލާނގެއަށް އެކަލޭގެފާނު دعاءކުރައްވައި ވިދާޅުވިއެވެ. މިބައިމީހުންނީ ކުށްވެރިވެގެންވާ ބަޔެކެވެ.\n(23) (އެކަލާނގެ وحىކުރެއްވިއެވެ.) ފަހެ، ތިމަންރަސްކަލާނގެ އަޅުތަކުންނާއިގެން ރޭގަނޑެއްގައި ކަލޭގެފާނު ހިންގަވައި ވަޑައިގަންނަވާށެވެ! ހަމަކަށަވަރުން، ތިޔަބައިމީހުންގެ ފަހަތުން (فرعونއާއި، އޭނާގެ لشكر) އަންނާނެތެވެ.\n(24) އަދި ކަނޑު އެއޮތްގޮތަށް (އެބަހީ: އެ ކަނޑު އިރުއްވެވިގޮތަށް) ހިމޭންކަމާއެކު ދޫކޮށްލައްވާށެވެ. ހަމަކަށަވަރުން، އެއުރެންނީ غرقކުރައްވާނޭ لشكرއެކެވެ.\n(25) ކިތައްކިތައް ބަގީޗާއާއި، ކިތައްކިތައް އާރު، އެއުރެން ދޫކުރިހެއްޔެވެ؟\n(26) އަދި ދަނޑުތަކާއި، ރީތި ގޭގެވެސްމެއެވެ.\n(27) އަދި އުފަލުގައި އެއުރެން ދިރިއުޅުނުކަމުގައިވި نعمةގެ ތަނަވަސް ދިރިއުޅުމެވެ.\n(28) (ކަންތައްހުރީ) އެފަދައިންނެވެ. އަދި ތިމަންރަސްކަލާނގެ އެތަކެތި އެހެންބަޔަކަށް ވާރުތަކުރެއްވީމެވެ.\n(29) ފަހެ، އެއުރެންގެ މައްޗަކަށް އުޑެއްވެސް، އަދި ބިމެއްވެސް (ހިތާމަކޮށް) ނުރޮއެވެ. އަދި އެއުރެންނީ مهلةދެއްވާފައިވާ ބަޔަކުކަމުގައި ނުވެތެވެ.\n(30) ހަމަކަށަވަރުން، ނިކަމެތިކަންދެނިވި عذابން، ތިމަންރަސްކަލާނގެ إسـرآءيـلގެދަރިން މިންޖުކުރެއްވީމެވެ.\n(31) (އެއީ) فرعونގެ ކިބައިންނެވެ. ހަމަކަށަވަރުން (ފުރެދުމުގައި) ހައްދުފަހަނަޅައިފައިވާ މީހުންގެ ތެރެއިން ކިބުރުވެރިޔަކު ކަމުގައި އޭނާ ވިއެވެ.\n(32) އަދި ހަމަކަށަވަރުން، ތިމަންރަސްކަލާނގެ ދެނެވޮޑިގަތުމުގެމަތިން عالمތަކުގެ މައްޗަށް އެއުރެން خيارކުރެއްވީމެވެ.\n(33) އަދި ބަޔާންވެގެންވާ امتحانއެއް އޭގައި އެކުލެވިގެންވާ ހެކިތައް ތިމަންރަސްކަލާނގެ އެއުރެންނަށް ދެއްވީމެވެ.\n(34) ހަމަކަށަވަރުން، މިބައިމީހުން ބުނާކަން ކަށަވަރެވެ.\n(35) އެއީ ތިމަންމެންގެ ފުރަތަމަ މަރުކަމުގައިމެނުވީ ނުވެތެވެ. އަދި ތިމަންމެންނީ، އަލުން ދިރުއްވައި ފޮނުއްވާނޭ ބަޔަކުކަމުގައި ނުވަމުއެވެ.\n(36) ފަހެ، ތިޔަބައިމީހުން ތެދުވެރިންކަމުގައިވަނީނަމަ، ތިމަންމެންގެ ކާބަފައިން (ދިރުވައި) ގެނެސްބަލާށެވެ!\n(37) ރަނގަޅީ އެއުރެން ހެއްޔެވެ؟ ނުވަތަ تُبّعގެ قومގެމީހުންނާއި، އެއުރެންގެ ކުރިންއުޅުނު މީހުން ހެއްޔެވެ؟ ތިމަންރަސްކަލާނގެ އެއުރެން ހަލާކުކުރެއްވީމެވެ. ހަމަކަށަވަރުން، އެއުރެންވީ ކުށްވެރިން ކަމުގައެވެ.\n(38) ތިމަންރަސްކަލާނގެ، އުޑުތަކާއި، ބިމާއި، އެދެމެދުގައިވާހައި ތަކެތި، ކުޅިވަރެއްގެ ގޮތުގައި ނަހައްދަވަމެވެ.\n(39) حقގޮތުގައި މެނުވީ ތިމަންރަސްކަލާނގެ، އެ ދެތަނެއް ނަހައްދަވަމެވެ. އެހެނެއްކަމަކު، އެއުރެންކުރެ ގިނަމީހުންނަކަށް (އެކަމެއް) ނޭނގެތެވެ.\n(40) ހަމަކަށަވަރުން، ނިޔާކުރެއްވުމުގެ ދުވަހަކީ، އެއުރެން އެންމެންނަށް ކަނޑައަޅުއްވާފައިވާ ميعادއެވެ.\n(41) (އެއީ) އެއްވެސް އެހީތެރިޔަކަށް، އަނެއް އެހީތެރިޔެއްގެ ކިބައިން އެއްވެސްކަމެއް ފުއްދައިނުދެވޭނޭ ދުވަހެވެ. އަދި نصرލިބޭނޭ ބަޔަކުކަމުގައިވެސް އެއުރެން ނުވެތެވެ.\n(42) اللَّه رحمةލެއްވި މީހުން މެނުވީއެވެ. ހަމަކަށަވަރުން، އެކަލާނގެއީ، عزيزވަންތަ، رحيمވަންތަ ރަސްކަލާނގެއެވެ.\n(43،44) ހަމަކަށަވަރުން، زقّوم ގަހަކީ (ނަރަކައިގައި) ފާފަވެރިޔާގެ ކާނާއެވެ.\n(45) ތެޔޮކުނޑިފަދައިން ބަނޑުތަކުގައި އެ ކެކޭނެތެވެ.\n(46) ކެކިކެކިހުންނަ ފެން ކެކޭފަދައިންނެވެ.\n(47) (زبانية ملائكةންނަށް އަންގަވާނެތެވެ.) ގަދަފަދަކަމާއެކު އެމީހާ ނަރަކައިގެ މެދަށް ދަމައި ގެންދާށެވެ!\n(48) ދެން އޭނާގެ ބޮލަށް، ކެކި އުތުރިއަރާ ހޫނުފެނުގެ عذاب އޮއްސާށެވެ!\n(49) (އަދި އޭނާޔަށް އަންގަވާނެތެވެ.) ކަލޭ (عذابގެ) ރަހަ ދެކޭށެވެ! ކަލެޔަކީ ހަމަ، ބާރުގަދަ މާތް މީހަކީމުއެވެ.\n(50) ހަމަކަށަވަރުން، މިއީ ތިޔަބައިމީހުން އެކަންތަކާމެދު شكކޮށްއުޅުނު ކަންތަކެވެ.\n(51) ހަމަކަށަވަރުން، تقوىވެރިން ތިބޭހުށީ އަމާންކަން ލިބިގެންވާ ތަނެއްގައެވެ.\n(52) ސުވަރުގެތަކާއި، ފެންއާރުތަކުގެ نعمةގައެވެ.\n(53) އެއުރެން ލައިއުޅޭހުށީ، سُندسއާއި، إستبرق ފޭރާމެވެ. ތިބޭހުށީ އެއްބަޔަކު އަނެއްބަޔަކާ ކުރިމަތިލައިގެންނެވެ.\n(54) (ކަންހުރީ) އެފަދައިންނެވެ. އަދި ތިމަންރަސްކަލާނގެ އެއުރެން حورالعينންނާ ކާވެނިކޮށްދެއްވާހުށީމެވެ.\n(55) އެތާނގައި އަމާންކަންމަތީގައި ތިބޭ حال، ހުރިހާ ބާވަތެއްގެ މޭވާ ގެނައުމަށް އެއުރެން އެދޭނެތެވެ.\n(56) ފުރަތަމަފަހަރު މަރުވި މަރުވުން ފިޔަވައި، އެތާނގައި އެއުރެން މަރުގެ ރަހައެއް ނުދެކޭނެތެވެ. އަދި ނަރަކައިގެ عذابން، އެކަލާނގެ އެއުރެން ސަލާމަތްކުރައްވާނެތެވެ.\n(57) ކަލޭގެފާނުގެ ވެރިރަސްކަލާނގެ حضرةން އައި فضلވަންތަވެރިކަމެއްގެ ގޮތުގައެވެ. ބޮޑުވެގެންވާ نصيب ލިބުމަކީ ހަމައެއީއެވެ.\n(58) ފަހެ، ތިމަންރަސްކަލާނގެ، އެފޮތް ކަލޭގެފާނުގެ ބަހުން ފަސޭހަކޮށްދެއްވިކަން ކަށަވަރީ، އެއުރެން ހަނދުމަކުރުމަށްޓަކައެވެ.\n(59) ފަހެ، ކަލޭގެފާނު ބަލަބަލައި ހުންނަވާށެވެ! ހަމަކަށަވަރުން، އެއުރެންވެސް ބަލަބަލައި ތިބޭނެތެވެ.


ފަލަވެގެން ހިތާމަ ނުކޮށް، ނިދުމުގެ ކުރިން މި ބުއިން ބޯލާ – Haftha\nSun, 23 February, 2020, 3:14 pm\nފަލަވުމުގެ ސަބަބުން ގައިގާ ގިނަ އަދަދަކަށް ސަރުބީ އުފެދެ އެވެ. އެގޮތުން އެ ސަރުބީތައް ވިރުވާލަށް ގިނަ ބަޔަކު ކަސްރަތުކޮށް ޑައިޓްތަކެއް ކުރެ އެވެ. ނުރަނގަޅު ނަމަވެސް މީރު ކާ އެއްޗިއްސަށް ދެވި ހިފާފައި ހުރުމުގެ ސަބަބުން އެކަން ވެގެންދަނީ ބުރަ މަސައްކަތަކަށެވެ. ހިތާ ދެކޮޅަށް ކުރަންޖެހޭ ހަނގުރާމައަކަ ށެވެ. އެހެންކަމުން “ޗީޓް” ދުވަސްތައް ގިނަވެ، ނަތީޖާ ފެންނަން ވެސް ގިނަ ދުވަސް ވެގެންދެ އެވެ.\nނަމަވެސް މިކަމުގައި ވެސް ފަސޭހަ ހައްލެއް އެބައޮތެވެ. ޑައިޓަކަށް ނުގޮސް، ނުވަތަ ބުރަ ކަސްރަތު ނުކޮށް ވެސް ސަރުބީ ވިރުވާލަން އޮތް ގޮތަކީ މި ބުއިމެކެވެ.\nސިއްހީ މާހިރުން ބުނާ ގޮތުން، މި ބުއިމަކީ ނިދަން ވުމުގެ ކުރިން ބުއިމުން ނިދާފައި އޮންނަ ވަގުތު ސަރުބީތައް ވިރުވައިދޭ ބުއިމެކެވެ. އެއީ އެ ބުއިމުގައި ބަރުދަން ލުއިކޮށްދީ، ދުޅަހެޔޮ ސިއްހަތަކަށް މުހިއްމު ކާނާ ހިމެނޭތީ ކަމަށް ސިއްހީ މާހިރުން ބުނެ އެވެ.\nމި ބުއިން ތައްޔާރުުކުރަން ބޭނުންވާނީ، އެއް ލުނބޯ، އެއް ކިއުކަންބާ، އެއް މޭޒުމަތީ ސަމުސާ އިގުރު، އެއް މޭޒުމަތީ ސަމުސާ އެލޯވިރާ ދިޔަ އަދި ފެން ތައްޓެކެވެ.\nމި ބުއިން ތައްޔާރު ކުރާނެ ގޮތަކީ، ހުރިހާ އެއްޗެއް މިސްކްޗަރަށް އަޅާ ރަނގަޅަށް ހިމުން ކޮށްލާށެވެ. އަވަހަށް ނަތީޖާއެއް ބޭނުންވާނަމަ މީގެން ބައިތަށި ބުއިމަށްފަހު ފުރިޖްކޮށްފައި ހެނދުނު ހޭލައި ބާކީ ހުރިބައި ބޯލާށެވެ. މީގައި އެކުލެވެނީ ބަރުދަން ލުއިކޮށްދިނުމަށް އެހީވެދޭނެ އެންމެ މުހިއްމު މާއްދާތަކެވެ.\nއެގޮތުން އިގުރުގެ ސަބަބުން ހަށިގަނޑުގައި މެޓަބޮލިޒަމް ރޭޓް އިތުރުކޮށްދީ ސަރުބީ ވިރުވައި ދިނުމަށް އެހީވެދޭއިރު، އެލޯވިރާ ދިޔައިން ހަށިގަނޑުގެ ދުޅަހެޔޮކަން އިތުރުކޮށްދީ، ކާނާ ހަޖަމުކޮށްދެ އެވެ.\nއަދި ކިއުކަންބާގައި ގިނަ އަދަދަކަށް ފެން ހިމެނޭތީ، އޭގައި ކެލޮރީސް އެކުލެވޭ މިންވަރު ވެސް މަދުވާއިރު، ލުނބޯގައި ވިޓަމިން ސީ އެކުލެވޭ މިންވަރު އިތުރު ވުމުގެ ސަބަބުން ހަށިގަނޑަށް ހަކަތަ ލިއްބައިދީ، ބަރުދަން ލުއިކޮށްދިނުމަށް އެހީވެދެ އެވެ.\nއެހެންކަމުން ކޮންމެ ރެއަކު ނިދުމުގެ ބައި ގަޑިއިރެއްހާ ކުރިން މި ބުއިން ބޯށެވެ. ހަފްތާއެއްގެ ތެރޭގައި ތަފާތު ފާހަގަ ވާނެ އެވެ.\nއެންމެ ކުޑަ އުޖޫރައިގެ ގޮތުގައި ފަތުރުވެރިކަމުގެ ސިނާއަތަށް 8،600 ރުފިޔާ!